ཡོང་ཁུངས། ངེད་དགེ་ལུགས་དྲ་བ། སྤེལ་དུས། 2021-09-24 09:16:35 རྩོམ་པ་པོ། སྐ་ཕུག་ཕག་མོ་ཚེ་བརྟན། ཀློག་ཐེངས།\nམཚོ་སྔོན་དགེ་འོས་སློབ་གྲྭ་ཆེན་མོ་མི་རིགས་དགེ་འོས་སློབ་གླིང་། ཟི་ལིང་། 810008\nགནད་བཏུས། ཁུངས་བཙུན་ཡིག་ཆ་དང་ངག་རྒྱུན་ལ་གཞིགས་ན། མདོ་སྨད་གཅན་ཚའི་སྐ་ཕུག་རྫོང་ནང་དགོན་པ་ནི་ཐོག་མར་སྐ་ཕུག་ཚང་སྐུ་ཕྲེང་གཉིས་པ་སྐ་ཕུག་སྒོམ་ཆུང་བས་སྤྱི་ལོ1634ལོ་ཡས་མས་སུ་རྫོང་གོང་མར་ཕྱག་འདེབས་མཛད་ཅིང་། བར་དུ་སྐ་ཕུག་བློ་བཟང་དོན་གྲུབ་ཀྱིས་སྤྱི་ལོ1793ལོར་ད་ལྟའི་གནས་གཞི་འདིར་སྤར། མཐར་ལཱ་མོ་མཆོག་སྤྲུལ་དགེ་ལེགས་རྒྱལ་མཚན་གྱིས་སྐ་ཕུག་རྫོང་ནང་གསང་སྔགས་བསྟན་རྒྱས་གླིང་ཞེས་མིང་བསྩལ་ནས་དར་རྒྱས་སུ་སོང་ཞིང་མདོ་སྨད་རྨ་འགྲམ་ས་ཁུལ་གྱི་བསྟན་པའི་རྩ་ལག་གལ་ཆེན་ཞིག་ཡིན་པ་བསྟན་ཡོད།\nགནད་ཚིག གཅན་ཚ། སྐ་ཕུག རྫོང་ནང་དགོན། ལོ་རྒྱུས།\nམདོ་སྨད་གཅན་ཚའི་ཡུལ་གྱི་དཔལ་གྱི་ཆོས་སྡེ་ཆེན་པོ་ལཱ་མོ་བདེ་ཆེན་དགོན་གྱི་ཡ་གྱལ་ཏེ་དགོན་མ་ལག་ཉེར་ལྔའི་གྲས་སུ་གཏོགས་པའི་སྐ་ཕུག་རྫོང་ནང་གསང་སྔགས་བསྟན་རྒྱས་གླིང་ནི་སྐ་ཕུག་ཡུལ་གྱི་མེས་པོ་གོང་མ་ནས་བརྒྱུད་དེ་རང་གི་མི་ཐོག་མང་པོའི་མགོ་གཏུགས་ས་དང་ཕྱག་འཚལ་སའི་དགེ་ལུགས་པའི་གྲྭ་ས་གཅིག་པུ་དེ་ཡིན་ལ། དེ་ལ་ལོ་ངོ་སུམ་བརྒྱ་དང་བརྒྱད་བཅུ་ཡས་མས་ཀྱི་ལོ་རྒྱུས་ཡོད། དགོན་པ་འདིའི་ལོ་རྒྱུས་ལ་རྒྱུས་ལོན་ཕྱོགས་ཙམ་བྱས་ཚེ་ལོ་རྒྱུས་ཅུང་རིང་པོ་འདུག་པས་ཁོ་བོས་མི་ལོ་བཅུ་ཕྲག་\nལྷག་གི་སྔ་རོལ་ནས་དགོན་པ་འདི་ལ་དོ་སྣང་བྱུང་། ཐེངས་དུ་མའི་ཡུལ་དངོས་རྟོག་ཞིབ་བརྒྱུད་ནས་དགོན་པ་འདིའི་ལོ་རྒྱུས་ཤིག་འབྲི་འདུན་སྐྱེས་ནའང་རང་རྒྱུས་གསལ་པོ་མེད་ན་ཁ་གསལ་གོ་བདེ་ཞིག་ཡོང་དཀའ་བས་དགོན་པ་རང་གི་གྲྭ་བ་རྣམ་དཔྱོད་ཅན་ཞིག་གི་ལས་སྐལ་རེད་སྙམ་སྟེ། དགོན་པ་ལ་ཤ་ཚ་སྙིང་ཉེར་ཡོད་པའི་ལས་སྣེ་བླ་རྒན་གྲྭ་བཙུན་རེ་གཉིས་ལ་རྫོང་ནང་དགོན་པར་ལོ་རྒྱུས་ཤིག་ཅིང་ཀྱང་འབྲི་རན་འདུག་ཅེས་གླེང་སློང་དང་སྐུལ་མ་མང་པོ་བྱས་ཀྱང་རེ་འབྲས་དོན་སྨིན་མ་བྱུང་། ད་ལྟའི་གནས་བབ་ལ་བལྟས་ན་ཡུལ་གྲུ་སོ་སོ་དང་དགོན་པ་གྲྭ་ཚང་། སྡེ་བ་དང་ཚོ་བ། ཐ་ན་ཁྱིམ་རྒྱུད་དག་ལའང་ལོ་རྒྱུས་བརྩམས་དང་རྩོམ་བཞིན་ཡོད་པས་ན། སྡེ་ཤོག་ཁའི་དགོན་པ་འདི་ལྟ་བུར་རིག་གསར་གོད་ཆག་གི་རྗེས་ནས་བཟུང་ལོ་རྒྱུས་ངོས་གཙང་ཞིག་ཕར་ཞོག་གནས་ཚུལ་ཡིག་འཇོག་ཙམ་ཡང་མེད་པ་ནི་ང་ཚོ་སྒར་གྲོང་གཉིས་ཀྱི་ཞན་ཆ་དང་། ཁྱད་པར་དུ་གྲོང་རི་དགོན་གཉིས་ཀྱི་ཤེས་ལྡན་མི་སྣའི་ངོ་ཚ་དང་འགན་འཁུར་ཞིག་ཀྱང་ཡིན་པར་སྙམ་ནས་ཁོ་བོས་དགོན་པ་འདིའི་འདས་སོང་གི་ལོ་རྒྱུས་ལ་ཕྱིར་རྟོག་དང་རིག་གནས་སྣང་ཚུལ་ལ་རྒྱུས་ལོན་བྱས་པའི་བརྒྱུད་རིམ་ཁྲོད་དགོན་གྲོང་ཕྱོགས་སུ་མ་ལྷུང་བའི་ཐུགས་སྒམ་པོ་འགའ་ལ་སྔོན་ནས་བཅར་འདྲི་དང་ཁ་བརྡ། དེ་མིན་ལོ་རྒྱུས་ཡིག་ཆ་འགའ་ཡང་ལག་ཏུ་ཆུད་པ་དང་ཡུལ་དངོས་རྟོག་དཔྱོད་བྱས་པ་བརྒྱུད། དགོན་པ་འདི་ནི་ལོ་རྒྱུས་རིང་ཞིང་རང་སའི་ཚོད་ཀྱི་རིག་གནས་ཀྱི་ཕོ་བྲང་དང་མཁས་པའི་འབྱུང་གནས་ཤིག་རེད་སྙམ་པའི་ངེས་ཤེས་ཟབ་མོ་ཞིག་སྐྱེས། འོན་ཀྱང་། དགོན་པ་འདིའི་ཆོས་ལུགས་ཀྱི་ཆོ་ག་དང་། བཅའ་ཀ་ཕྱག་ལེན། འབུད་རྡུང་དཀྲོལ་གསུམ་བཅས་སྒོ་གང་ཅི་ཐད་ནས་སྔོན་དང་བསྡུར་ན་ཅུང་ཞན་ནའང་ཉེ་ཆར་སྲུང་སྐྱོབ་དང་རྒྱུད་འཛིན་བྱས་པའི་གནས་ཚུལ་ཅུང་ཡག་པོ་ཡིན་པས་སྤྲོ་བ་འཕེལ་བའི་གནས་སུ་འདུག། གཤམ་དུ་ཁོ་བོས་ཐོག་མར་དགོན་པ་འདིར་དུས་ནམ་ཞིག་ལ་གནས་གང་དུ་སྐྱེས་བུ་སུས་གནས་གཞིའི་བཟུང་བ་དང་། བར་དུ་བླ་རྒྱུད་དང་ཕྱི་ནང་གི་འཕེལ་རྒྱས་དང་འགྱུར་ལྡོག་གི་གནས་ཚུལ་ཇི་ལྟར་ཡིན་པ་དང་། མཐའ་མར་འཇིག་ཚུལ་དང་ཡང་བསྐྱར་དར་ཚུལ་གྱི་རྣམ་པ། དེང་སྐབས་རྟེན་གཙོ་དང་ཆོས་ཐོག་གི་རིམ་པ་བཅས་གང་ཡོད་གླེང་བར་འདོད་དོ། །\nདེ་ཡང་རྫོང་ནང་གསང་སྔགས་བསྟན་རྒྱས་གླིང་གི་ཕྱིའི་སྣོད་ཀྱི་བཀོད་པ་རེ་བརྗོད་ན། ཕྱི་རུ་ཤར་ཕྱོགས་སུ་རྒྱ་སྟག་ཁྲ་བོ་ནགས་ལ་མཆོངས་འདྲའི་ཨ་མྱེས་བ་ཡན་གྱིས་མགུལ་དུ་ནངས་དགོང་ཀུན་ལ་ཉི་མ་དང་ཟླ་བ་སྒྲོན་མེ་བཞིན་འོད་དུ་འཚེར་ནས་གནས་འདིའི་སྣོད་བཅུད་ཀྱི་ཚེ་དཔལ་གཡང་དུ་བསྐྱིལ་ཡོད་ལ། ལྷོ་རུ་གཡུ་འབྲུག་སྔོན་མོ་ས་ལ་འཁྲུག་འདྲའི་ཨ་མ་གོའུ་མོར་ལྷ་ཤིང་ཤུག་པ་དང་ཙན་ཏན་གྱིས་\nབདུག་སྤོས་འཐུལ་བ།གཟུགས་ཅན་དང་བསེ་ཅན་རི་རྒྱུད་གནས་འདིའི་ལྷོ་དགྲ་འགོག་པའི་ཚུལ་དུ་དགུང་དུ་ཟུག་ཡོད་པ་དང་། ནུབ་ཏུ་བཙན་བྱ་དམར་པོ་གཟན་ལ་ཆས་འདྲའི་སྲིད་པའི་ལྷ་རྒན་ཞེས་བྱ་བ་ནང་རང་སྡེར་ཞི་བའི་ཚུལ་དུ་སྲིན་པོ་དཔལ་ལྡན་དོན་གྲུབ་དང་། ཕྱིའི་དགྲ་སྡེ་ཁྲོས་པའི་སྣང་ངོར་སྲིན་པོ་དགྲ་འདུལ་དབང་ཕྱུག གཞན་འཕྲིན་ལས་བཞེངས་པའི་ཉིན་མོར་སྲིན་པོ་ཕྱོགས་ལས་རྣམ་རྒྱལ་དུ་གྲགས་པ་སྟེ། རི་རྩེ་ནོར་བུ་ཆ་བརྒྱད་ཀྱིས་བརྒྱན་པའི་སྐྱེས་ལྷ་ཨ་མྱེས་སྲིན་པོ་དགྲ་ལྷའི་ཚུལ་གྱིས་ཉིན་མཚན་དབྱེར་མེད་དུ་གནས་འདིར་བྱ་ར་བྱེད་པ་དང་། བྱང་གི་རུས་སྦལ་སེར་པོ་མགོན་པོ་བྲག་ནག་དང་ཨ་མྱེས་རྒོད་རྩེ།\nཁྱད་པར་དུ་ཨ་མདོ་ཙོང་ལ་རིང་མོ་དབྱར་དགུན་ཀུན་ཏུ་གོས་དཀར་གྱི་ཝ་བ་གྱོན་ཞིང་ན་བུན་དཀར་པོས་ལ་ཐོད་བཅིངས་པ་ཕྱི་ནང་གསང་བའི་འགལ་རྐྱེན་བཟློག་པའི་ཚུལ་དུ་གནས་པའི་མདུན་ས་རུ་ཞྭ་སེར་བསྟན་པའི་ཆུ་མགོ། ཤར་ཕྱོགས་པ་རིག་པའི་དཔའ་བོ་ཆོས་རྗེ་དོན་གྲུབ་རིན་ཆེན་གྱི་གདན་ས། རྗེ་བླ་མ་བློ་བཟང་གྲགས་པ་རབ་ཏུ་བྱོན་ཡུལ། སྙན་པ་དོན་དང་ལྡན་པ་བྱ་རྒྱལ་ཁྱུང་ཆེན་གཟན་ལ་ཆས་འདྲའི་མདོ་སྨད་བྲག་བྱ་ཁྱུང་དགོན་གྱི་གོང་རོལ་དུ། རྨ་ཀླུང་སྔོན་མོ་གཡུ་འབྲུག་ས་ལ་འཁྱུག་འདྲའི་ཁུག་སོ་ན་སྔོན་གྱི་སྐ་ཕུག་ཚོ་བཞིའམ་དེང་གི་སྐ་ཕུག་ཚོ་གསུམ་གྱི་ས་འཛིན་གྱི་ལྟེ་བར་ཆགས་པ་སྟེ། ས་དབྱིབས་ཀྱི་ཆ་ནས་ཅུང་གསལ་བོར་བརྗོད་ན་བྱང་ཕྱོགས་ནས་འོངས་པའི་གླང་ཆེན་ཞིག་གི་རྒྱབ་ཏུ་ནོར་བུ་ཆ་བདུན་སྤུངས་པ་དང་འདྲ་བ་འདི་ནི་སྐ་ཕུག་རྫོང་ནང་གསང་སྔགས་བསྟན་རྒྱས་གླིང་འདི་ཉིད་ཡིན་ནོ། །\nནང་གི་སྣོད་ཀྱི་བཀོད་པ་གླེང་ན། ཤར་ཕྱོགས་སུ་རྨ་དར་གོང་བ་ནས་བོད་བྱ་ཚང་སྡེ་བའི་འདབས་རོལ་དུ་རྨ་ཆུ་སྔོན་མོ་ནོར་བུ་དགའ་འཁྱིལ་བཞིན་དུ་དལ་གྱིས་བགྲོད་ཅིང་། དེ་ནས་སྡེ་དཔོན་བརྒྱའི་ཨ་མྱེས་བྲག་དམར་གནམ་ལ་བཙུགས་པའི་ཀ་བ་བཞིན་དགོན་འདིའི་མདུན་རིའི་ཚུལ་དུ་མཁའ་ལ་འཕགས་པ་དང་། ལྷོ་ཕྱོགས་སུ་ལྷ་གྲོང་ཨ་མ་བྱ་ལྡིང་ནི་ནག་ཕྱོགས་པའི་མགོ་གནོན་བཞིན་དུ་འགྱིངས་པ་དང་། སྨན་སྒང་དཔའ་མཁར་སྒང་ནི་རིའི་རྒྱལ་བོ་ཁྲི་ལ་བཞུགས་པ་འདབ་ན་བློན་པོ་སྟོང་ཕྲག་གིས་བསྐོར་བའི་ཚུལ་དུ་གནས་པ་དང་། ནུབ་ཕྱོགས་སུ་ཙང་ཙཱ་སྟག་སྒང་རི་བོ་དང་སྔོ་སེར་ཨ་མྱེས་ཁམས་རི་གཉིས་ནི་ཕན་ཚུན་སྟག་གཟིག་ཁ་སྤྲོད་དུ་གཅིག་ལས་གཅིག་འགྱིང་ཞིང་བརྗིད་ཆེ་ལ། དེ་ལས་ཀྱང་རུ་མཚེར་བྲག་ཆུང་སེར་རིའི་དབུ་ལ་ཡ་མཚན་ཅན་གྱི་རི་བོ་ཞིག་སྟེ། རི་རྩ་བ་གཅིག་ལ་རྩེ་མོ་གསུམ། དེའི་དབུས་སུ་མཚོ་ཆུང་ནོར་བུ་གཡང་དུ་འཁྱིལ་བ་སྔོན་གྱི་དུས་ནས་སྐ་ཕུག་ཚོ་གསུམ་གྱི་བླ་རིའི་ཚུལ་དུ་སྲིན་པོ་རྫ་ཡི་འདབ་ནས་སེངྒེ་དཀར་མོ་མཁའ་ལ་འཕྱོ་ནས་གད་རྒྱངས་བྱེད་པ་དང་འདྲ་ལ། དེ་ནས་ནུབ་བྱང་མཚམས་སུ་མདོ་སྨད་རྫོང་ཆེན་བཞིའི་ཡ་གྱལ་ཏེ་མ་བྲིས་ཨ་ཡིག་རང་བྱོན་ཡོད་སའི་རྫོང་ཆེན་བཅོ་བརྒྱད་ཀྱི་ལྟེ་གནས་མདོ་སྨད་ཨ་ཆུང་གནམ་རྗོང་བྲག་ར་འདི་ཉིད་མ་བཞེངས་ལྷ་སྐུ་རང་བྱོན། མ་བཅོས་གཏོར་མ་རང་བྱུང་གི་ཚུལ་དུ་བྲག་རི་རྣམས་གཅིག་ལས་གཅིག་བརྗིད་པའི་ཚུལ་དུ་ཡོད་པ་བཅས་ཀྱི་དབུས་སུ་སྐ་ཕུག་ཚོ་གསུམ་གྱི་མ་དགོན་རྫོང་ནང་གསང་སྔགས་བསྟན་རྒྱས་གླིང་འདིར་ཤེས་ནས་སྨྲ་བ་ཞིག་གིས་ལྟོས་ན་ས་གནས་ཀྱི་ཚོད་དུ་གླང་ཆེན་ཉལ་འདྲའི་རི་བོའི་སྟེང་དུ་པོ་ཏ་ལ་གཉིས་པ་ལྟ་བུའི་ཚུལ་དུ་ཆགས་ཡོད་ལགས། །\nདུ་ཆགས་ཡོད། དེ་ནི་སའི་གོ་ལའི་འཕྲེད་ཐིག་བྱང་མ36°5′44″དང་། ཤར་གྱི་གཞུང་ཐིག101°\n50′58″ སྟེང་དུ་ཡོད་ལ། མཚོ་ངོས་ལས་མཐོ་ཚད་རྨིད2441ཡིན། རྫོང་ནང་དགོན་འདི་ཐོག་མར་སྐ་ཕུག་སྒོམ་ཆུང་བ་ཟེར་བས་རྫོང་གོང་མ་ཞེས་པར་ཕྱག་འདེབས་མཛད། སྐབས་དེའི་དགོན་གནས་བྲག་རྫོང་ཡིན་པས་ཆ་ནས་རྫོང་ནང་ཞེས་མཚན་ཐོགས། དམ་པ་འདི་ཉིད་སྐ་ཕུག་ཕྱོགས་ཀའི་ནང་ཚན་ལྷ་གྲོང་དུ་སྐུ་བལྟམས་མོད། འཁྲུངས་འདས་གསལ་བོར་མི་ངེས་ཀྱང་ཁོང་གིས་མཛོད་དགེ་ཨེམ་ཆི་ཚང་དགེ་རྒན་དུ་བསྟེན་པ་ལྟར་ན། “ཨེམ་ཆི་ཚང་གིས་སྐྱིད་ཤོད་སྡེ་བ་ཆོས་རྗེ་བསྟན་འཛིན་བློ་བཟང་རྒྱ་མཚོ་ཚང་སྤྱི་ལོ1634ལོར་མདོ་སྨད་ཨ་ཆུང་གནམ་རྫོང་དུ་ཕེབས་སྐབས་དགེ་རྒན་དུ་བསྟེན”【1】 པའི་ལོ་རྒྱུས་ཡོད་པ་གཞིར་བཅོལ་ན་ཕལ་ཆེར་རབ་བྱུང་བཅུ་གཅིག་པའི་ནང་བྱུང་བའི་མི་ཞིག་ཡིན་ངེས་པས་ལོ་རྒྱུས་འདི་ལ་དཔག་ན་རྫོང་ནང་དགོན་པ་འདི་ཡང་དུས་རབས་བཅུ་གཅིག་པའི་ནང་བཏབ་པ་ཡིན་པ་རིག་པས་སྒྲུབ་ཐུབ་ལ། ལོ་ཚིགས་འདི་ལྟར་ན་དགོན་པ་འདིར་མ་མཐའ་ལོ་ངོ380ཡས་མས་ཀྱི་ལོ་རྒྱུས་ཡོད།\nདགོན་པའི་མཆོད་གཞིས་ལྷ་སྡེ་གཙོ་བོ་ནི་དཔོན་རྒྱལ་དང་། གྲོང་སྨད། མོ་གཟི། སྐ་ཕུག་ཐང་། ལྷ་གྲོང་དང་། སྨན་སྒང་། ཙང་ཚ་དང་རུ་མཚེར་བཅས་སྐ་ཕུག་ཚོ་བ་དང་། སྔོ་རྒྱ་དང་སེ་རྩ། སེར་རྒྱ། ཐང་མཚེར། ལྷ་སྡེ་བཅས་སྔོ་སེར་ཚོ་བ། བོད་བྱ་ཚང་ཚོ་བ། ཡ་མཁར་ཚོ་བ་བཅས་ཁྱོན་སྡོམ་རང་བྱུང་སྡེ་བ་བཅོ་ལྔ་ཙམ་གྱིས་གྲུབ་པའི་སྔོན་གྱི་སྐ་ཕུག་རྒྱལ་བོ་ཚོ་བ་བཞིའམ་དེང་གི་སྐ་ཕུག་ཚོ་གསུམ་དུ་འབོད་པ་རྣམས་ཡིན།\nསྐ་ཕུག་སྐུ་ཕྲེང་བཞི་བ་བློ་བཟང་དོན་གྲུབ་མཆོག་དགུང་ལོ་ང་བཞི་བ་རབ་བྱུང་བཅུ་གསུམ་པའི་ཆུ་གླང（སྤྱི་ལོ1793）ལོར་ཡུལ་མིས་ཁ་སྐད་དུ་རྫོང་གོང་མ་ཞེས་པར་སྒོམ་ཆུང་བས་བཏབ་པའི་རྫོང་ནང་དགོན་པ་དེ་ཉིད་ཁོང་གིས་རིང་ལ་དེང་གི་དགོན་གཞི་འདིར་སྤར་ཞིང་གསར་འདེབས་མཛད།【2】 རྒྱུ་མཚན་ནི་བན་ཆུང་ཞིག་བྲག་ཁ་ནས་གཡང་ལ་ལྷུང་བར་རྐྱེན་བྱས་པ་དང་དགོན་པའི་ཆགས་ཡུལ་ཡང་དེ་འདྲ་མི་ལེགས་པར་དགོངས་ནས་ད་ལྟའི་གནས་འདིར་སྤར་པར་གྲགས། སྐབས་དེར“ལཱ་མོ་མཆོག་སྤྲུལ་དགེ་ལེགས་རྒྱལ་མཚན་གྱིས་དགོན་པར་སྐ་ཕུག་རྫོང་ནང་གསང་སྔགས་བསྟན་རྒྱས་གླིང་དང༌། བླ་བྲང་ལ་བཀྲ་ཤིས་དགེ་ལེགས་ཞེས་པའི་མིང་བསྩལ། ལི་སྐུ་མང་བོ་དང་སྣར་ཐང་བཀའ་འགྱུར་བཅས་ཀྱང་གནང༌\nསྐབས་དེའི་སྤྱི་ཚོགས་གནས་ཚུལ་གཙོ་བོ་ནི་དགོན་པའི་ལྷ་སྡེའི་ཁྲོད་ས་ཞིང་ལ་ཡུར་ཆུ་འདྲེན་པར་ཅུང་དཀའ་ཁག་འཕྲད་ཡོད་དེ། རྒྱུ་མཚན། ལོ་རེར་སྡེ་བ་ཚོ་བའི་དུད་ཚང་དང་མི་གྲངས་ཇེ་མང་དུ་སོང་བ་དང་བསྟུན་ནས་ས་རྒོད་སློག་དགོས་བྱུང་པར་བརྟེན། སྔོན་ཆད་ཡུན་རིང་པོར་རྐ་ལ་ཝ་ཁ་བརྐོས་ནས་ཡུར་ཆུ་འདྲེན་པའི་ལོ་རྒྱུས་དེ་ཉག་ཕྲ་བར་གྱུར་ཏེ། སྐབས་དེར་ས་ཞིང་ཡོངས་ལ་ཆུས་མ་ཁེབས་པས་ན་ངག་རྒྱུན་དུ་སྐ་ཕུག་དཔོན་པོ་བློ་བཟང་བསྟན་འཛིན་དང་བླ་མ་བློ་བཟང་དོན་གྲུབ་གཉིས་ཀྱིས་རྡོ་བཟོ་མང་པོ་བསྡུས་ནས་བྲག་ལ་ཝ་ཁའི་ཕུག་ལམ་བརྐོ་བའི་ལས་བརྩམས་ནས་དུས་ཡུན་གང་མང་ལ་རྩོལ་བ་བསྐྱེད་ཀྱང་ཕུག་ལམ་གྱི་ཁུང་སྣེ་ཐོད་ཐུག་པ་མ་བྱུང་བས་ན། མཐར་བླ་མ་རང་གི་གྲུབ་རྟགས་ཀྱིས་ཁུང་སྣེ་ཕྱོགས་གཉིས་ཐོད་ཐུག་ཏུ་བཅུག་པས་ན། དུས་ཡུན་རིང་བོར་རྐ་མགོར་ཤིང་ལ་ཝ་ཁ་བརྐོས་ནས་ཡུར་ཆུ་འདྲེན་པའི་ལོ་རྒྱུས་མཇུག་རྫོགས་ཏེ། བྲག་ཕུག་ནས་ཆུ་དྲངས་པས་སྐ་ཕུག་གཞུང་གི་ཞིང་ཆུ་མར་ཆུས་མི་འདང་པའི་དཀའ་ངལ་ཡོངས་སུ་སེལ། དེར་ཉེ་འཁོར་གྱི་མི་རྣམས་ཧ་ལས་ཏེ་བྲག་ལ་རྐ་ཕུག་སོང་ཞེས་གནའ་ནས་སྐ་ཕུག་ཅེས་བྱ་པའི་རུས་མིང་ས་སྐ་ཅན་འདི་རིམ་བཞིན་ར་རྐ་འབྲི་བའི་དར་སྲོལ་གསར་མ་ཅན་འདི་བྱུང་། མིང་འདི་འབོད་སྲོལ་ཅུང་འཕྱིས་ཏེ་ད་ནས་ཡར་རྩིས་ན་ཧ་ལམ་མི་ལོ100ཡས་མས་ཀྱི་ལོ་རྒྱུས་ལས་མེད། སྔོན་གྱི་ཡིག་ཚང་རྙིང་པ་དང་མཐའ་ན་སྐ་ཕུག་བློ་བཟང་དོན་གྲུབ་ཁོང་རང་ཉིད་ཀྱི་ཕྱག་བྲིས་བསྟར་མའི་དཔེ་ཆ་སྣ་རིང་འགའ་ད་ལྟ་མཇལ་དུ་ཡོད་པ་དག་གི་མཇུག་བྱང་དང་། ཁོང་གི་དགེ་རྒན་ཐོག་མ་ལྷ་རི་བློ་བཟང་འབྱུང་གནས་ཀྱིས་མཛད་པ་ཁག་དང་། གཞན་ཁོང་གི་དངོས་སློབ་ཇུ་ནང་ངག་དབང་སྙན་གྲགས་ཀྱིས་བྲིས་པའི་སྐ་ཕུག་ཚང་གི་རྣམ་ཐར་མདོར་བསྡུས་དང་། བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས་པའི་མདོ་སྨད་ཆོས་འབྱུང་སོགས་ཀྱི་མཚོན་པའི་ངོས་ཚུན་ཆད་དུ་ཡུལ་ཞོགས་འདིར་སྐ་ཕུག་ཅེས་ས་སྐ་བྲིས་ཡོད་པའང་ཏག་ཏག་སྔོན་གྱི་བརྡ་རྙིང་བ་ཡིན་ལ། འདིར་རྒྱས་བཤད་མང་དུ་ཡོད་མོད་སྐབས་སུ་མ་བབས་པས་མི་གླེང་། འདི་ཙམ་ཐལ་བ་ཡང་མི་རབས་རྗེས་མས་ཅིས་ཀྱང་དོ་སྣང་དགོས་པའི་ས་མིང་ལོ་རྒྱུས་ཀྱི་གནད་ཆེན་པོ་ཞིག་ཡིན་པས་རྟ་རྒྱུགས་ཞོར་དང་མེ་ཏོག་འཐུལ་ཞོར་ཞེས་པའི་དཔེ་ལྟར་གླེང་བ་ཙམ་ཡིན་ནོ། །\nསྐ་ཕུག་ཚང་སྐུ་ཕྲེང་དང་པོ་སྒོམ་ཆེན་པ་འཕྲིན་ལས་ཕུན་ཚོགས་ནི་འཁྲུངས་རབས་གསོལ་འདེབས་བྱིན་རླབས་མྱུར་འཇུག་ལས། “རྣམ་དཀར་ཚོགས་གཉིས་རིང་ནས་གོམས་པའི་མཐུས། ། མདོ་རྒྱུད་གཞུང་ལ་མཁྱེན་པ་རབ་རྒྱས་ཤིང༌། ། རིམ་གཉིས་རྣལ་འབྱོར་མཆོག་ལ་མངའ་བརྙེས་པའི། ། སྒོམ་ཆེན་ཆོས་ཀྱི་རྗེ་ལ་གསོལ་བ་འདེབས། ། ”【4】ཞེས་གསུངས་པ་བཞིན་ཁོང་ནི་སྐ་ཕུག་གྲོང་སྟོད་དུ་སྔགས་པ་རྣམ་ཐར་ཞེས་བྱ་པའི་ཁྱིམ་དུ་འཁྲུངས། (གནས་དེ་དཔོན་རྒྱལ་སྡེ་བའི་ས་མིང་སྒར་ར་ལྷ་ཁང་ནང་ཞེས་འབོད་པ་དེ་ཡིན་ལ་ད་ལྟའང་ཤིང་ཏཱ་ལ་འདྲ་བའི་སྡོང་བོ་འགའ་སྐྱེས་ཡོད་པའི་གཞི་ཆག་དེར་ཟེར།) སྒོམ་ཆེན་པ་ཁོ་རང་ཕལ་ཆེར་རབ་བྱུང་བཅུ་པའི་མི་ཡིན་ལ་འཁྲུངས་འདས་གསལ་བོ་མི་ཤེས། གང་ལྟར་སྐུ་ཆུང་ངུའི་དུས་ནས་ཆོས་སྒོར་ཞུགས། ལྕང་སྐྱ་ངག་དབང་མཆོག་ལྡན་པའི་ཞབས་ལ་གཏུགས་ནས་མི་ཏྲ་སོགས་ཟབ་ཆོས་མང་དུ་གསན། གཅན་ཚ་རྨ་ཀླུང་འགྲམ་རྒྱུད་ཀྱི་ལོ་རྡོ་རྗེ་བྲག་ཏུ་བཞུགས་ཏེ་བྲག་བརྐོས་ཏེ་གཙུག་ལག་ཁང་བརྟེན་རྟེན་པ་དང་བཅས་བཞེངས། ལོ་མཚམས་ཉི་ཤུར་བཞུགས། ལྟུང་བཞགས་བྱེ་བ་གསུམ་དང་མ་ནི་དུང་ཕྱུར་དགུ་སོགས་ཐུགས་དམ་ཉམས་བཞེས་ལ་ཆིག་དྲིལ་དུ་འབད་པར་མཛད་པའི་ལོ་རྒྱུས་ཡོད།\nལས། “མགོན་དེའི་ཐུགས་ཀྱི་སྲས་མཆོག་དམ་པ་ནི། ། མཁས་གྲུབ་དུ་མའི་ཞབས་བསྟེན་གདམས་པའི་བཅུད། ། རྩེ་གཅིག་ཉམས་ལེན་མཐར་སོན་སྒོམ་ཆུང་བ། ། སྦས་པའི་རྣལ་འབྱོར་མཆོག་ལ་གསོལ་བ་འདེབས། ། ”【5】 ཞེས་སྐ་ཕུག་ཚང་སྐུ་ཕྲེང་གཉིས་པ་སྒོམ་ཆུང་པ་ནི་སྐ་ཕུག་ཚོ་གསུམ་གྱི་ནང་ཚན་ལྷ་གྲོང་དུ་གཅན་ཚའི་རུས་སུ་སྐ་ཕུག་སྒོམ་ཆེན་པའི་སྐུ་མཆེད་མགོན་པོ་ཟེར་བའི་སྲས་སུ་འཁྲུངས་ལ། རབ་བྱུང་བཅུ་གཅིག་པའི་འགོ་སྟོད་ཙམ་ལ་སྐུ་ཆུང་ངུ་ནས་རབ་ཏུ་བྱུང་། འཁྲུངས་འདས་མི་གསལ། “ཨ་ཆུང་གནམ་རྫོང་དུ་མཛོད་དགེ་ཨེམ་ཆི་ཟེར་བ་རྗེ་བཙུན་དམ་པའི་སྐུ་ཕྲེང་གཅིག་གི་ཡོངས་འཛིན་དུ་སྒྲོལ་མས་ལུང་བསྟན་པར་གྲགས་པ་དེའི་དྲུང་དུ་ཕེབས་ཏེ་མདོ་སྔགས་ཀྱི་ཆོས་བཀའ་མང་དུ་གསན་པ་དང༌། སྒྲུབ་པ་སྙིང་བོར་མཛད་ཅིང༌། མཐར་ཧལ་ཧའི་ཕྱག་མཛོད་ཅིག་དང་འགྲོགས་ཏེ་རི་བོ་རྩེ་ལྔར་བྱོན་པ་སོགས་མཛད་བཟང༌བསྐྱངས་མཐར་གནས་དེ་གར་གཤེགས།”【6】ཞེས་ལོ་རྒྱུས་ཡོད་པ་བཞིན་གཞན་ད་དུང་ཟི་ཁྲོན་གླིང་ཆེན་འགྱིངས་རི་དུ་ཕེབས་ཀྱང་གནས་འབྲེལ་བཞག་ལ་ཡུལ་དེར་དུས་ཡུན་གང་འཚམས་རིང་ལ་མཚམས་བསྙེན་པ་ལ་བཞུགས་པའི་ངག་རྒྱུན་ཡང་ཡོད་དོ། །\nསྐ་ཕུག་སྒོམ་ཆུང་པའི་སྐུ་སྐྱེས་སྐ་ཕུག་སྐུ་ཕྲེང་གསུམ་པ་འཇམ་དབྱངས་དབང་ཕྱུག་ནི་འཁྲུངས་རབས་གསོལ་འདེབས་ལས། “ དེ་ཉིད་སླར་ཡང་ཞིང་འདིར་སྤྲུལ་བའི་སྐུ། ། ལུང་རྟོགས་ཡོན་ཏན་དུ་མའི་མཛོད་འཛིན་ཅིང༌། ། སྐལ་བཟང་འགྲོ་ལ་ཕན་བདེའི་མཆོག་སྩོལ་བ། ། འཇམ་དབྱངས་དབང་ཕྱུག་ཞབས་ལ་གསོལ་བ་འདེབས། ། ” 【7】 ཞེས་གསུངས་པ་བཞིན་ཁོང་ནི་གཅན་ཚའི་རུས་ལས་སྐྱ་རྒྱ་གྲོང་གི་དཔོན་ཚང་དུ་སྐྱེས། སྐུ་ན་ཕྲ་མོ་ནས་རབ་ཏུ་བྱུང༌། ལཱ་མོ་བདེ་ཆེན་དུ་སློབ་གཉེར་དང་དགེ་བསྐོས་ཐོན། གསང་སྒྲོག་དགོན་པའི་ཁྲི་ལ་བཞུགས། འཇིགས་བྱེད་དཔའ་གཅིག་གི་དབང་དང་རྒྱུད་ཀྱི་བཤད་པ་སོགས་ཆོས་བཀའ་ཅི་རིགས་གནང་ནས་ལྷ་རི་བ་བློ་བཟང་འབྱུང་གནས་ཀྱི་ཕྱག་ལེན་ཇི་ལྟ་བ་བཞིན། ལྕགས་མཁར་བདུད་དཔུང་འཇོམས་པའི་མཚོན་ཆའི་ཆོས་སྤྱོད་བླ་ན་མེད་པ་ཞིག་བཙུགས་ཤིང༌། དགེ་འདུན་རྣམས་ལའང་ཟང་ཟིང་གི་བཀུར་བསྟི་རྒྱ་ཆེན་པོ་བཏེགས་ཏེ། གཙུག་ལག་ཁང་རྟེན་བརྟེན་པ་བཞེངས་ཚུལ་ནི། གསང་སྒྲོག་གནས་བསྟོད་ལས། “ལྷ་ཁང་གསེར་ཁང་གཅིག་ལས་གཅིག་ལྷག་པ། ། ལྷ་རྟེན་ཆོས་གསུམ་བྱིན་རླབས་གཟི་འོད་འབར། ། ” ཞེས་བསྔགས་པ་ལྟར། འདུ་ཁང་ཆེན་མོ་གསར་བཞེངས་མཛད་སྐབས་ཀྱང་རྡོ་གཏེར་ཞིག་ས་ནས་བཏོན་པས་ཀུན་ཡ་མཚན་སྐྱེས། སྐུ་ཉིད་དངོས་སུ་ལས་ཀར་ཞུགས་ཏེ་ངལ་གསོའི་སྐབས་ཐང་ཆད་པ་རྣམས་ལ་གྲུབ་རྟགས་སྣ་ཚོགས་ཀྱི་སྐུ་རྩེད་བསྟན་ནས་ཐམས་ཅད་ལས་ལ་བསྐུལ། འདུ་ཁང་འགྲུབ་པའི་ཚེ་ཡང་ནམ་མཁའ་ལ་འཇའ་འོད་ཀྱི་གུར་དང་མེ་ཏོག་གི་ཆར་བབས་པ་སོགས་ངོ་མཚར་བའི་ལྟས་སྣ་ཚོགས་བྱུང་བས་སྤྲུལ་བའི་འདུ་ཁང་དུ་གྲགས་པ་བྱུང༌། དེའི་རྩིག་ལྡེབས་རྣམས་སུ་སངས་རྒྱས་ཀྱི་རྣམ་ཐར་སྐྱེས་རབས་སོ་བཞི་བ་དང༌། ཙོང་ཁ་བརྒྱད་ཅུ་བ་ལ་སོགས་པའི་ཞལ་ཐང་བཞེངས་པ་བཅས་ཕྱག་རྗེས་བསྒྲུན་དུ་མེད་པ་བཞག་གོ་ཞེས་གསང་སྒྲོག་ལོ་རྒྱུས་སུ་སྐ་ཕུག་བློ་བཟང་དོན་གྲུབ་ཀྱི་མཛད་པའི་སྐབས་གསལ་མོད། འདི་ལོ་ཚིགས་མ་གཏོགས་དམ་པ་འདིའི་མཛད་པར་འདུག་ཞེས་རྒན་པ་འགའི་ངག་ལས་ཐོས་པ་ཙམ་སྟེ་བརྟག་པའི་གཞི་ལགས། ད་ལྟ་ཡང་དེའི་སྐབས་ཀྱི་རྡོ་གཏེར་འགའ་རེ་མཐོང་རྒྱུ་ཡོད། མཐར་རང་ཡུལ་དུ་འགྲོ་དོན་མཛད་མུར་གཤེགས། འཁྲུངས་འདས་ལོ་ཚིགས་མི་གསལ་ལོ། །\nསྐ་ཕུག་འཇམ་དབྱངས་དབང་ཕྱུག་གི་སྐུ་སྐྱེས་སྐ་ཕུག་སྐུ་ཕྲེང་བཞི་བ་པཎྜི་ཏ་བློ་བཟང་དོན་གྲུབ་ནི་འཁྲུངས་རབས་གསོལ་འདེབས་ལས། “ བློ་ཆེན་རྒྱལ་བའི་མདོ་སྔགས་གསུང་རབ་ལ། ། བཟང་བོའི་ཐོས་བསམ་བརྩོན་པ་ལྷུར་ལེན་པའི། ། དོན་ལྡན་གནས་ལྔ་རིག་པའི་དབང་ཕྱུག་མཆོག ། གྲུབ་པའི་མཚན་ཅན་ཞབས་ལ་གསོལ་བ་འདེབས། ། ” 【8】 ཞེས་གསུངས་པ་བཞིན། “བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་གི་མཁན་རབས་ཞེ་དགུ་བ་སྐ་ཕུག་བློ་བཟང་དོན་གྲུབ་ཁོང་ཚང་རབ་བྱུང་བཅུ་གཉིས་པའི་ལྕགས་སྤྲེལ（སྤྱི་ལོ1740）ལོར་གདོང་སྣར་སེར་རྒྱའི་རིགས་ལས་ཡབ་ལོ་མོ་དང་ཡུམ་འབའ་གོའི་སྲས་སུ་འཁྲུངས། སྐུ་ཆུང་ངུའི་དུས་སུ་སྐ་ཕུག་གི་ཤིང་ཏོག་མཐོང་ན་འདི་ངའི་རེད་ཟེར་བ་དང་ལྷ་རི་སྔགས་རམས་པར་ཕྱག་དྲིལ་རྩེ་ལྔ་བ་ཞིག་ཡོད་པ་མཐོང་མ་ཐག་ང་ལ་ཡང་འདི་འདྲ་བ་ཞིག་ཡོད་ཟེར་བར་བརྟེན། ལྷ་རི་བས་ཁྱོད་གང་གི་ཡིན་གསུངས་པར། ང་སྐ་ཕུག་ཁྱུག་ལ་ཚང་གི་ཡིན། ངའི་གྱོན་པ་འགའ་ཞིག་སྒམ་ནང་ན་ཡོད་ཞུས་པས་སྐ་ཕུག་སྐུ་སྐྱེར་ངོས་བཟུང་སྟེ་ལྷ་རིའི་སྔགས་རམས་པ་བློ་བཟང་འབྱུང་གནས་ཀྱི་བཀའ་ལྟར་གདོང་སྣ་བ་དང་སྐ་ཕུག་གཉིས་འཛོམས་ཀྱིས་ལྷ་རིར་གདན་དྲངས་སྐབས་དཔོན་པོ་བླ་མ་ཟེར་བ་སྔར་སྨ་ར་ཅན་ཞིག་ཡོད་པ་སྐབས་དེར་སྨ་ར་བཞར་འདུག་པ་གཟིགས་ནས་ཡབ་ཀྱི་རྣ་ཁུང་དུ་འདི་ལ་ཁ་སྤུ་མེད་པ་ཅིས་རེད་ཅེས་གསུངས་པས་ཐམས་ཅད་ཡ་མཚན་དུ་གྱུར་བ་དང་། དུང་དཀར་སོགས་ཀྱང་ངོས་བཟུང༌། དགུང་ལོ་བདུན་པ་ལ་ལྷ་རི་སྔགས་རམས་པ་བློ་བཟང་འབྱུང་གནས་ཀྱི་དྲུང་ནས་རབ་བྱུང་། སྐུ་ཞང་ཤ་ལྡང་ཨ་ལགས་དར་རྒྱས་ལས་ཡི་གེ་འབྲི་ཀློག་དང་འདོན་ཆོས་བསླབ། རྩ་བ་བློ་བཟང་རྒྱལ་མཚན་ལྷ་རིར་འགྲེལ་བ་བཞི་སྦྲགས་གསན་པར་ཕེབས་སྐབས་ཁོང་དང་མཉམ་དུ་སྒྲུབ་ཐབས་རྒྱ་མཚོ་སོགས་མང་དུ་གསན། དགུང་ལོ་བཅོ་ལྔ་པ་ཤིང་ཁྱི་ལ་བྱ་ཁྱུང་དགོན་དུ་ཕེབས། དགེ་བཤེས་ཟི་ལུང་དཔོན་ཆུང༌དང་ཁོ་ཚེའི་དགེ་བཤེས་བློ་བཟང་བསོད་ནམས་གཉིས་དགེ་རྒན་དུ་བསྟེན། ཆོས་སྤྱོད་རྒྱན་འཇུག་བསྡུས་གྲྭ་ཕར་ཕྱིན་སོགས་འཛིན་སྐྱོང་རྩོད་གསུམ་ལ་འགྲུས། མཁན་ཟུར་བདེ་ཁང་པ་ལས་དགེ་ཚུལ་བསྒྲུབས། ཉེར་བདུན་པ་མེ་ཁྱི（སྤྱི་ལོ1766）ལ་དབུས་སུ་བྱོན། དགུན་ཆོས་ལ་སྒོ་མང་ཆོས་གྲྭར་ཞུགས། མཁན་པོ་ངག་དབང་དགེ་ལེགས་ལས་རྩིས་བཞག་གསན། རྒྱལ་བ་འཇམ་དཔལ་རྒྱ་མཚོ། ཡོངས་འཛིན་ཁྲི་ཆེན་མཚམས་རིང་བ་ངག་དབང་ཆོས་གྲགས། གཙང་དུ་པཎ་ཆེན་རིན་པོ་ཆེ་རྣམས་དང་མཇལ། བསྟན་རྒྱས་གླིང་དུ་སྒོ་མང་ཟུར་བ་དགེ་འདུན་བདེ་ཆེན་ལ་བསྙེན་རྫོགས་ཞུས། ཕག་ལོར་ཕྱིར་ཕེབས། བྱ་ཁྱུང་དུ་སློབ་གཉེར་འཕྲོ་མཐུད། ལྕགས་ཡོས（སྤྱི་ལོ1771）ལ་མཚན་བཏགས་ཐོབ། སུམ་རྟགས། རྩིས་དཀར་ནག སྒྲ་ཡིག་རིགས་བྲིས་འབུར་གྱི་སྐུ་སོགས་འབྲི་བརྐོས་ལ་མཁས། སྔ་ཕྱིར་ལྷ་རི་བ་བློ་བཟང་འབྱུང་གནས། བདེ་ཁང་བློ་བཟང་རབ་བརྟན། རྩ་བ་བློ་བཟང་རྒྱལ་མཚན། མདོ་བ་ངག་དབང་དོན་གྲུབ། ཆུ་བཟང་ངག་དབང་ཐུབ་བསྟན་དབང་ཕྱུག། ཀུན་མཁྱེན་འཇམ་དབྱངས་བཞད་པ། ཐུའུ་བཀྭན་ཆོས་ཀྱི་ཉི་མ། བཀྲ་ཤིས་འཁྱིལ་བཀའ་འགྱུར་བ་འཇིགས་མེད་རབ་རྒྱས། ཨ་རིག་དགེ་བཤེས་ཆེན་མོ། གསེར་ཁང་པ་བློ་བཟང་བསྟན་འཛིན་རྒྱ་མཚོ། གཡེར་གཤོང་དགེ་འདུན་ཟླ་གྲགས། རྙེ་བ་དཔོན་སློབ་བློ་བཟང་བསྟན་པའི་ཉི་མ་སོགས་བླ་མ་མང་དུ་བསྟེན་པས་ཐོབ་རྒྱ་ཆེ། དོན་གཉེར་མཁན་ལ་དབང་ལུང་མན་ངག་གང་དགོས་འཕྲལ་དུ་འདོན་པ་ལ་སྐྱོ་ངལ་མེད། གཞན་གྱི་ཡོན་ཏན་ཆུང་ངུ་ལ་མི་བརྙས་ཤིང་དགྱེས་གཟིགས་མཛད། དགུང་ལོ་བཞི་བཅུ་པ་ས་ཕག（སྤྱི་ལོ1779） ལ། ཚ་གན་ནོ་མོ་ཧན་བློ་བཟང་ཐུབ་བསྟན་དགེ་ལེགས་རྒྱལ་མཚན་པའི་བཀའ་བཞིན་རྨ་མགུར་རྣམ་རྒྱལ་གླིང་གི་ཁྲིར་ཕེབས། ཚེས་གཏོར་དང་། བླ་བྲང་གསར་བཞེངས་སོགས་འཛིན་སྒོ་ལེགས། ཞེ་དྲུག་པ་ཤིང་སྦྲུལ（སྤྱི་ལོ1785）ལོར་ལྭ་མོ་ནས་ལྷ་མདུན་བླ་མར་བསྐོས། ཨེརྟི་ནི་ཤི་རེ་ཐུའི་ཆོ་ལོ་དང་ཐམ་ཀ་གནང་། གནམ་རྫོང་བཀྲ་ཤིས་ཐང་དགོན་པར་བྱ་ཁྱུང་རྒྱུད་པ་ཕེབས་སྐབས་བཀའ་ཆོས་མང་དུ་གནང༌། རྫོང་ནང་བསྟན་རྒྱས་གླིང་དུ་རྒྱུད་པའི་དབྱར་ཆོས་སྐབས་མཁན་པོ་དགེ་འདུན་ཆོས་འཕེལ། བླ་མ་དབུ་མཛད་སྦྱིན་པ་ཀུན་བཟང་སོགས་ཡོངས་འཛིན་ལ་འཇིགས་བྱེད་དབང་དང༌། འགྲེལ་བ་བཞི་སྦྲགས་བཤད་ལུང་གནང༌། འདུ་ཁང་ལ་བྱ་ཁྱུང་རྒྱུད་པ་གྲྭ་ཚང་གིས་རབ་གནས་མཛད་པར་ཡོན་གཟབས། བདེ་ཁང་ཞབས་དྲུང་བློ་བཟང་ནོར་བུ། མོག་ཀྱཱ་སྤྲུལ་སྐུ། གསང་སྒྲོག་སྤྲུལ་སྐུ་སོགས་ལ་འཇིགས་བྱེད་ཀུན་རིག་གི་དབང་སོགས་མང་དུ་གནང་། བྱ་ཁྱུང་ནས་ཕེབས་པའི་སློབ་གཉེར་བ་རྣམས་ལ་གནས་དེར་དམ་བཅའ་འཇོག་བཅུག ” 【9】 གཞན། “དགུང་ལོ་ང་བཞི་བ་རབ་བྱུང་བཅུ་གསུམ་པའི་ཆུ་གླང（སྤྱི་ལོ1793）ལ་སྐ་ཕུག་སྒོམ་ཆུང་གིས་བཏབ་པའི་རྫོང་གོང་མ་ཆགས་ཡུལ་མི་བཟང་བར་དགོངས་ནས་ད་ལྟའི་གནས་འདིར་སྤར་ནས་བཏབ། ” 【10】དང་། “དགོང་ལོ་ལྔ་བཅུ་རྩ་ལྔ་བ་ཤིང་ཕོ་སྟག་གི་ལོ་སྟེ（སྤྱི་ལོ1794）ལོར་ཁམས་རའི་སེར་སྐྱ་ཀུན་གྱིས་ཨ་ཆུང་གནམ་རྫོང་ཕུལ་ཏེ་ཡུལ་ཕྱོགས་དེའི་བླ་མར་གསོལ་བ་བཏབ་པ་དོན་ལྡན་དུ་མཛད་ཕྱིར་ཞལ་གྱི་བཞེས་ཤིང་ཡུལ་ཕྱོགས་དེའི་བླ་མར་བཞུགས་ནས་མཁས་པ་མི་གསུམ་གྱི་སྒྲུབ་ཁང་སོགས་རྟེན་གྱི་འཛིན་སྐྱོང་དང༌། ཆུའི་གཡས་ངོས་བཀྲ་ཤིས་ཐང་ཟེར་པར་དགོན་པ་གསར་འཛུག་མཛད་དེ་བླ་བྲང་སྤྱི་བ་འདུས་ཁང་རྣམས་སྔར་མེད་ཁྱད་འཕགས་གསར་དུ་བཞེངས།” 【11】དེ་ནས “ རེ་གཉིས་པ་ལྕགས་བྱ（སྤྱི་ལོ1801）ལ་ཨ་ར་པ་ཙའི་སྒྲུབ་ཁང་དུ་དགེ་བཤེས་འགའ་དང་བཅས་སྐུ་མཚམས་ལ་བཞུགས་ཐོག་འཇམ་དབྱངས་ནང་སྒྲུབ་ཀྱི་རིལ་སྒྲུབ་མཛད། གྲྭ་མང་ལ་རྗེས་གནང་དང་རིལ་བུ་བཀྱེ། སྨན་པ་གྲྭ་ཚང་གི་བླ་མ་དང་པོ་བདེ་ཡངས་ཞབས་དྲུང་གིས་དགོངས་ཞུས་མཛད་པར་རྗེ་འདི་བ་བཞུགས། ཁྲི་འདོན་སྐབས་རྒྱུད་པ་བླ་མ་ལྷ་རམས་པ་ངག་དབང་བསོད་ནམས་ཀྱིས་དུས་འཁོར་རྩ་རྒྱུད་ཀྱི་དབུ་ནས་གནང་ན་རྟེན་འབྲེལ་འདུག་ཞུས་པར་བརྟེན་མཁན་པོ་བླ་བྲང་ནས་བཀའ་འགྱུར་པོ་ཏི་གཅིག་ལྷུ་འདོན་བྱས་པ་རྒྱུད་དེར་འདུག་པས་དགྱེས་ཏེ་ཆོས་ཐུན་གཅིག་གནང༌། ཆོས་རྗེ་དར་རྒྱས་རྒྱ་མཚོ་རྒྱ་ནག་ནས་འབྱོར་ཏེ་དུས་འཁོར་གྲྭ་ཚང་འཛུགས་དགོས་ཞུས་པར་ཟུར་དུ་མི་དགོས་གསུངས་ནས་སྨན་པ་གྲྭ་ཚང་ཁྱི་ལོ་ནག་ཟླའི་དུས་ཆེན་ལ་དུས་འཁོར་གྲྭ་ཚང་དུ་བསྒྱུར། འཛུགས་སྟོན་དུ་མང་ཇ་ཉིན་ཐུབ་དང་འགྱེད།དངུལ་མཎྡལ་ཆེ་ལེགས་སོགས་སྦྱོར་འཇགས་མཛད། གྲྭ་ཚང་ལ་དུས་འཁོར་ལྷན་སྐྱེས་ཀྱི་རྗེས་གནང༌། ཀུན་རིག་གི་དབང༌། སྒྲོལ་མ་ཉེར་གཅིག་རྗེས་གནང་སོགས་གནང༌། རེ་བཞི་བ་ཆུ་ཕག（སྤྱི་ལོ1803）ལ་བྱ་ཁྱུང་ཁྲིར་ཕེབས། བརྩི་བཞག་སྐབས་དོགས་གཅོད་མང་བོ་གནང༌། ལོ་གཉིས་པའི་ཐོག་ཟུར་བར་བཞུགས། ཆོས་རྗེ་དོན་གྲུབ་རིན་པོ་ཆེའི་དུས་བཞེངས་པའི་ལྷ་ཁང་ཆེན་མོའི་ཞིག་གསོས་རབ་གནས་དང་བཅས་པ། སྔ་ཕྱིར་དབང་རྗེས་གནང་མང་བོ་དང༌། བྱ་ཁྱུང་དུ་ཆོས་ཐོག་དང་ཕེབས་རེས་ཀྱིས་འགྱེད་མ་ཆག རྒྱུད་པར་བདེ་མཆོག་གི་དབང་དང་སྔགས་བཏུའི་རྗེས་གནང་བསྩལ། དགུང་ལོ་དོན་གཉིས་ནས་དོན་བཞིའི་བར་ཆུ་སེར་གྱི་བསྙུན་བཞེས་པ་ཆུ་བྱ་ལོར་དྭངས། སྔར་དབུ་སྐྲ་དཀར་བོ་ཡོད་པ་ལ་དེ་ནས་བཟུང་དབུ་སྐྲ་སྨིན་མ་སོགས་གནག་སྣུམ་གཞོན་ཤ་རྒྱས། དགུང་ལོ་དོན་བདུན་པ་ལ་དཔོན་པོ་བློ་བཟང་བསྟན་འཛིན་དབུས་སུ་བརྫངས། གླང་ལོའི（སྤྱི་ལོ1817）དཔྱིད་བྱ་ཁྱུང་དུ་ལམ་གཙོའི་བཤད་ལུང༌། ས་སྟག་ལ་ཨ་ཆུང་གནམ་རྫོང་དུ། རྒྱུད་པའི་དབྱར་གནས་སྐབས་དགེ་བཤེས་ངག་དབང་སྙན་གྲགས་སོགས་ལ་འདོད་ཆོས་མང་བོ་དང་མང་འགྱེད་གནང༌། ཡོས་ལོར་བྱ་ཁྱུང་དུ་དཔྱིད་ཆོས་བཏང༌། ལྕགས་སྦྲུལ（སྤྱི་ལོ1821）ལ་རྫོང་ནང་བསྟན་རྒྱས་གླིང་དུ་རྒྱུད་པའི་དབྱར་གནས་སྐབས་བདེ་མཆོག་བློས་བསླངས་བརྩིག་བཅུག་པ་འདུ་ཁང་དུ་བཞུགས། གནམ་རྫོང་དགོན་གསར་གྱི་འདུ་ཁང་ཞིག་གསོས་རབ་གནས་བཅས་མཛད། གྱ་བདུན་པ་མེ་ཁྱི་ལ་བྱ་ཁྱུང་དུ་འགྱེད་མང་ཇ་དང་ཆོས་བཀའ་མང་དུ་གནང༌། གྱ་བརྒྱད་པ་མེ་ཕག（སྤྱི་ལོ1827）ལ་ཞི་བར་གཤེགས།” 【12】འདི་བ་ཆེ་ཤོས་ལྷ་བཟོའི་སྐུ་སྐྱེས་སུ་ངོས་འཛིན། གསུངས་རྩོམ་ལ་པོ་ཏི་གཉིས་ཙམ་ཡོད་པར་བཤད་ཀྱང་ད་ལྟ་མིག་གི་སྤྱོད་ཡུལ་དུ་གྱུར་བ་ཆོས་ཚན་རེ་འགའ་ལས་མི་བཞུགས་པས་ཤིན་ཏུ་ཕངས་ཆེ། ཞིབ་ཏུ་མདོ་སྨད་ཆོས་འབྱུང་དང་བྱ་ཁྱུང་གདན་རབས། ཇུ་ནང་ངག་དབང་སྙན་གྲགས་ཀྱིས་མཛད་པའི་སྐ་ཕུག་ཚང་གི་རྣམ་ཐར་མདོར་བསྡུས་སོཊ་སུ་གསལ་ལོ། །\nསྐ་ཕུག་པཎྜི་ཏ་བློ་བཟང་དོན་གྲུབ་ཀྱི་སྐུ་སྐྱེས་སྐ་ཕུག་སྐུ་ཕྲེང་ལྔ་བ་བློ་བཟང་སྙན་གྲགས་རྒྱ་མཚོ་ནི་འཁྲུངས་རབས་གསོལ་འདེབས་ལས། “བློ་ཆེན་ཀུན་གཟིགས་སྤྱོད་པའི་མཛོད་བརྙེས་ཤིང༌།། སྐྱེ་དགུའི་རྣ་\nབར་སྙན་པའི་ཆོས་ཀྱི་རྔ།། བརྡུངས་པའི་གྲགས་སྐད་རྒྱ་མཚོའི་ཕ་མཐའ་ལ།། ཁྱབ་མཛད་གྲུབ་པའི་དབང་བོར་གསོལ་བ་འདེབས།།” 【13】 ཞེས་གསུངས་པ་བཞིན་རབ་བྱུང་བཅུ་གཉིས་པའི་ས་གླང་སྤྱི་ལོ1829ལོར་སྔོ་རྒྱ་བསོད་ནམས་རྒྱ་མཚོའི་ཁྱིམ་དུ་འཁྲུངས། འདས་ལོ་མི་གསལ། སྐུ་ན་ཕྲ་མོ་ནས་རབ་ཏུ་བྱུང་སྟེ་སྒྲུབ་པ་ཉམས་ལེན་ལ་འབད། དགུང་ལོ་ཉེར་གཉིས་སྟེང་རྫོང་ནང་དགོན་པའི་གྲྭ་བགྲེས་གཞོན་མེད་པར་ནད་ཡམས་ཤིག་བྱུང་བར་ཁོང་གིས་བཞེས་ཏེ་ཐམས་ཅད་ནད་ལས་གྲོལ་བར་མཛད། དེའི་སྐབས་བླ་བྲང་བཀྲ་ཤིས་དགེ་ལེགས་སུ་ནཱ་ག་རཀྵའི་རྟེན་ཐང་དང་དམ་ཅན་འབག་སྐུ་བཞེངས་ཤིང་ནཱ་ག་རཀྵའི་བསྙེན་སྒྲུབ་མཛད། འཇམ་དབྱངས་ནཱ་ག་རཀྵ་སྒྲུབ་སའི་སྤྱིལ་ཆུང་ཞིག་ཡོད་པ་ང་བརྒྱད་ལོའི་སྔོན་དུ་བཙན་ཁང་ལྟ་བུར་ཡོད་ཅིང༌། དེའི་ནང་དུ་བསྙེན་ཐང་མང་བོ་ཞིག་ཡོད་པའི་མདུན་དུ་རལ་གྲི་མདུད་པ་བརྒྱབ་པ་ཞིག་ཡོད་པར་རྒན་པ་རྣམས་ཀྱིས་གསུངས། ནཱ་ག་རཀྵའི་བསྙེན་ཐང་ད་ལྟའང་བཞུགས་ཡོད་པར་བཤད་མོད་གསལ་པོ་མ་ངེས་སོ།།\nསྐ་ཕུག་བློ་བཟང་སྙན་གྲགས་རྒྱ་མཚོའི་སྐུ་སྐྱེས་སྐ་ཕུག་སྐུ་ཕྲེང་དྲུག་པ་དགེ་འདུན་ཕུལ་བྱུང་རྒྱ་མཚོ་ནི་འཁྲུངས་རབས་གསོལ་འདེབས་ལས། “ དགེ་ལེགས་ཆུ་གཏེར་ཡངས་པའི་སྨོན་འདུན་རིས། ། བསྲུབས་སྐྱེས་བསྟན་འགྲོའི་ཕན་བདེ་པད་མའི་ཚལ། ། རྒྱས་པའི་མཛད་འཕྲིན་འོད་ལྔའི་གུར་ཁྱིམ་ཅན། ། ཕུལ་བྱུང་བྱམས་བརྩེའི་གཏེར་ལ་གསོལ་བ་འདེབས། ། ” 【14】 ཞེས་གསུངས་པ་བཞིན་རབ་བྱུང་བཅོ་ལྔ་བའི་ལྕགས་སྟག（སྤྱི་ལོ1890）ལོར་གཅན་ཚ་ཐང་གཡོན་རུ་ཟབ་མོ་ཚོ་བར་ཡབ་གནམ་རྩེ་དང་ཡུམ་ལྷ་མོ་འབུམ་གཉིས་ཀྱི་སྲས་སུ་འཁྲུངས། ཞྭ་དམར་པཎྜི་ཏ་དགེ་འདུན་བསྟན་པ་རྒྱ་མཚོར་བསྟེན་ཏེ་སེམས་བསྐྱེད་མཆོད་པ་སོགས་ཆོས་བཀའ་མནོག་ཆེ་བ་གསན། “ལཱ་མོ་བདེ་ཆེན་གྱི་ཁྲི་རབས་ཞེ་དགུ་བར་བཞུགས་ཏེ་ལུགས་གཉིས་ཀྱི་སྐྱོང་བཀུར་གཞན་འགྲན་མེད་པ་མཛད། ཆུ་སྟག（སྤྱི་ལོ1902）ལོར་རྗེ་གསེར་ཁང་བ་ཞུས་ཏེ་དགོན་པ་ནས་ཚེ་དབང་དང་སྲི་མནན། ལྷ་སྡེ་དག་ལ་བསྙེན་གནས་ཀྱི་སྡོམ་ལུང་གནང་། ” 【15】གཞན་འདི་བ་ཚང་གིས་ནང་ངོས་སུ་ཚངས་དབྱངས་ཟིལ་གནོན་ཞེས་མཚལ་གྱིས་བྲིས་ཡོད་པའི་སྦུབས་ཆ་རྩ་ཆེན་ཞིག་དགོན་པར་སྤྱི་འཇོག་ཏུ་གནངས་པ་ང་བརྒྱད་སྐབས་བོར་བརླག་ཏུ་གྱུར། རབ་བྱུང་བཅོ་ལྔ་པའི་ཤིང་ཕོ་བྱི་སྟེ་དགུང་ལོ་སུམ་ཅུ་སོ་བཞི་པ（སྤྱི་ལོ1924）ལོར་ཞི་བར་གཤེགས།\nསྐ་ཕུག་དགེ་འདུན་ཕུལ་བྱུང་རྒྱ་མཚོའི་སྐུ་སྐྱེས་སྐ་ཕུག་སྐུ་ཕྲེང་བདུན་པ་དགེ་འདུན་ལེགས་བཤད་རྒྱ་མཚོ་ནི་འཁྲུངས་རབས་གསོལ་འདེབས་ལས། “དགེ་འདུན་པད་དཀར་ཕྲེང་བ་འཛིན་པའི་སླད། ། ཟབ་རྒྱས་ལེགས་བཤད་སྣང་བའི་མཛོད་བཟུང་ཞེས། །རིས་མེད་མཁས་པའི་བསྟོད་བསྔགས་རྒྱ་མཚོའི་དབྱངས། ། གཡོ་མེད་འདྲེན་མཆོག་དམ་པར་གསོལ་བ་འདེབས། ། ”【16】ཞེས་གསུངས་པ་བཞིན་རྗེ་ཐར་ཤུལ་རིན་པོ་ཆེས་མཚོ་སྔོན་པོ་གཡོན་རུ་དང་གཅན་ཚའི་གཡོན་རུ། སྐ་ཕུག་ཚོ་གསུམ་བཅས་སུ་འཚོལ་དགོས་པའི་ལུང་བསྟན་བབས་པ་ལྟར་མཐར་རབ་བྱུང་བཅོ་ལྔ་པའི་ཤིང་མོ་གླང་སྟེ། (སྤྱི་ལོ1925)ལོར་མཚོ་སྔོན་པོ་གཡོན་རུ་མུ་རུ་མར་ཡབ་ལྷུན་འགྲུབ་དང་ཡུམ་ལྷ་མོ་དཀར་གཉིས་ཀྱི་སྲས་སུ་འཁྲུངས། ཆུང་ངུའི་དུས་ནས་སྐུའི་སྐྱེ་བ་སད་པའི་མཛད་སྤྱོད་སྣ་ཚོགས་བསྟན། སྤྱི་ལོ1932ལོ་སྟེ་དགུང་ལོ་བདུན་སྐབས་ཁྲི་ཀའི་མེ་ལོང་དགོན་དུ་ཐར་ཤུལ་རིན་པོ་ཆེ་བཀས་སྐུ་གོང་མའི་ཡང་སྤྲུལ་དུ་ངོས་འཛིན་གནང་སྟེ་རབ་བྱུང་དང་དགེ་ཚུལ་ལྷན་དུ་ཕུལ། དེ་དུས་ཁོང་ཚོ་སྒོ་ནང་ནས་ཡར་ཕེབས་སྐབས་ཐར་ཤུལ་ཚང་གི་མཆོད་ཁང་ནས་མཆོད་ཆོག་བཏོན་ནས་མཆོད་བཟང་སྐབས་ཙན་དང་དུང་སོགས་འབུད་པ་དང་སྐབས་ཁེལ་བས་བསུ་བ་བྱས་པ་ལྟ་བུའི་ཉམས་སྣང་ཤར། ད་དུང་རབ་བྱུང་བསྒྲུབས་སྐབས་ཀྱང་རི་ཁྲོད་པ་ཅིག་གིས་མེ་ཏོག་པད་མ་གསུམ་བལ་གྱིས་བསྡམས་ནས་ཐར་ཤུལ་ཚང་ལ་ཕུལ་བ་དང་སྐབས་ཁེལ་བས་ཐར་ཤུལ་ཚང་གིས་རྟེན་འབྲེལ་ཡག་སོང༌། སྐུ་སྐྱེ་ཡག་པོ་ཞིག་འཁྲུངས་ཁོ་ཐག་རེད་ཅེས་ཕྱྭ་གཡང་ཡང་ཡང་བོས་པར་བཤད། དགོན་པར་གདན་དྲངས་རྗེས་ཞབས་དྲུང་དགེ་འདུན་བསྟན་པ་རྒྱ་མཚོ་ཚང་དགེ་རྒན་དུ་བསྟེན་ནས་འདོན་ཆོག་ཆོ་ག་དང་ཡི་གེ་འབྲི་ཀློག་བསླབས། “ དེ་ནས་སྤྱི་ལོ1933-1941ལོ་བར་ཏེ་དགུང་ལོ་བརྒྱད་ནས་བཅུ་དྲུག་བར་ལཱ་མོ་བདེ་ཆེན་དུ་གཡོན་རུའི་ཨ་ལགས་བསྟན་འཛིན་ཚང་དགེ་རྒན་དུ་བསྟེན་ནས་གཉོར་སྐྱོང་མཛད། སྤྱི་ལོ1941-1947ལོའི་བར་ཏེ་དགུང་ལོ་བཅུ་དྲུག་ནས་ཉེར་གཉིས་བར་དུ་ཁོང་གི་ཐུགས་འདོད་ལྟར་དགེ་རྒན་དང་ལྷན་དུ་བླ་བྲང་བཀྲ་ཤིས་འཁྱིལ་དུ་ཕེབས་ཏེ་རྨད་བྱུང་ཐོས་བསམ་གླིང་དུ་ཆོས་ཞུགས་མཛད་པ་དང་། རྗེ་བླ་ཁོ་རིན་པོ་ཆེ་སོགས་དགེ་རྒན་དུ་བསྟེན་ནས་བསྡུས་གྲྭ་དང་བློ་རྟགས། ཕར་ཕྱིན་སོགས་གསན་བསམ་ཕུ་ཐག་ཆོད་པ་མཛད། སྤྱི་ལོ1947-1955 བར་ཏེ་དགུང་ལོ་ཉེར་གཉིས་ནས་སུམ་ཅུའི་སྟེང་དབུས་སུ་ཕེབས་ཏེ་འབྲས་སྤུངས་སྒོ་མང་གྲྭ་ཚང་ཀླུ་འབུམ་ཁང་ཚན་དུ་གྲྭ་ཞུགས་མཛད། མཁྱེན་རབ་མེ་ལྟར་འབར་བ་ལྟ་བུའི་སྒོ་ནས་སྦྱངས་པ་མཐར་སོན་པར་མཛད་པས་འཆད་རྩོད་རྩོམ་གསུམ་ལ་འགྲན་པའི་ཟླ་དང་བྲལ་བར་གྱུར། ཨ་ལགས་ཕུར་རྩ་ཚང་དང་ཁོང་གཉིས་ལ་སྒོ་མང་སྤྲུལ་སྐུ་རྣམ་གཉིས་ཞེས་དུས་སྐབས་དེར་མིང་གྲགས་ཆེན་པོ་བྱུང༌། དེ་ལྟར་རྫོང་ནང་དགོན་གཞུང་དང་མཐའ་བ་ལྷ་སྡེའི་བསམ་པར་མ་འོངས་དགའ་ལྡན་གསེར་ཁྲི་བཞུགས་རྒྱུར་གདོན་མི་ཟ་བས་ན། རང་དགོན་དང་ས་གནས་དམངས་ཚོགས་ལ་གོ་མི་ཆོད་བསམ་ནས་རྫོང་ནང་ཞབས་དྲུང་དགེ་འདུན་བསྟན་པ་རྒྱ་མཚོ་གཙོ་བྱས་དགོན་པ་དང་ལྷ་སྡེ་མི་སྡེའི་ཐུགས་འདོད་བཞིན་འཐུས་མི་སེར་སྐྱ་མི་བདུན་ཙམ། སྤྱི་ལོ1955ལོའི་ཟླ2པར་ལྷ་ས་བསུ་བར་སོང་སྐབས་འཇམ་དབྱངས་དགུན་ཆོས་དང་ཁེལ་བས་སྒོ་མང་གྲྭ་ཚང་ལ་གཏོང་སྒོ་བཏང་རྗེས་ཕྱིར་ལྷོ་ཁ་ནས་ཆབ་མདོ་བརྒྱུད་རླངས་འཁོར་ལ་བསྡད་ཏེ་ལོ་དེའི་ཧོར་ཟླ5པར་ཕྱིར་སྐ་ཕུག་རྫོང་ནང་དགོན་དུ་ཕེབས། གནམ་རྫོང་རྩེར་ཨ་ཀ་བློ་བཟང་གཙོས་དེའི་གྲྭ་བ་རྣམས་ཀྱིས་གཟིམས་ཁང་བཞེངས་པ་བཞིན་དེར་ཟླ་གཅིག་བཞུགས། བྱ་ཁྱུང་བྲག་འོག་ནས་ཟླ་གཅིག་ལ་མཚམས་ལ་བཞུགས། བྱ་ཁྱུང་དགོན་གཞུང་གིས་གནས་དེར་ཡུན་རིང་བཞུགས་དགོས་པའི་རེ་བ་ཞུས་ཀྱང་ལ་མོ་བྲག་རྒན་ཚང་གིས་བདེ་ཆེན་དུ་ཕེབས་དགོས་པའི་བཀའ་ནན་ཆེར་ཕབ་པ་བཞིན་རང་དགོན་དུ་དུས་ཐུང་ནང་དོན་གཉེར་ཅན་དང་དད་ལྡན་མང་བོར་སྐྱབས་འགྲོ་དང་སྒྲོལ་མ་སོགས་ཀྱི་ལུང་མང་བོ་གནང་། དགོན་པར་ཕེབས་ནས་འདུལ་བ་སོགས་བཀའ་ཆོས་མང་བོ་བསྩལ་པ་དང་མཁན་པོར་བཞུགས་ནས་གསོ་སྦྱོང་བཙུགས་རྗེས་བདེ་ཆེན་དུ་སློབ་གཉེར་གྱི་འཕྲོ་མཐུད། ལམ་བར་དུ་སྣང་རའི་སྟོང་དཔོན་དབང་ཆེན་གྱིས་ཁྱིམ་དུ་བསུས་ཏེ་རྟ་མཆོག་གཅིག་དང་གོས་ཕྲུག་སོགས་ཀྱི་འབུལ་དངོས་བཏགས། སྤྱི་ལོ1956ལོ་ཟླ12པར་རྨ་ལྷོ་ཁུལ་སྲིད་གྲོས་ཨུ་ཡོན་ལྷན་ཁང་གི་ཨུ་ཡོན་དུ་བདམས། སྤྱི་ལོ1958ལོ་ནས་གོད་ཆག་གི་གནོད་འཚེ་དབང་གིས་དགོན་པ་རིམ་བཞིན་འཇིག། སྤྱི་ལོ1958ལོ་ཟླ9པ་ནས་གཅན་ཚ་རྫོང་གི་སློབ་གསོའི་བྱ་བར་ཞུགས་ཏེ་དམ་པ་ཁོང་ལོ་རྡོ་རྗེ་བྲག་ལ་ཕེབས་ནས་རྫོང་རྒྱལ་གཉེར་སློབ་གྲྭ་ཐོག་མ（གཅན་ཚ་ཞན་འཕྲོད་སྟེན་སློབ་གྲྭ）ཞེས་པའི་དགེ་རྒན་ཐོག་མ་བྱས། ” 【17】 སྤྱི་ལོ1960ལོའི་སྟོན་ཁར་སློབ་གྲྭའི་ཁོར་ཡུག་གི་ཚོད་རྭ་ནང་མཚན་མོ་ཞིག་ལ་རྐུན་མ་གཅིག་ཞུགས་པར་སློབ་མ་ཚོས་མུན་ནག་ནང་རྡོ་འཕངས་པས་རྐྱེན་འདས་སུ་གྱུར་པར་བརྟེན་སྐབས་དེར་སྲིད་ཇུས་དོག་པའི་དབང་གིས་སྲིད་གཞུང་གིས་དགེ་རྒན་སྐ་ཕུག་ཚང་བྱེད་གཏེ་རུ་དོགས་ནས་མ་ཉེས་ཁ་གཡོག་གིས་ཟི་ལིང་དུ་འཁྲིད་ནས་བཙོན་འཇུག་བྱས་ལ། རིང་པོར་མ་ལོན་པར་ཆུ་ཕོ་སྟག་སྤྱི་ལོ1961ལོ་སྟེ། རང་ལོ་སོ་དྲུག་སྟེང་སྔོན་གྱི་དུས་སུ་བཙོན་ཁང་མིང་ལ（新生砖瓦厂）ཟེར་ཞིང་། དེང་གི（东川监狱）རུ་འབོད་པའི་བཙོན་ཁང་དུ་སྐུ་གཤེགས།\nམཚམས་འདིར་གསལ་བཤད་བྱེད་རྒྱུ་ཞིག་ནི། སྐ་ཕུག་སྐུ་སྐྱེས་གསུམ་པ་འཇམ་དབྱངས་དབང་ཕྱུག་ནས་བདུན་པ་དགེ་འདུན་ལེགས་བཤད་རྒྱ་མཚོའི་སྐུ་རིང་བར་དུ་རྫོང་ནང་དགོན་དང་གནམ་རྫོང་མ་ནང་དགོན། བྱ་ཁྱུང་དགོན། རྨ་མགུར་དགོན། ལཱ་མོ་བདེ་ཆེན་དགོན། གསང་སྒྲོག་དགོན་སོགས་སུ་ཁྲི་དང་སྒར་ཁ་ཡོད་མོད། ད་ལྟ་གཅིག་ཀྱང་སླར་གསོ་བྱུང་ཐུབ་མེད།\nསྐ་ཕུག་དགེ་འདུན་ལེགས་བཤད་རྒྱ་མཚོའི་སྐུ་སྐྱེས་སྐ་ཕུག་སྐུ་ཕྲེང་བརྒྱད་པ་བསྟན་འཛིན་དཀོན་མཆོག་ནི་འཁྲུངས་རབས་གསོལ་འདེབས་ལས། “ ཕྱག་ན་པདྨའི་ཐུགས་བཞེད་ཇི་བཞིན་དུ། ། འཇམ་མགོན་བསྟན་པ་འཛིན་པའི་འཕྲིན་ལས་ཀྱིས། ། དཀོན་པའི་མཆོག་གཅིག་བཀའ་པོད་ལེགས་བཤད་གཞུང་། ། སྤེལ་མཛད་མཆོག་སྤྲུལ་དམ་པར་གསོལ་བ་འདེབས། ། ” 【18】ཞེས་གསུངས་པ་བཞིན་བོད་རབ་བྱུང་བཅུ་དྲུག་པའི་ཀུན་དགའ་ཞེས་པ་ཤིང་སྟག་སྤྱི་ལོ1974ལོར་ཡབ་རྡོ་སྦིས་གཡི་སྟག་པ་དགེ་འདུན་དང་ཡུམ་ཚེ་རིང་མཚོ་གཉིས་ཀྱི་སྲས་སུ་རྒྱ་གར་བྱང་ཕྱོགས་ཀ་ལི་མན་ཀྲུང་དོན་འགྲུབ་གླིང་བོད་མིའི་གཞིས་ཁོངས་སུ་སྐུ་འཁྲུངས། ཆུང་དུས་སུ་མིང་ལ་བསྟན་འཛིན་ཕུན་ཚོགས་ཟེར། སྤྱི་ལོ1980ལོ་སྟེ་དགུང་ལོ་དྲུག་པར་མཁན་རིན་པོ་ཆེའི་དྲུང་ནས་རབ་ཏུ་བྱུང་ཞིང་མཚན་ལ་ཡེ་ཤེས་ཚེ་རིང་བཏགས། དེ་ནས་ཅུང་ནར་སོན་ཚེ་དམ་པ་གང་དེས་མཚན་ལ་བསྟན་འཛིན་དཀོན་མཆོག་ཅེས་གསོལ། དགུང་ལོ་བཅུ་བར་རྗེ་ཤར་གདོང་རིན་པོ་ཆེ་ནས་སྐ་ཕུག་ཚང་སྐུ་ཕྲེང་བདུན་པ་དགེ་འདུན་ལེགས་བཤད་རྒྱ་མཚོའི་སྐུ་སྐྱེས་སུ་ངོས་འཛིན་མཛད། དགེ་ཚུལ་གྱི་མཚན་ལ་བློ་བཟང་འཇམ་དཔལ་རྡོ་རྗེ་ཞེས་སྦྱར། “དགུང་ལོ་བཅུ་གཉིས་པར་དཔལ་ལྡན་བཀྲ་ཤིས་སྒོ་མང་དུ་ཕེབས་ཏེ་སྐུ་ཕྲེང་སྔོན་མ་རིམ་བྱོན་གྱི་ཐོབ་ཁོངས་ལྟར་ཀླུ་འབུམ་ཁམས་ཚན་དུ་ཆོས་ཞུགས་མཛད་ཅིང་། སྐུ་གོང་མའི་ཚ་བོ་གྲྭ་ཚང་དབུ་ཟུར་དགེ་བཤེས་དགེ་ལེགས་རྒྱ་མཚོས་བདག་སྐྱོང་གནང་། ” 【19】 དུས་ཕྱིས་སྤྱི་ལོ1990ལོར་བོད་ནང་དུ་ཕེབས་ནས་རང་གི་མ་དགོན་སྐ་ཕུག་རྫོང་ནང་དགོན་དུ་གདན་བཀོད་ཁྲི་བཞུགས་གནང་། སྤྱི་ལོ1991ལོའི་ལོ་སྨད་དུ་བྱ་ཁྱུང་དགོན་པར་ཨ་ལགས་ཤར་གདོང་ཚང་གི་སྐུ་མདུན་དུ་རྟེན་འབྲེལ་བསྟོད་པ་དང་། ལམ་རིམ་བློ་སྦྱོང་གི་ཁྲིད་ཐོབ། སྤྱི་ལོ1992ལོར་ཟི་ཁྲོན་ཨ་མཆོག་མཚན་ཉིད་དགོན་དུ་ཨ་ལགས་གུང་ཐང་ཚང་གི་དྲུང་ནས་དབང་ལུང་བཀའ་ཆོས་མང་པོ་ཞུས་པ་དང་། ལོ་དེར་བླ་བླང་དགེ་བའི་བཤེས་གཉེན་ཆེན་མོ་རྗེ་དགེ་འདུན་རྒྱ་མཚོ་ཚང་གི་མདུན་ནས་སྐྱབས་འགྲོའི་ཁྲིད་དང་དྲང་ངེས་ལེགས་བཤད་སྙིང་བོ་དང་། ཀུན་མཁྱེན་ཕར་ཕྱིན། ལམ་རིམ་གླང་སྨྱོན་འདུལ་བའི་ལྕགས་ཀྱུ་བཅས་གསན། སྤྱི་ལོ1994ལོར་ཡང་བསྐྱར་བྱ་ཁྱུང་དུ་ཨ་ལགས་ཤར་གདོང་ཚང་གི་སྐུ་མདུན་དུ་རྗེ་ལམ་རིམ་ཆེན་མོ་དང་གླང་སྨྱོན་འདུལ་བའི་ལྕགས་ཀྱུ། གུང་ཐང་བསླབ་བྱ། སྔགས་ཀྱི་བཀླགས་ཐབས་སོགས་ལ་ཞིབ་ཏུ་གསན། སྤྱི་ལོ1995ལོར་ཨ་ལགས་ཆུ་བཟང་རིན་པོ་ཆེའི་སྐུ་མདུན་ནས་བྱ་ཁྱུང་དགོན་དུ་དུས་འཁོར་དབང་མོ་ཆེ་ཐེངས་གཅིག་ལ་ཐོབ། སྤྱི་ལོ1996ལོའི་ཟླ་བཞི་བར་གསང་སྒྲོག་དགོན་དུ་ཨ་ལགས་ཤར་གདོང་ཚང་གིས་ཁོང་གི་སྐུ་རྗེས་སུ་འཁྲིད་ནས་ལམ་རིམ་ཆེན་མོ་དང་སྤྱོད་འཇུག་ཆེན་མོའི་ཁྲིད་དང་། སྨན་མཆོག་ཆེན་མོའི་དབང་སོགས་ཟླ་གཅིག་ལྷག་ལ་གནང་། ལོ་དེའི་སྟོན་ཁར་ཡང་ཨ་ལགས་ཤར་གདོང་ཚང་གི་སྤྱན་སྔར་དཔའ་ལུང་མཐའ་བརྒྱ་རུ་དུས་འཁོར་དབང་ཆེན་ཐེངས་གཅིག་གསན། དེ་རྗེས་བསླབ་པ་ཕུལ། སྤྱི་ལོ1997ལོའི་དབྱར་ཁར་ཀོའུ་བ་དགོན་དུ་ཨ་ལགས་ཡོངས་འཛིན་ཚང་གི་དྲུང་དུ་དུས་འཁོར་དབང་ཆེན་ལན་གཅིག་གསན་པ་དང་། ཐུགས་རྗེ་ཆེན་མོའི་དབང་དང་རྗེས་ལུང་མང་པོ་གནང་། སྤྱི་ལོ2014ལོར་བླ་བྲང་ཨ་ཁུ་འཇམ་དབྱངས་རྒྱ་མཚོའི་སྐུ་དྲུང་དུ་ཐུགས་རྗེ་ཆེན་པོའི་དབང་ལུང་ཐོབ་པ་དང་། སྤྱི་ལོ2015ལོར་རོང་བོ་དགོན་ཆེན་དུ་ཨ་ལགས་ཤར་ཚང་གི་མདུན་ས་རུ་སེམས་བསྐྱེད་མཆོད་པ་ཉིན་གསུམ་ཙམ་ལ་གསན། ཉེ་བའི་ཆར་རོང་བོ་དགེ་བཤེས་ཨ་ཁུ་འཇམ་དབྱངས་རྒྱ་མཚོ་ཚང་བསྟེན་ནས་ལམ་རིམ་བློ་སྦྱོང་སོགས་གཞུང་གཞན་ལ་སྦྱངས་བརྩོན་དང་བཀའ་འདྲི་ཞུ་ཞོར། ད་ལྟ་གནམ་རྫོང་དགོན་ནམ་བཀྲ་ཤིས་རྣམ་རྒྱལ་གླིང་དགོན་དུ་སྐུ་གོང་མའི་རྣམ་ཐར་བདག་གིར་བཞེས་ཏེ་གདན་ས་རྒྱ་བསྐྱེད་དང་རྟེན་དང་བརྟེན་པ་ཞིག་གསོ་ངང་མཚམས་བསྙེན་པ་ཁོ་ན་ལ་གཞོལ་མུས་སུ་ཡོད།\nསྐ་ཕུག་རྫོང་ནང་ཞབས་དྲུང་སྐུ་ཕྲེང་དང་པོ་སྒར་རའི་བོན་ཆུང་ནི། སྐ་ཕུག་སྒར་བའི་སྔགས་འཆང་རྣམ་ཐར་ཚང་དུ་འཁྲུངས་ལ། སྐུ་ཞོགས་སྐ་ཕུག་སྐུ་ཕྲེང་དང་པོ་སྒོམ་ཆེན་པ་དང་འཁྲུངས་ཡུལ་གཅིག་མཚུངས་ཡིན། ངག་རྒྱུན་ལྟར་ན་སྒར་རའི་བོན་ཆུང་ངམ་དབོན་ཆུང་ཞེས་པ་དེ་ཡིན་ཟེར། མཚན་ཆ་ཚང་ཤེས་མཁན་མེད། ཁོ་རང་སྐ་ཕུག་ཚང་སྐུ་ཕྲེང་བཞི་བ་བློ་བཟང་དོན་གྲུབ་ཀྱི་མི་ཚེ་གཅིག་གི་དྲུང་འཁོར་གསོལ་ཐབ་པ་ཡིན་སྐད། དེ་ལྟར་སྐུ་ཕྲེང་ཕྱི་མ་དག་ལ་ཞབས་དྲུང་ཚང་ཞེས་པའི་མིང་གི་ཐོགས་དོན་ཡང་དེ་ལྟར་ལགས། ཁོང་གིས་མི་ཚེ་གང་བོར་སྐ་ཕུག་ཚང་ལ་སྐུ་ཞབས་སྒྲུབ་ནས་གྲྭ་རྐྱང་དཀྱིས་མ་ཞིག་གི་ཚུལ་མཛད་ནས་མི་ཚེ་བསྐྱལ་བར་གྲགས་པ་ལས་འཁྲུངས་འདས་སོགས་མཛད་རྗེས་གསལ་པོ་མ་ངེས། བཤད་སྲོལ་དུ་ཁོང་ནི་བྱ་ཁྱུང་གི་ཨ་ལགས་ཤིག་གི་རྣམ་སྤྲུལ་ཡིན་ཟེར་མོད། སྐྱེས་རིང་དེར་སྐུ་བདག་མ་བུད་པས་ན་སྐ་ཕུག་ཚང་གིས་རྒྱུན་དུ་ངའི་དྲུང་འཁོར་འདི་བ་རང་ག་བ་ཞིག་མིན་ཏེ། སྐུ་ཚེ་ཕྱི་མ་ནས་རང་བཞིན་གྱི་སྐུ་གསལ་ཡོང་ཞེས་ཡང་ཡང་གསུང་བའི་ངག་རྒྱུན་ཡོད།\nརྫོང་ནང་ཞབས་དྲུང་སྐུ་ཕྲེང་གཉིས་པ་ནི། སེར་རྒྱའི་སྒར་བ་རྒྱ་གཞི་ཚང་ནས་འཁྲུངས་ལ། ནར་སོན་ཏེ་སྐ་ཕུག་སྒར་བ་ཚང་ནས་གྲོང་སྔགས་ཀྱི་ཚུལ་དུ་རྒྱུན་བཞུགས་མཛད་པའི་མུར་ཁྱིམ་དེའི་བུ་མོ་ཞིག་ཁོང་གི་ཕྱག་རྒྱ་མར་བསྟེན་པའི་ལོ་རྒྱུས་ངག་རྒྱུན་ཡོད་པར་མ་ཟད། དཔའ་བརྒྱ་གོང་བའི་ལས་དོན་ལ་མི་ཚེ་བསྟུན་པ་དང་། ལྷག་དོན་སྔགས་ཁང་གི་འཆད་ཉན་དང་འདོན་རྟ་དབྱངས་སོགས་ལ་ཤིན་ཏུ་མཁས་ཤིང་ཐུན་མིན་གྱི་སྐད་ངག་སྙན་མོ་ཡོད་པ་བཅས་གྲགས་ཆེ། སྐུ་ཚེ་སྨད་དུ་དཔའ་བརྒྱ་སྒང་སྔགས་ཁང་ལེགས་འགྲུབ་བྱུང་ཡང་ཚོན་གསོལ་ཐུབ་ཀྱིན་མེད་པའི་གནས་ཚུལ་ལ་གཞིག་ནས་དམ་པ་ཁོ་རང་སྐུ་དངོས་སུ་ས་ཕྱོགས་ཀུན་ཏུ་སློང་མོ་ལ་ཕེབས་པ་དང་། མཐར་དེང་གི་མཚོ་ནུབ་ཁུལ་གྱི་པཎ་ཆེན་ཞིང་སྡེ་རུ་སྐུ་མྱ་ངན་ལས་འདས་པའི་ལོ་རྒྱུས་ཡོད། དེ་ལྟར་དམ་པ་འདི་བ་ཚང་གི་དཀར་ཐིགས་ཀྱི་བཀའ་དྲིན་གྱིས་དཔའ་བརྒྱ་སྒང་སྔགས་ཁང་ལ་ཚོན་ཡོངས་སུ་བྱུགས། རྒྱུ་མཚན་དེའི་དབང་གིས་འཇིག་རྟེན་རྙིང་པར་སྐ་ཕུག་སྒར་བ་ཚང་གི་གཞིས་ཀ་འདིས་དཔའ་བརྒྱ་སྒང་སྔགས་ཁང་ལ་ཁྲལ་དང་ལས་ཀ་སོགས་ཅི་ཡང་འཇལ་མི་དགོས་ཟེར། དམ་པ་འདིའི་ལོ་རྒྱུས་ངག་རྒྱུན་གོང་གསལ་ཙམ་ལས་མཚན་ཡང་གསལ་པོ་ཤེས་མཁན་མེད།\nརྫོང་ནང་ཞབས་དྲུང་སྐུ་ཕྲེང་གསུམ་པ་དགེ་འདུན་བསྟན་པ་རྒྱ་མཚོ་ནི། སྤྱི་ལོ1904ལོར་སེར་རྒྱ་ནས་ཡབ་ཨོ་རིའི་རྣམ་རྒྱལ་དང་ཡུམ་ཚེ་རིང་སྒྲོལ་མ་གཉིས་ཀྱི་སྲས་སུ་འཁྲུངས། དགུང་ལོ་དྲུག་གི་སྟེང་ནས་དགོན་པར་ཕེབས་ཏེ་ཨ་ཁུ་བློ་བཟང་ཉི་མ་ཚང་དགེ་རྒན་དུ་བསྟེན་ནས་འདོན་ཆོག་དང་ཡི་གེ་འབྲི་ཀློག་ལ་བྱང་བར་སྦྱངས། དགུང་ལོ་བཅུའི་སྟེང་ཐར་ཤུལ་རྡོ་རྗེ་འཆང་སྐུ་ཕྲེང་བདུན་པ་དགེ་ལེགས་དབང་ཕྱུག་ཆོས་སྐྱོང་རྒྱ་མཚོས་སྐུ་གོང་མའི་ཡང་སྤྲུལ་དུ་ངོས་འཛིན་མཛད། རབ་བྱུང་དང་དགེ་ཚུལ་ཡང་དམ་པ་གང་དེའི་དྲུང་ནས་བསྒྲུབས་ཏེ་མཚན་ལ་དགེ་འདུན་བསྟན་པ་རྒྱ་མཚོ་ཞེས་བཏགས། དགུང་ལོ་ཉི་ཤུའི་སྟེང་ཐར་ཤུལ་སྐུ་ཕྲེང་བདུན་པ་ལས་བསྙེན་རྫོགས་ཀྱི་སྡོམ་པ་བཞེས། དཔལ་ལྡན་བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་དུ་རྗེ་གྲུབ་དབང་འཇིགས་མེད་བསམ་གཏན་རིན་པོ་ཆེའི་མདུན་ནས་རྗེའི་གསུང་འབུམ་གྱི་ཁྲིད་ཟླ་གཅིག་ལྷག་ལ་གསན་པ་དང༌། དྷི་ཚ་བཀྲ་ཤིས་ཆོས་སྡིངས་སུ་རྗེ་བླ་ཁོ་རིན་པོ་ཆེའི་དྲུང་ནས་ཆོས་བཀའ་ཟླ་གཅིག་ལྷག་ལ་གསན། “དེ་རྗེས་སྤྱི་ལོ1956ལོར་སྐ་ཕུག་པཎྜི་ཏས་གནམ་རྫོང་རྩེར་བཞེངས་པའི་འདུ་ཁང་དེ་སྐ་ཕུག་དགེ་འདུན་ལེགས་བཤད་རྒྱ་མཚོ་དང་ལྷན་དུ་བསྐྱར་བཞེངས་མཛད།” 【20】 སྤྱི་ལོ1967ནས་སྤྱི་ལོ1980བར་རིག་གསར་གྱི་གནོད་འཚེའི་འོག་ཕ་ཡུལ་དུ་ངལ་རྩོལ་བསྒྱུར་བཀོད་ཟེར་བའི་ལམ་ནས་སྐུ་ངལ་མྱངས་ཏེ་ཐ་མལ་བའི་སྤྱོད་ཚུལ་བཟུང་ཡང་སོ་ཐར་གྱི་སྡོམ་པ་ཉེས་ལྟུང་ཕྲ་མོས་ཀྱང་མ་གོས་པར་མཛད།\nསྤྱི་ལོ1979ལོར་ཀྲུང་དབྱང་ཚང་འཛོམས་གྲོས་ཚོགས་ཐེངས་གསུམ་པ་བརྒྱུད་ཆོས་ལུགས་དད་མོས་ཀྱི་སྲིད་ཇུས་བཟང་པོ་བྱུང་མཚམས་སུ་པཎ་ཆེན་སྐུ་ཕྲེང་བཅུ་བ་ཚང་བོད་ཁམས་ཀྱི་ས་ཕྱོགས་ཀུན་ཏུ་ཕེབས་པའི་ཚེ་གཅན་ཚ་མཚོ་རྒན་ཁུག་ཏུ་ཕེབས་པར་སེམས་ཅན་འཚང་ཁ་བརྒྱབ་ནས་ཁོང་ལ་མཇལ་འདོད་བྲེལ་བའི་རྣམ་པ་ལ་གཟིགས་ཏེ། པཎ་ཆེན་རིན་པོ་ཆེ་ནས་སྐབས་དེར་ཁོང་གི་ཡབ་ཡུམ་དང་ཡོངས་འཛིན། ད་དུང་ལཱ་མོ་ཞབས་དྲུང་བཅས་ལ་གསུང་རྒྱུར་མ་རིག་པའི་སེམས་ཅན་འདི་རྣམས་སྙིང་རྗེ། ས་ཐོབ་ཀྱི་བྱང་ཆུབ་སེམས་དཔའ་དངོས་ནི་ཁོང་རྫོང་ནང་ཚང་རེད། ཁོང་ནི་གནས་བསྟན་བཅུ་དྲུག་ལས་གནས་བསྟན་བ་ཀུ་ལའི་སྤྲུལ་བ་དངོས་ཡིན་ཞེས་ཁོང་གིས་རྫོང་ནང་ཚང་ལ་དབུ་གཏུགས་ཞལ་མཇལ་གནང་བ་ནས་གཟོད་ཀུན་གྱིས་ཤེས་ཏེ་རིམ་བཞིན་སྙན་གྲགས་རྒྱས།\n“སྤྱི་ལོ1980ལོར་ཁོང་གི་ཐུགས་བཀོད་ལྟར་སླར་ཡང་དགོན་པ་འདིའི་བརྟེན་རྟེན་པ་དང་བཅས་པ་གསར་བཞེངས་མཛད་ནས་ཡུལ་ཕྱོགས་འདི་རྫོགས་ལྡན་གསར་བའི་དཔལ་ལ་བཀོད་ཅིང་སྐ་ཕུག་དཔོན་རྒྱལ་སྡེ་བར་སྒར་གཞིས་བཏབ་སྟེ་མི་ཚེའི་མཐའ་བསྐྱངས་ཤིང་། རྫོང་ནང་དང་གནམ་རྫོང་མ་ནང་དགོན། ལྷ་རི་དགོན་བཅས་ཁྱད་མེད་ངང་བསྐྱངས་པར་བཤད།\nསྤྱི་ལོ1980--1993ལོའི་བར་རྨ་ལྷོ་ཁུལ་སྲིད་གྲོས་སུ་ཨུ་ཡོན་གྱི་འགན་ཁུར་ཞོར། སྤྱི་ཚོགས་གསར་རྙིང་ཀུན་ཏུ་དགོན་པའི་བྱ་བ་ཀུན་ལ་བརྩེ་གཟིགས་ཚད་མེད་ཕུལ་ནས་ཕྱིའི་བཀོད་པ་ནས་ནང་སྒྲིག་ལམ་ཀུན་སྤྱོད་དང་། འདོན་རྟ་དབྱངས་ཚུན་ཆད་ཚད་ལྡན་གྱི་ལམ་དུ་སོང་བ་དམ་པ་གོང་མ་ཀུན་ལས་བཀའ་དྲིན་ཆེ་བ་བྱུང་། སྤྱི་ལོ1987ལོར་ཁོང་གི་ཐུགས་བཀོད་ལྟར་གནམ་རྫོང་མ་ནང་དགོན་ནམ་བཀྲ་ཤིས་རྣམ་རྒྱལ་གླིང་དགོན་པའི་མགོན་ཁང་ཡང་བསྐྱར་བཞེངས་ནས་མ་སངས་ཞལ་ཐང་གསར་བ་རྗེ་གསར་ཁང་བའི་བཞུགས་གནས་ཁ་ཤ་མཐིལ་དགོན་པ་ནས་ཁོང་གིས་དངོས་སུ་བཞེངས་བཅུག་པ་གདན་དྲངས་པ་དང་དགོན་པའི་འདུ་ཁང་ཡང་གསར་བཞེངས་བྱས། ” 【21】\nཔཎ་ཆེན་རིན་པོ་ཆེ་སྐུ་ཕྲེང་བཅུ་བས་དམ་པ་ཁོང་ལ་བསྟན་འགྲོའི་དོན་དུ་ཅིས་ཀྱང་ལོ་བརྒྱ་ཐམ་པ་བཞུགས་དགོས་ཞེས་བཀའ་གསུངས་ནན་ཆེར་གནང་མོད། དགུང་ལོ་གྱ་དགུ་བ་སྤྱི་ལོ1993ལོའི་ཧོར་ཟླ་བཅུ12ཚེས20ཉིན་གཟིམས་ཁྲི་ཐ་མའི་ཚུལ་བསྟན། སྐུ་ཚེ་གང་བོར་བཀའ་གདམས་གོང་མའི་རྣམ་ཐར་བཞེས་པ་དང་ན་བཟའ་སོགས་ཀྱང་མཐའ་གཉིས་སུ་མ་ལྷུང་བར་གྲྭ་རྐྱང་གཉོམ་ཆུང་ཞིག་གི་ཚུལ་མཛད་ནས་འགྲོ་དོན་མཛད་ལ། སྒེར་གཞུང་གང་གི་ཆོས་སྲིད་ཀྱི་བྱ་བ་དང་དོན་དག་ཆེ་མ་ཆུང་གསུམ་ལ་སོགས་པ་ཡར་ཞུས་མ་ཐག་མོ་རྡེའུ་དང་ཕྲེང་མོ་གང་ཡང་མི་འཛིན་པར་དེ་མ་ཐག་སྤང་བླང་གི་གནད་ཐོགས་མེད་དུ་གསུངས་པས་ན་གནས་བརྟན་ཆེན་པོ་མངོན་ཤེས་ལ་ཐོགས་པ་མི་མངའ་བ་ཞིག་གོ་ཞེས་ཀུན་གྱིས་བསྔགས་བྱའི་ཡུལ་དུ་གྱུར་བ་ད་ལྟའང་གླེང་བཞིན་པ་འདིའོ། །\nརྫོང་ནང་ཞབས་དྲུང་སྐུ་ཕྲེང་བཞི་བ་བློ་བཟང་བསྟན་པ་རྒྱ་མཚོ་ནི། སྤྱི་ལོ1994ལོའི་ཧོར་ཟླ9པའི་ཚེས28ཉིན་གཅན་ཚ་ཨ་འབྱུང་གནམ་སྟེང་དུ་ཡབ་ཚེ་རིང་བཀྲ་ཤིས་དང་ཡུམ་ལི་མེ་གཉིས་ཀྱི་སྲས་སུ་འཁྲུངས། ཆུང་དུས་ཀྱི་མཚན་ལ་རྡོ་རྗེ་ཚེ་རིང་ཟེར། སྤྱི་ལོ1999ལོའི་ཧོར་ཟླ6པའི་ཚེས4ཉིན་མདོ་སྨད་བྲག་བྱ་ཁྱུང་དགོན་དུ་བླ་མ་དགེ་བའི་བཤེས་གཉེན་ཨ་ལགས་ཤར་གདོང་ཚང་ནས་སྐ་ཕུག་རྫོང་ནང་ཞབས་དྲུང་སྐུ་ཕྲེང་གསུམ་པ་དགེ་འདུན་བསྟན་པ་རྒྱ་མཚོའི་ཡང་སྤྲུལ་དུ་ངོས་འཛིན་གནང་། སྤྱི་ལོ2000ལོའི་ཟླ8པའི་ཚེས15ཉིན་རྫོང་ནང་དགོན་དུ་གདན་ས་བཀོད་དེ་ཁྲི་སྟོན་མཛད། སྤྱི་ལོ2000ལོའི་ཟླ6པའི་ཚེས4ཉིན་བྱ་ཁྱུང་དགོན་དུ་རྗེ་ཤར་གདོང་རིན་པོ་ཆེའི་མདུན་ནས་རབ་ཏུ་བྱུང་ཞིང་མཚན་ལ་བློ་བཟང་བསྟན་པ་རྒྱ་མཚོ་ཞེས་གསོལ། སྤྱི་ལོ2003ལོའི་ཟླ4བའི་ཚེས་པ15ཉིན་བླ་བྲང་བཀྲ་ཤིས་འཁྱིལ་དུ་ཆོས་ཞུགས་མཛད། སྤྱི་ལོ2005ལོའི་ཟླ4པའི་ཚེས15ཉིན་བླ་བྲང་དུ་ཡོངས་ཀྱི་དགེ་བའི་བཤེས་གཉེན་ཆེན་མོ་རྗེ་བཙུན་འཇམ་དབྱངས་རྒྱ་མཚོ་ལས་བསྙེན་རྫོགས་ཀྱི་སྡོམ་པ་བླངས་པ་དང་། སྤྱི་ལོ2005ལོའི་ཟླ5པའི་ཚེས15ཉིན་དགེ་བའི་བཤེས་གཉེན་ཆེན་པོ་རྗེ་བཙུན་གྲགས་པ་རྒྱ་མཚོ་ལས་དགེ་ཚུལ་གྱི་སྡོམ་པ་བཞེས། དེར་དགེ་བའི་བཤེས་གཉེན་ཨ་ཁུ་འཇམ་དབྱངས་རྒྱ་མཚོ་ཚང་དང་། ཨ་ཁུ་དཔལ་ལྡན་ཚང་། ཨ་ཁུ་གྲགས་པ་ཚང་། ཨ་ཁུ་ཐུབ་བསྟན་ཚང་དང་། ཨ་ཁུ་བཀྲ་ཤིས་རྒྱ་མཚོ་ཚང་། ཨ་ཁུ་ཀོའུ་བ་བརྩོན་འགྲུས་ཚང་བཅས་རིམ་པར་བླ་མའི་གཙོ་བོར་བསྟེན་ནས་མགོ་སྐྱབས་འགྲོ་ནས་དབུ་ཕར་མཛོད་འདུལ་སོགས་ལ་གསན་གཟིགས་དང་སྦྱངས་བ་གནང་ཞོར་དགུང་ལོ་ཉེར་གཉིས་སྟེང་ཕར་ཕྱིན་དམ་བཅའ་བཞག་ལ། ཞོར་དུ་བླ་བྲང་དགོན་གཞུང་གི་སྤྲུལ་སྐུའི་འཛིན་གྲྭ་དང་རིག་གནས་འཛིན་གྲྭ་བཅས་ལ་རིམ་པར་ཞུགས། གཞན། རྗེ་ཤར་གདོང་ཚང་ནས་འཇིགས་བྱེད་དཔའ་གཅིག་གི་ལུང་དང་དུས་འཁོར་དབང་ཆེན་ཐེངས་གཅིག་ལ་གསན། ལཱ་མོ་ཡོངས་འཛིན་བློ་བཟང་མཁས་གྲུབ་རྒྱ་མཚོ་ཚང་ལས་དུས་འཁོར་དབང་ཆེན་ཐེངས་གཉིས་དང་། རོང་བོ་ཤར་ཚང་ལས་དུས་འཁོར་དབང་ཆེན་ལན་གཉིས་ཐོབ། ཡོངས་ཀྱི་དགེ་བའི་བཤེས་གཉེན་རྗེ་བཙུན་འཇམ་དབྱངས་རྒྱ་མཚོ་མཆོག་ལས་དུས་འཁོར་དབང་ཆེན་ལན་གྲངས་གཉིས་དང་བ་རི་བརྒྱ་རྩ་སྒྲུབ་ཐབས་སོགས་མགོན་བཀའ་ཆོས་བཅུ་གསུམ་གྱི་དབང་ལུང་རྗེས་གནང་མང་དུ་གསན། རྗེ་གྲགས་པ་རྒྱ་མཚོའི་ཞལ་ནས་རྗེ་ཡབ་སྲས་གསུམ་གྱི་གསུང་འབུམ་གྱི་ལུང་དང་བདེ་མཆོག། རྟ་མགྲིན། གདུགས་དཀར། འཇིགས་བྱེད། རིགས་གསུམ་སྤྱི་སྒྲུབ་ཀྱི་དབང་ལུང་དུ་མ་ཐོབ། རྗེ་འཇིགས་མེད་དཔལ་ལྡན་རྒྱ་མཚོའི་ཞལ་སྔ་ནས་རྒྱན་འཇུག་གི་ལུང་དང་། འགྲེལ་བ་བཞི་སྦྲགས་ཀྱི་ཞལ་ལུང་སོགས་མདོར་ན་དམ་པ་གོང་མ་དག་གི་སྐུ་མདུན་ནས་རིན་ཐང་གཞལ་དུ་མེད་པའི་དབང་རྗེས་གནང་མང་པོ་ཐོབ། སྤྱི་ལོ2018ལོའི་ཟླ5བར་ཨ་ལགས་ཁོང་དང་ཨ་ཁུ་བློ་བཟང་ཚུལ་ཁྲིམས་གཉིས་གཙོ་བྱས་ལོ་རྒྱུས་ཀྱི་དན་རྟགས་སུ་རྗེས་དྲན་རིན་ཐང་ལྡན་པ་ཡོངས་ཀྱི་དགེ་བའི་བཤེས་གཉེན་ཆེན་མོ་བླ་བྲང་རྗེ་འཇམ་དབྱངས་རྒྱ་མཚོ་ཚང་རང་དགོན་དུ་གདན་དྲངས་ཏེ་མགོ་སྐྱབས་འགྲོ་ནས་དགའ་ལྡན་ལྷ་རྒྱལ་མ། རྟེན་འབྲེལ་བསྟོད་པ། སྒྲོལ་བསྟོད། འཇམ་དབྱངས། འཇིགས་བྱེད། རིག་གསུམ་མགོན་པོ།ཚེ་ལྷ་རྣམ་གསུམ། རྟ་ཕྱག་ཁྱུང་གསུམ། འོད་ཟེར་ཅན་མ་སོགས་ལུང་བཀའ་ཆོས་མང་དུ་གནང་། སྤྱི་ལོ2020ལོར་བླ་བྲང་ཞབས་བརྟན་གྲྭ་ཚང་གི་ཀྱེེ་རྡོར་བླ་མར་བསྐོས། དེ་ལྟར་མུ་མཐུད་ཤར་ཉི་མ་བླ་བྲང་ན་སློབ་གཉེར་མུ་སྐྱོང་བྱེད་མུས་སུ་རྫོང་ནང་བླ་བྲང་གི་ཨ་ཁུ་བསྟན་རྒྱས་དང་ཨ་ཁུ་བསྟན་འཛིན་རྒྱ་མཚོ། སྐུ་ཚ་ཨ་ཁུ་བསོད་ནམས་བཅས་ནས་བདག་སྐྱོང་གང་ལེགས་མཛད་བཞིན་ཡོད།\nབླ་བྲང་གི་རྟེན་གྱི་གཙོ་བོའི་སྐོར། སྐུ་རྟེན་ལ། “རྗེ་ཤར་གདོང་རིན་པོ་ཆེའི་ཐུགས་བཀོད་ལྟར་རྫོང་ནང་ཞབས་དྲུང་དགེ་འདུན་བསྟན་པ་རྒྱ་མཚོའི་གདུང་རུས་བསྲེས་ནས་བཞེངས་པའི་གནས་བརྟན་བཅུ་དྲུག་གི་འབག་སྐུ་དང་། རྗེའི་མཛད་བཅུ་དང་སངས་རྒྱས་ཀྱི་མཛད་བཅུའི་ཐང་རྙིང་སོགས་རྟེན་བྱིན་ཅན་རེ་འགའ་དང་གཞན་ཡང་རྗེ་ཡབ་སྲས་གསུམ་དང་སྨན་བླ་བདེ་གཤེགས་བརྒྱད་བཅས་བཞུགས་སོ། །གསུང་རྟེན་ལ། ལྷ་སའི་བཀའ་འགྱུར་ཆ་ཚང༌དང་རྗེ་ཤར་གདོང་རིན་པོ་ཆེས་དགོན་པ་གསར་བཞེངས་སྐབས་གནང་བའི་རྗེའི་གསུང་འབུམ་སོགས་བཞུགས། ཐུགས་རྟེན་ལ། དེ་བཞིན་གཤེགས་པ་གླང་བོའི་གདོང་གི་ཚེམས་དང་སྐ་ཕུག་བློ་བཟང་དོན་གྲུབ་དང་སྐ་ཕུག་དགེ་འདུན་ཕུལ་བྱུང་རྒྱ་མཚོའི་གདུང་རུས་ ནང་བཞུགས་བྱས་པའི་མཆོད་རྟེན་བཞུགས། གཞན་དགོན་པའི་ཤར་སྣེ་རུ་མོ་གཟུ་སྟག་ཐར་དོན་གྲུབ་སྦྱིན་བདག་ཡིན་པའི་དུས་འཁོར་མཆོད་རྟེན་ཚད་ལྡན་ཞིག་བཞེངས་ཡོད། ” 【22】\nའདུ་ཁང་གི་རྟེན་གཙོ་སྐོར། སྐུའི་རྟེན་ལ། “ འདུ་ཁང་ཐོག་ཤོད་དུ་གྱན་ཐང་ལ། གདོང་གྲལ་དུ་སྐྱབས་འགྲོའི་ཚོགས་ཞིང༌དང་། གཡས་གྲལ་དུ་བླ་མཆོད་ཚོགས་ཞིང༌། གཡོན་གྲལ་དུ་དགའ་ལྡན་ཞིང་འཁོར་བཞུགས། གཡས་ངོས་སུ་དང་པོར་དུས་འཁོར། གཉིས་པར་ཀྱེེ་རྡོར། གསུམ་པར་རྟ་མགྲིན་གྱི་གྱན་ཐང་བཞུགས། གཡོན་ངོས་སུ་དང་པོར་འཇིགས་བྱེད། གཉིས་པར་གསང་འདུས། གསུམ་པར་བདེ་མཆོག་བཅས་ཀྱི་གྱན་ཐང་བཞུགས། འདུ་ཁང་འོག་ཤོད་དུ་གདོང་གྲལ་དུ་རྗེ་ཡབ་སྲས་གསུམ།（གཙོ་སྐུ）སྒྲོལ་མ་ཉེར་གཅིག（ལི་སྐུ）སྟོང་བཤགས་ལྷ་སོ་ལྔ་བཅས་བཞུགས། གཡས་གྲལ་དང་པོར་འཇམ་པའི་དབྱངས།（གཙོ་སྐུ）གཡས་སུ་སྐ་ཕུག་ཚང་གི་བླ་སྐུ། གཡོན་དུ་སྒྲོལ་མའི་སྐུ་བཞུགས། གཡོན་གྲལ་དང་པོར་དུས་གསུམ་སངས་རྒྱས་དང་སྒྲོལ་མ་སོགས་བཞུགས། སྒོའི་ནང་ལོགས་ཀྱི་གཡས་སུ་རིམ་པ་བཞིན་དུ་ཐུགས་རྗེ་ཆེན་པོ་བཅུ་གཅིག་ཞལ་དང་། སྟོང་བཤགས་ལྷ་སོ་ལྔ། རྗེ་གཟིགས་པ་ལྔ་ལྡན། སེང་གདོང་གཙོ་འཁོར་གསུམ་བཅས་གྱི་གྱན་ཐང་བཞུགས། གཡོན་དུ་རིམ་པར་བྱམས་པ་དང་། འོད་དཔག་མེད་ཀྱི་ཞིང་བཀོད། ཀུན་རིག སྨན་བླ། སྒྲོལ་མ་བཅས་ཀྱི་གྱན་ཐང་བཞུགས། སྒོའི་ཡར་འཁོར་གྱི་ནང་ངོས་གཡས་སུ་དཔོན་རྒྱལ་སྡེ་བ་སྦྱིན་བདག་ཡིན་པའི་དམ་ཅན་ཆོས་རྒྱལ་གྱི་གྱན་ཐང་དང་། གཡོན་དུ་ལྷ་མོའི་གྱན་ཐང་བཞུགས། སྒོ་ཁྱམས་སུ་རྒྱལ་ཆེན་རིགས་བཞི་དང་སྲིད་པའི་འཁོར་ལོ། རིགས་ལྡན་ཞིང་བཀོད་བཅས་བཞུགས་སོ། ། ”【23】\nགསུང་རྟེན་ལ། སྣར་ཐང་བཀའ་འགྱུར་དང་བསྟན་འགྱུར། ཡུམ་དུམ་པ་བཅུ་གཉིས། རྗེ་གསུང་འབུམ་དང་ཏིང་འཕགས་བསྐལ་གསུམ་སོགས་མང་པོ་བཞུགས།\nབྱམས་ཁང་གི་རྟེན་གྱི་གཙོ་བོའི་སྐོར། “རྒྱུ་གཙོ་བོར་ཤིང་ལས་གྲུབ་པའི་རྒྱལ་བ་བྱམས་པ་མཐོ་ལ་རྨིད་ལྔ་ཅན་དང་། གཡས་གྲལ་གྱི་དཀྱིལ་དུ་རྒྱུ་ཤིང་ལས་གྲུབ་པའི་རྗེ་སྐུའི་གཟུངས་གཞུག་ལ་རྫོང་ནང་ཞབས་དྲུང་སྐུ་ཕྲེང་གསུམ་པ་བསྟན་པ་རྒྱ་མཚོ་ཚང་གི་གདུང་ཚྭ་ཅན་ཡོད། དེའི་གཡས་སུ་སངས་རྒྱས་མི་འཁྲུགས་པའི་འབག་སྐུ་དང་། གཡོན་དུ་རྫོང་ནང་ཞབས་དྲུང་བསྟན་པ་རྒྱ་མཚོ་ཚང་གི་འབག་སྐུ། གཡོན་གྲལ་དུ་རྒྱུ་ཤིང་ལས་བྱས་པའི་རྡོ་རྗེ་སེམས་དཔའ་དང་། དེའི་གཡས་སུ་ཐུགས་རྗེ་ཆེན་པོ་ཕྱག་བཞི་བ་དང་། གཡོན་དུ་གདུགས་དཀར་པོ་ཅན་དང་ཡར་འཁོར་དུ་རྣམ་སྲས་གྱན་ཐང་བཅས་བཞུགས་ཡོད།”【24】\nཆོས་ཐོག་གི་རིམ་པ་ནི། “ཚོགས་འདོན་གྱི་རིམ་པ་དང་ཁ་ཏོན་དགེ་སྦྱོར་ནི་གཙོ་བོ་སྨོན་ལམ་སྣ་ལྔ་དང་སྨན་བླ། ཀུན་རིག འཇིགས་བྱེད། མགོན་ཆོས་ལྷ་གསུམ་སོགས་ཡིན། ལོ་རེའི་ཆོས་ཐོག་གཙོ་བོ་ནི། རྒྱལ་ལོ་སྨོན་ལམ་དང་། གསུམ་པའི་སྒྲུབ་མཆོད། བཞི་བའི་མཆོད་པ་དང་བཞི་བའི་བཅོ་ལྔའི་སྒྲོལ་མའི་མཎྡལ་བཞི་བ་དང་རླུང་རྟའི་ཀ་འཛུགས། དྲུག་པའི་དབྱར་གནས། དགུ་བའི་སྨན་བླ། བཅུ་བའི་ལྔ་མཆོད། བོད་ལོའི་ཞབས་བརྟན། ཆོས་རྒྱལ་ལྕགས་མཁར། དགུ་གཏོར། ཟླ་རེའི་དུས་བཟང༌དང་གསོ་སྦྱོང་སོགས་ཉིན་དགུ་བཅུ་གོ་གསུམ་རིང་གི་ཆོས་ཐོག་བསྒྲུབ་དགོས་པ་ཡིན། ” 【25】ཆོས་ཐོག་འདི་རྣམས་སྐ་ཕུག་བློ་བཟང་དོན་གྲུབ་ཀྱིས་བཙུགས་པ་ཡིན་ལ། དགོན་འདིའི་ཆོས་ཐོག་མང་ཆེ་བ་ནི་ཁོང་གིས་བྱ་ཁྱུང་རྒྱུད་པ་གྲྭ་ཚང་ལ་བཙུགས་པའི་ཕྱག་ལེན་དང་གཅིག་པ་ཡིན་ནོ།།\nགཞན་བཅིངས་འགྲོལ་སྔོན་ཏེ་སྐ་ཕུག་བློ་བཟང་དོན་གྲུབ་ཀྱི་རིང་ལ་བྱ་ཁྱུང་དགོན་པས་ཕུལ་བ་བཞིན་ཁོང་གིས་ཕྱག་ལེན་དུ་བསྟར་བའི་གར་འཆམ་ལོ་རེའི་ཧོར་ཟླ་བཅུ་བའི་ཚེས་ཉེར་དགུ་ཉིན་དང་ཧོར་ཟླ་བཅུ་གཉིས་པའི་ཚེས་ཉེར་དགུ་ཉིན་བོད་ལོའི་ལྕགས་མཁར་མ་རྫོགས་གོང༌། རྒྱ་ལོ་ཚེས་དགུ་ཉིན་བཅས་ཁྱོན་སྡོམ་ཉིན་གསུམ་ལ་འཆམ་ཡོད་མོད། དུས་ཀྱི་དབང་གིས་ད་ལྟ་འཆམ་པ་གྲྭ་ཚང་འཛུགས་པའི་སྟོབས་མ་བྱུང་བར་ལུས་འདུག་པ་ཤིན་ཏུ་ཕངས། སྐབས་དེའི་འཆམ་གྱི་ནང་དོན་དང་རིམ་པ་ནི། ༡༽ས་འདུལ། ༢༽ ཆོས་རྒྱལ་གཉིས། ༣༽ཙ་མུཎྜཱི། ༤༽ཆོས་རྗེ་འཆམ་མགོ་དང་འཆམ་མང༌། ༥༽ཀེང་རི་གཉིས། ༦ ༽ཨ་ཙ་ར་གཉིས། ༧ ༽ཀྵིཾཏྲཔ་ལ་སོགས་འཁྲབ་པར་བཤད་དོ། །\nསྐ་ཕུག་རྫོང་ནང་དགོན་འདིར་རབ་བྱུང་བཅུ་གཅིག་པའི་སྤྱི་ལོ1634ལོར་སྐ་ཕུག་སྒོམ་ཆུང་བས་ རྫོང་གོང་མ་ཞེས་པར་ཐོག་མར་ཕྱག་འདེབས་མཛད། རབ་བྱུང་བཅུ་གསུམ་པའི་ཆུ་གླང（སྤྱི་ལོ1793）ལོར་སྐ་ཕུག་བློ་བཟང་དོན་གྲུབ་མཆོག་དགུང་ལོ་ང་གསུམ་བཞེས་དུས་དེང་གི་དགོན་གཞི་འདིར་གནས་སྤར། ལཱ་མོ་མཆོག་སྤྲུལ་དགེ་ལེགས་རྒྱལ་མཚན་གྱིས་དགོན་པར་སྐ་ཕུག་རྫོང་ནང་གསང་སྔགས་བསྟན་རྒྱས་གླིང་དང་། བླ་བྲང་ལ་བཀྲ་ཤིས་དགེ་ལེགས་ཞེས་པའི་མིང་བསྩལ། སྐུ་གསུང་ཐུགས་ཀྱི་རྟེན་གཙོ་དག་གོང་དུ་གླེང་ཟིན་པ་བཞིན་འདིར་ལོ་རྒྱུས་རང་བཞིན་གྱི་དོན་གལ་ཆེན་ཞིག་བར་བཅུག་གི་ཚུལ་དུ་བརྗོད་རྒྱུ་ཞིག་ནི། “སྐ་ཕུག་བློ་བཟང་དོན་གྲུབ་ཁོང་དགོང་ལོ་ཞེ་དྲུག་པ་ཤིང་སྦྲུལ（སྤྱི་ལོ1785）ལོར་ཚ་གན་ནོམ་མིན་ཧན་ནས་ལཱ་མོ་ནས་ལྷ་མདུན་བླ་མར་བསྐོས་ཤིང་། ཨེརྟི་ནི་ཤི་རེ་ཐུའི་ཆོ་ལོ་དང་ཐམ་ཀ་གནང༌བ་ནས་རྫོང་ནང་དགོན་འདི་ཡང་ལཱ་མོ་ཚང་གི་དགོན་མ་ལག་ཉེར་ལྔའི་གྲས་སུ་གཏོགས་པར་བྱས།” 【26】དེ་ལྟར་སྐ་ཕུག་སྒོམ་ཆུང་པ་ནས་སྐུ་གཞོགས་སྐ་ཕུག་སྐུ་ཕྲེང་བདུན་པ་དགེ་འདུན་ལེགས་བཤད་རྒྱ་མཚོའི་རིང་བར་དུ་སྐ་ཕུག་ཚང་གི་སྐུ་ཕྲེང་ན་རིམ་གྱིས་དགོན་འདིར་ལེགས་པར་བསྐྱངས་ཤིང་། དགོན་བདག་བླ་མ་ཡང་སྐ་ཕུག་ཚང་ཡིན།\nསྤྱི་ལོ1947ལོར་སྐ་ཕུག་དགེ་འདུན་ལེགས་བཤད་རྒྱ་མཚོ་ཚང་ལྷ་སར་དཔེ་གཟིགས་སུ་ཕེབས་ཁ་མའི་གོང་ཏག་ཏག་ཏུ་ཁོང་གིས་རྫོང་ནང་ཞབས་དྲུང་དགེ་འདུན་བསྟན་པ་རྒྱ་མཚོ་ཚང་བླ་བྲང་བཀྲ་ཤིས་དགེ་ལེགས་སུ་གདན་དྲངས་ཏེ་ཁོང་གི་སྐུ་ཚབ་ཏུ་སྐ་ཕུག་ཚོ་གསུམ་དང་གནམ་རྫོང་མ་ནང་དགོན། རྫོང་ནང་གསང་སྔགས་བསྟན་རྒྱས་གླིང་གསུམ་གྱི་ལས་ཀྱི་བགྱི་བ་མཐའ་དག་གི་འགན་གཅིག་ལྕོགས་སུ་འཁུར་དགོས་པའི་བཀའ་ནན་སྤྱི་བོར་ཕབ་པ་ན། རྫོང་ནང་ཞབས་དྲུང་དགེ་འདུན་བསྟན་པ་རྒྱ་མཚོས་ངོ་བཟློག་མ་ཐུབ་པར་སྤྱི་ལོ1993ལོའི་བར་དུ་འགན་ཡོངས་སུ་འཁུར། དེ་ནས་ཁོང་གིས་བཅིངས་འགྲོལ་སྔ་རྗེས་སུ་སྐ་ཕུག་ཚོ་གསུམ་དང་ཡར་ནང་མར་ནང་གི་དགོན་པ་གཉིས་ལ་བརྟེན་དང་རྟེན་པ་བཅས་ཕྱོགས་སོ་སོ་ནས་བཞེངས་པར་མ་ཟད། ཁྱད་པར་དུ་དེང་སྐབས་དགོན་འདི་ལ་བྱིན་རླབས་ཀྱི་ཚན་ཁ་འབར་བའི་སྐུ་གསུང་ཐུགས་ཀྱི་རྟེན་མང་པོ་ཡུལ་ཕྱོགས་འདིའི་སྐྱེ་འགྲོ་རྣམས་ཀྱི་བསོད་ནམས་ཀྱི་ཞིང་མཆོག་ཏུ་བཞུགས་པའང་རྫོང་ནང་ཚང་གི་དྲིན་ཡིན་པས་བཀའ་དྲིན་རབ་ཏུ་ཆེ།\nད་ལྟ་ཡང་སྔར་མུས་བཞིན་རྫོང་ནང་ཞབས་དྲུང་དགེ་འདུན་བསྟན་པ་རྒྱ་མཚོ་དཔལ་བཟང་བོའི་སྤྲུལ་སྐུ་ནས་དགོན་པ་དང་ལྷ་སྡེ་ཡོངས་ལ་འགན་འཁུར་བཞིན་ཡོད་ལ། ཁོང་གིས་དགོན་པའི་གྲྭ་རྒྱུན་སྟོང་ལ་ཉེ་བའི་གནས་ཚུལ་ལ་གཞིག་ནས་དགོན་པའི་ལས་སྣ་བ་དང་དགེ་བཤེས་ཨ་ཁུ་བློ་བཟང་ཚུལ་ཁྲིམས་དང་ལྷ་རྗེ་ཤེས་རབ་རྒྱ་མཚོ་སོགས་གྲྭ་བ་རྒན་པ་རྣམས་ལ་བཀའ་མོལ་གནང་སྟེ་དཀའ་ལས་སྐུ་ཚེགས་ལ་མ་འཛེམས་པར་ཁོང་ཚང་གཙོ་བྱས་ལྷ་སྡེ་སོ་སོར་གྲྭ་བཙུན་འཁོར་དང་བཅས་བ་སྐུ་དངོས་སུ་ཕེབས་ཏེ་གྲྭ་རྒྱུན་བསླངས་བར་གྲུབ་འབྲས་སྔོན་མེད་བླ་ལྷག་བྱུང་བ་གཞིར་བྱས་དགོན་པར་བཅའ་ཡིག་ཀྱང་བཞག། དོན་འདི་དག་དང་འབྲེལ་ཏེ་དམིགས་བསལ་བཀའ་དྲིན་ཞུ་ས་ཞིག་ནི། ལྷ་རྗེ་ཤེས་རབ་རྒྱ་མཚོ་ལགས་ནས་དགོན་པའི་ཤེས་རིག་དགའ་ཚལ་གླིང་གི་རྨང་བཏིང་བ་ནས་འདུ་ཁང་ཆེ་མ་ཆུང་གསུམ་གྱི་རྒྱ་ཕིབས་དང་དགོན་སྡེའི་ལྕགས་རི་ཚུན་ཆད་ཞིག་གསོ་སོགས་ཐ་ན་དུས་རྒྱུན་གྱི་དགོན་པའི་མེད་མུག་དང་སྐྱ་སེར་ཀུན་ལ་ཕྱི་དངོས་པོའི་རྒྱུ་ནོར་གྱི་མཐུན་རྐྱེན་ཁ་ཡོད་ལག་ཡོད་ཡིན་པ་དང་། ཨ་ཁུ་བློ་བཟང་ཚུལ་ཁྲིམས་མཆོག་ནས་དགོན་པའི་གྲྭ་ཕྲུག་རྣམས་ལ་ནང་བསམ་པའི་རྒྱུ་ནོར་ཏེ་ཆོས་སྤྱོད་ཀྱི་རིམ་པ་ནས་སློབ་ཁྲིད་དང་ལུང་རྗེས་གནང་མང་པོ་གནང་བ་བཅས་གྲོང་རི་དགོན་གཉིས་ལ་བསམ་བློའི་རིག་གནས་ཀྱི་མཛུབ་སྟོན་གང་ལེགས་མཛད་པ་སོགས་རྣམ་པ་གཉིས་གཙོ་བྱས་སློབ་གྲྭའི་དགེ་རྒན་གཞན་རྣམས་དང་། དེ་ལས་ཀྱང་མེད་དུ་མི་རུང་བའི་ལས་སྣ་བ་ཨ་ཁུ་བསྟན་རྒྱས་དང་ཨ་ཁུ་ཕུན་ཚོགས། ཨ་ཁུ་དཔལ་ལྡན་བཅས་ཤིན་ཏུ་ཐུགས་རྗེ་ཆེའོ། །\nད་ཆ་དགོན་སྡེ་འདིར་ལ་བླ་སྤྲུལ་གཉིས་དང་། འདུ་ཁང་གཅིག བླ་བྲང་གཅིག བྱམས་ཁང་གཅིག བཙན་ཁང་གཅིག དགེ་བཤེས་གཅིག （ཨ་ཁུ་བློ་བཟང་ཚུལ་ཁྲིམས་ཚང） ལྷ་རྗེ་གཅིག（ཨ་ཁུ་ཤེས་རབ་རྒྱ་མཚོ） སློབ་གྲྭ་གཅིག སྨན་ཁང་གཅིག དཔེ་མཛོད་ཁང་གཅིག ཚོགས་འདུ་ཁང་ཆེན་མོ་གཅིག་བཅས་ཡོད་ལ། གྲྭ་ཤག་སུམ་བཅུ་ལྷག་དང་། གྲྭ་བཙུན་ཞལ་གྲངས་བདུན་བཅུ་ལྷག་བཞུགས། དེ་རྣམས་ཀྱང་ཕན་ཚུན་ཐུགས་མཐུན་ཞིང་ཚུལ་ཁྲིམས་གཙང་ལ། བསླབ་པ་རིན་པོ་ཆེ་གསུམ་གྱི་རྒྱན་དང་ལྡན་པས་བསྟན་པའི་གསལ་བྱེད་དང་མཛེས་རྒྱན་དུ་བཞུགས་ཤིང་། ཉིན་མཚན་ཁོར་མོ་ཡུག་ཏུ་ཀློག་པ་ཐོས་བསམ་དང་སྤོང་བ་བསམ་གཏན་སོགས་འཁོར་ལོ་གསུམ་གྱི་བྱ་བ་ཁོ་ནས་དུས་འདའ་བཞིན་པ་ནི་སྐལ་བ་དང་ལྡན་པ་རྣམས་ཀྱི་ཡིད་ཀྱི་དྭངས་པ་འདྲེན་པའི་གནས་དང་། ཡུལ་ཕྱོགས་འདིའི་བསོད་ནམས་ཀྱི་ཞིང་མཆོག་དམ་པའོ། ། དེ་ལྟར་དགོན་པ་འདིའི་བྱིན་རླབས་དང་རྟེན་འབྲེལ་བསླུ་བ་མེད་པའི་ཆོས་ཉིད་ལ་བརྟེན་ནས་དགོན་པའི་མཆོད་གཞིས་སྡེ་བ་ཚོ་བ་ཡོད་ཚད་ཀྱང་ཆོས་འབྱོར་རིག་གསུམ་གང་ཐད་ནས་དར་ཞིང་རྒྱས་བཞིན་པ་ཤེས་ནས་སྨྲ་བ་ཞིག་གིས་ལྟོས་ན་ཀུན་གྱི་མིག་མཐོང་ལག་ཟིན་ལྟར་ལགས་སོ། ། ཅེས་པ་འདི་ཡང་དགོན་པའི་དགེ་སློང་ཨ་ཁུ་ཤེས་རབ་རྒྱ་མཚོའི་དྲི་མེད་ཀྱི་ལྷ་རྫས་དཀར་པོ་གཅིག་དང་ཇ་བག་གཅིག་གིས་བསྐུལ་བའི་ངོར་སྐ་ཕུག་སྐྱབས་མགོན་ཚང་གི་ཕག་མོ་ཚེ་བརྟན་དུ་འབོད་པས་ཟི་ལིང་རང་ཤག་དཔེ་མང་སྤུངས་པའི་དགའ་ཚལ་དུ་སྟོང་ལོ་ཉེར་གཅིག་གི་དབྱར་ཟླ་ར་བར་འདི་ཙམ་ཡིག་འཇོག་ཙམ་དུ་བྲིས་པའོ།།\n【1】 མདོ་སྨད་ཨ་ཆུང་གནམ་རྫོང་གི་ལོ་རྒྱུས་བདེན་གཏམ་ལྷ་ཡི་རོལ་མོ། ཤེས་རབ་རྒྱ་མཚོས་བརྩམས། ཀན་སུའུ་མི་རིགས་དཔེ་སྐྲུན་ཁང་། 2008.4 . P58 .\n【2】 བྱ་ཁྱུང་གདན་རབས། །ཚེ་ཏན་ཞབས་དྲུང་གིས་བརྩམས། མཚོ་སྔོན་མི་རིགས་དཔེ་སྐྲུན་ཁང་། 1984.4. P181 .\n【3】 མདོ་སྨད་ཆོས་འབྱུང་། ཀན་སུའུ་མི་རིགས་དཔེ་སྐྲུན་ཁང་། བྲག་སྒོམ་པ་དཀོན་མཆོག་བསྟན་པ་རབ་རྒྱས། 1982.3 P294.\n【4】 སྐ་ཕུག་ཚང་གི་འཁྲུངས་རབས་གསོལ་འདེབས་ཀྱི་རས་གཞིའི་རྙིང་བ་ངོས་སུ་གསལ། རས་གཞི་འདི་རྫོང་ནང་དགོན་དུ་བཞུགས།\n【6】མདོ་སྨད་ཆོས་འབྱུང་། བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས། ཀན་སུའུ་མི་རིགས་དཔེ་སྐྲུན་ཁང་། 1982.3 . p 196-197.\n【9】 བྱ་ཁྱུང་གདན་རབས། ཚེ་ཏན་ཞབས་དྲུང་གིས་བརྩམས། མཚོ་སྔོན་མི་རིགས་དཔེ་སྐྲུན་ཁང་། 1984ལོ། P179—182བར་དང་། མདོ་སྨད་ཆོས་འབྱུང་། བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས། ཀན་སུའུ་མི་རིགས་དཔེ་སྐྲུན་ཁང་། 1982ལོའི་ཟླ3 པར་དཔར། p 196-197གསལ།\n【10】བློ་བཟང་དོན་གྲུབ་རིན་པོ་ཆེའི་རྣམ་ཐར་རྒྱ་མཚོ་ལས་ཆུ་ཐིགས་ཙམ་ཞིག་བརྗོད་པ། ཇུ་ནང་ངག་དབང་སྙན་གྲགས་ཀྱིས་བརྩམས། སྣ་རིང་ལྕགས་དཔར། p 8-9 བར་གསལ།\n【11】བློ་བཟང་དོན་གྲུབ་རིན་པོ་ཆེའི་རྣམ་ཐར་རྒྱ་མཚོ་ལས་ཆུ་ཐིགས་ཙམ་ཞིག་བརྗོད་པ། ཇུ་ནང་ངག་དབང་སྙན་གྲགས་ཀྱིས་བརྩམས། སྣ་རིང་ལྕགས་དཔར། p 8-9 བར་གསལ།\n【12】 མདོ་སྨད་ཆོས་འབྱུང་། བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས། ཀན་སུའུ་མི་རིགས་དཔེ་སྐྲུན་ཁང་། 1982ལོའི་ཟླ3 པར་དཔར། p198སྟེང་གསལ།\n【13】 སྐ་ཕུག་ཚང་གི་འཁྲུངས་རབས་གསོལ་འདེབས་ཀྱི་རས་གཞིའི་རྙིང་པའི་ངོས་སུ་གསལ། རས་འདི་རྫོང་ནང་དགོན་དུ་བཞུགས།\n【14】 སྐ་ཕུག་ཚང་གི་འཁྲུངས་རབས་གསོལ་འདེབས་ཀྱི་རས་གཞིའི་རྙིང་པའི་ངོས་སུ་གསལ། རས་འདི་རྫོང་ནང་དགོན་དུ་བཞུགས།\n【15】 མདོ་སྨད་གཡོན་རུའི་ལོ་རྒྱུས། སངས་རྒྱས་རིན་ཆེན་གྱིས་བརྩམས། ཀན་སུའུ་མི་རིགས་དཔེ་སྐྲུན་ཁང་། 2010 ལོ། p 438 གསལ།\n【18】 སྐ་ཕུག་ཚང་གི་འཁྲུངས་རབས་གསོལ་འདེབས་ཀྱི་རས་གཞིའི་རྙིང་པའི་ངོས་སུ་གསལ། རས་འདི་རྫོང་ནང་དགོན་དུ་བཞུགས།\n【19】རྡ་ས་ཆོས་འབྱུང་། རྡ་ས་ནས་དཔར། p 479 སྟེང་གསལ།\n【20】ཕྱི་དར་བསྟན་པའི་གནས་མཆོག་མདོ་སྨད་ཨ་ཆུང་གནམ་རྫོང་གི་ལོ་རྒྱུས་བདེན་གཏམ་ལྷ་ཡི་རོལ་མོ་ཞེས་བྱ་བ་བཞུགས་སོ།། ཤེས་རབ་རྒྱ་མཚོས་བརྩམས། ཀན་སུའུ་མི་རིགས་དཔེ་སྐྲུན་ཁང་། P68སྟེང་གསལ།\n【21】 འདས་བོ་ཨ་ཁུ་བཙུན་པ་གཏམ་མཁར་དང་། བྱམས་པ། དགེ་འདུན། བསྟན་འཛིན། ནོར་བུ། བསམ་གཏན་སོགས་ཀྱི་ཁ་བརྡ།\n【26】༼སྐ་ཕུག་བློ་བཟང་དོན་གྲུབ་ཀྱི་རྣམ་ཐར།༽ དཔེ་ཆ་སྣ་རིང་། ཇུ་ནང་ངག་དབང་སྙན་གྲགས་ཀྱིས་བརྩམས། p 8 པར་གསལ།\n【1】《མདོ་སྨད་ཆོས་འབྱུང》 ཀན་སུའུ་མི་རིགས་དཔེ་སྐྲུན་ཁང་། 1982.3. བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས།\n【2】《བྱ་ཁྱུང་གདན་རབས》 མཚོ་སྔོན་མི་རིགས་དཔེ་སྐྲུན་ཁང་། 1984.4. ཚེ་ཏན་ཞབས་དྲུང་གིས་བརྩམས།\n【3】《སྐ་ཕུག་བློ་བཟང་དོན་གྲུབ་ཀྱི་རྣམ་ཐར་རྒྱ་མཚོ་ལས་ཆུ་ཐིགས་ཙམ་བརྗོད་པ་ཞེས་བྱ་བ》 དཔེ་ཆ་སྣ་རིང་། དཔེ་སྐྲུན་བྱས་མེད། དགེ་སློང་ཇུ་ནང་ངག་དབང་སྙན་གྲགས་ཀྱིས་བརྩམས།\n【4】 《བྱ་ཁྱུང་གདན་རབས་རྩོམ་འཕྲོ་ཅན།》 དཔེ་ཆ་སྣ་རིང་། བྱ་ཚང་དགེ་འདུན་བསྟན་པ་ཡར་འཕེལ་གྱིས་མཛད།\n【5】 《རྫོང་ནང་དགོན་པའི་བླ་རྒྱུད་འཁྲུངས་རབས་གསོལ་འདེབས》དཔེ་སྐྲུན་བྱས་མེད། རས་བྲིས་ཡིན། དགོན་དུ་ཉར་ཚགས་བྱས་ཡོད།\n【7】《ཨ་ཆུང་གནམ་རྫོང་གི་ལོ་རྒྱུས་བདེན་གཏམ་ལྷ་ཡི་རོལ་མོ》ཀན་སུའུ་མི་རིགས་དཔེ་སྐྲུན་ཁང་། 2008.4 ཤེས་རབ་རྒྱ་མཚོས་བརྩམས།\n【8】རྫོང་ནང་དགོན་པའི་གྲྭ་རྒན་འདས་སོང་ཨ་ཁུ་གཏམ་མཁར། བྱམས་པ། བསྟན་འཛིན། དགེ་འདུན། དཀོན་མཆོག་སྐྱབས། བརྒྱད་བཅུ་སྒམ་པོ་བློ་གྲོས་རྒྱལ་མཚན་སོགས་ཀྱི་ངག་རྒྱུན་རྣ་ཐོས་དབྱར་རྩྭ་དགུན་འབུ་དག་ཡིན།\nམཆན། ལྷ་མདུན་བླ་མར་བསྐོས་ཞེས་པའི་ལྷ་མདུན་ནི་དེང་གི་ལྷ་མདུན་ཐང་ལ་གོ་ཞིང་། སྐབས་དེར་གཅོ་ཨ་ལགས་ཟེར་བས་ཐུགས་རྗེ་ཆེན་པོ་ནང་རྟེན་གཙོ་བོ་ཡིན་པའི་དགོན་པ་ཞིག་བཞེངས་ཡོད་སྐད། དེར་ལཱ་མོ་ནས་སྐ་ཕུག་ཚང་དགོན་པ་དེའི་དགོན་བདག་བླ་མ་ལ་ཡང་བསྐོས་པའི་དོན།\nགསལ་བཤད། རྩོམ་ཡིག་འདི་ནི༢༠༢༠ལོར་མཚོ་སྔོན་དགེ་ཐོན་སློབ་གྲྭའི་རིག་གཞུང་དུས་དེབ་བོད་ཡིག་པར་མ་དང་པོའི་སྟེང་བཀོད་མོད། དེར་རྩོམ་སྒྲིག་པས་ནང་དོན་བསྡུས་དྲགས་པའི་དེ་རིང་ཁོ་བོས་རྩོམ་དེའི་ཞབས་བཏགས་ཀྱི་ཚུལ་དུ་འདིར་ཅུང་ཟད་རྒྱས་ལ་འཛོམས་པོ་ཞིག་བཅོས་ཏེ་ཡང་བསྐྱར་བཀོད་པ་ཡིན།\nརྩོམ་པ་པོ་ངོ་སྤྲོད། སྐ་ཕུག་ཕག་མོ་ཚེ་བརྟན། （1975--） མཚོ་སྔོན་གཅན་ཚའི་མི། རབ་འབྱམས་པའི་མཚན་གནས། དགེ་རྒན་ཆེན་མོ་གཞོན་པ། ད་ལྟ་མཚོ་སྔོན་དགེ་ཐོན་སློབ་ཆེན་མི་རིགས་དགེ་འོས་སློབ་གླིང་གི་བོད་ཀྱི་སྐད་ཡིག་དང་རྩོམ་རིག་སྡེ་ཁག་ཏུ་བྱ་བ་གཉེར་བཞིན་ཡོད། ཞིབ་འཇུག་གི་ཁ་ཕྱོགས་ནི་བོད་ཀྱི་རིག་གནས་དང་རྩོམ་རིག་ཡིན།


Terdzo-DZI-032 - Rinchen Terdzö\nSgeg rdor lugs\nBla bslu bcu gsum ma\nsgeg rdor lugs kyi bla bslu bcu gsum ma'i chog sgrig bklag pas kun shes go gsal du bkod pa srog gi btsan rdzong\nin cycle སྒེག་རྡོར་ལུགས་ (Sgeg rdor lugs)\nVolume 49 (ཛི) / Pages 423-455 / Folios 1a1 to 17a6\nRinchen Terdzö Volumes List > Volume 49 > Text #33 (Scroll to Bottom)\n'jam mgon kong sprul. sgeg rdor lugs kyi bla bslu bcu gsum ma'i chog sgrig bklag pas kun shes go gsal du bkod pa srog gi btsan rdzong. In Rin chen gter mdzod chen mo pod zhe dgu pa (The Great Treasury of Rediscovered Teachings Volume 49) by 'jam mgon kong sprul, 423-455. New Delhi: Shechen Publications, 2007-2018.\nཞེས་སློབ་དཔོན་ཆེན་པོ་སྒེག་པའི་རྡོ་རྗེས་མཛད་པའི་བླ་བསླུ་བཅུ་གསུམ་གྱི་ཡིག་རྙིང་གཞིར་བཞག་གི་སྟེང་ཕྱག་བཞེས་ཟབ་མོས་ཟུར་བརྒྱན་ཏེ་འགྲིགས་ཆགས་གོ་བདེར་བཀོད་པས་འགྲོ་ལ་ཕན་པར་གྱུར་ཅིག །ཆོས་ལྡན་འཚོ་བ་ལྷུན་ཆགས་རི་དབང་བཞིན། །བླ་ཚེ་སྲོག་གི་རྡོ་རྗེའི་ཀ་བ་ཉིད། །མི་འགྱུར་བརྟན་པའི་བཙས་སུ་འདི་གྱུར་ཏེ། །འབྲེལ་ཚད་འཆི་བདག་འཇིགས་ལས་གྲོལ་གྱུར་ཅིག །ཅེས་མཆོག་དམན་ཀུན་ལ་ལན་ཚྭའི་ཟས་བཞིན་འགྲིམ་ཡང་གཞུང་མཐུན་ལག་ལེན་བྱེད་པ་དཀོན་པར་མཐོང་བས། རྩ་གཞུང་ཉིད་ལུང་རྒྱུན་བར་མ་ཆད་པར་སྣང་བས་སོར་བཞག་ཐོག་གཞན་ལ་ཕན་པའི་བསམ་པས་གསལ་བྱེད་ཀྱིས་བརྒྱན་ཏེ། པདྨ་གར་དབང་བློ་གྲོས་མཐའ་ཡས་པའི་སྡེས་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་བཀོད་པ་དགེ་ལེགས་འཕེལ་\nzhes slob dpon chen po sgeg pa'i rdo rjes mdzad pa'i bla bslu bcu gsum gyi yig rnying gzhir bzhag gi steng phyag bzhes zab mos zur brgyan te 'grigs chags go bder bkod pas 'gro la phan par gyur cig_/chos ldan 'tsho ba lhun chags ri dbang bzhin/_/bla tshe srog gi rdo rje'i ka ba nyid/_/mi 'gyur brtan pa'i btsas su 'di gyur te/_/'brel tshad 'chi bdag 'jigs las grol gyur cig_/ces mchog dman kun la lan tshwa'i zas bzhin 'grim yang gzhung mthun lag len byed pa dkon par mthong bas/_rtsa gzhung nyid lung rgyun bar ma chad par snang bas sor bzhag thog gzhan la phan pa'i bsam pas gsal byed kyis brgyan te/_pad+ma gar dbang blo gros mtha' yas pa'i sdes rdzong shod bde gshegs 'dus pa'i pho brang chen por bkod pa dge legs 'phel\ngter mdzod rgyas las sgeg rdor lugs\n༄༅། །སྒེག་རྡོར་ལུགས་ཀྱི་བླ་བསླུ་བཅུ་གསུམ་མའི་ཆོག་སྒྲིག་བཀླག་པས་ཀུན་ཤེས་གོ་གསལ་དུ་བཀོད་པ་སྲོག་གི་བཙན་རྫོང་ཞེས་བྱ་བ་བཞུགས་སོ། ། དབང་གི་རྒྱལ་པོ་ལ་ཕྱག་འཚལ་ལོ། །བྱིན་རླབས་གཟི་བརྗིད་ཉི་མ་འབུམ་འོད་འཕྲོ། །དངོས་གྲུབ་ནོར་བུའི་ཆར་རྒྱུན་གང་འདོད་བསྙིལ། །གློག་ལྟར་མྱུར་བའི་ཕྲིན་ལས་ཡིད་བཞིན་སྒྲུབ། །རྩ་གསུམ་ལྷ་ལ་འདུད་དོ་དགྱེས་བརྩེས་སྐྱོངས། །ལུས་རྟེན་ཆགས་དང་གནས་པའི་གཞི། །བླ་ཚེ་ཉམས་པ་གསོ་བའི་ཐབས། །གྲུབ་པའི་ཞལ་ལུང་བྱིན་གཟི་ཅན། །འཁྲུལ་མེད་ལག་ཏུ་བླང་བདེར་དགོད། །གྲུབ་པའི་སློབ་དཔོན་ཆེན་པོ་སྒེག་པ་རྡོ་རྗེས་བཀྲལ་པའི་བླ་བསླུ་བཅུ་གསུམ་མར་གྲགས་པ་འདི་ལ་དོན་གསུམ་སྟེ། དང་པོ་བླ་བརྟག་པ། གཉིས་པ་བཅོས་པའི་ཐབས། གསུམ་པ་རྟགས་ལ་དཔྱད་པ་འོ། །དང་པོ་དགྲ་ཡུལ་དུ་བླ་འཁྱམས་པ། བླ་དུར་དུ་ཞུགས་པ། བླ་གཤིན་པོས་ཁྱེར་པ་སོགས་ཀྱི་ལྟས་སུ་རང་ངམ་གཞན་སྒྲེན་མོའམ་གཅེར་ བུར་བུད་པ་རྨིས་ན་ངེས་པར་བླ་ཁྱེར་བ་ཡིན་ཅིང་། གཞན་ཡང་འབྱུང་བ་དགྲ་ཐོག་ཏུ་སོང་བ་སོགས་སྐེག་ལ་བབས་པ། དངོས་སུ་སེམས་རྣལ་དུ་མི་ཕེབ་པའི་ཡེད་ཡེད་པ་དང་མཚན་མོ་རྟག་ཏུ་གཉིད་སྐྲག་སད་བྱེད་པ་སོགས་བླ་འཁྱམས་པའི་རྟགས་ཡིན་པས་ཕྱི་བཤོལ་ལེ་ལོའི་དབང་དུ་མ་སོང་བར་འཕྲལ་དུ་བླ་ཚེ་བསླུ་བའི་ཐབས་ལ་འབད་དགོས་སོ། །གཉིས་པ་བཅོས་ཐབས་ལ་གསུམ། སྦྱོར་བ་བཅས་གཤོམ་བྱ་བ། དངོས་གཞི་ཆོ་གའི་རིམ་པ། རྗེས་མཇུག་ཆོ་གའི་ལས་རིམ་མོ། །དང་པོ་གཤོམ་ནི། ཕུག་ལོགས་སུ་ཡི་དམ་གང་ལ་བྱེད་པའི་གཏོར་མཆོད་རང་གཞུང་ལྟར་བཤམ། ཚེ་སྒྲུབ་དང་སྦྲེལ་ན་དཀྱིལ་འཁོར་ཚེ་རྫས་སོགས་རྒྱས་པར་བཀོད་པའི་མདུན་ནམ། ལོགས་གང་བདེར་སྟེགས་བུའམ་སླེའུའི་ཁར་རྡུལ་ཚོན་གྱི་མི་གཟུགས་སྐྱེ་མཆེད་དོད་ཅིང་གཅེར་བུ་རྐང་ལག་བརྐྱངས་ཏེ་གན་རྐྱལ་དུ་གནས་པའི་ཚུལ། དེ་མཐར་མུ་ཁྱུད་གཉིས་ཟླུམ་པོར་བསྐོར་བའི་བར་ཕྱོགས་མཚམས་བརྒྱད་དུ་ཕྱེ་བའི་ཤར་ཤིང་། ལྷོ་མེ། ནུབ་ལྕགས། བྱང་ཆུ། མཚམས་བཞི་སའི་གནས་ཏེ་སྤར་ཁའི་གནས་ཡུལ་ཡིན་པས་གཙུག་ལག་དང་མཐུན་པར་ཤིང་སོགས་ལ་རིམ་བཞིན་ལྗང་དམར་དཀར་མཐིང་སེར་པོའི་མདོག་ཏུ་བྱ། དེའི་མཐར་རེ་ཁཱ་གྲུ་བཞིར་བཅད་པ་ཕྱོགས་མཚམས་བརྒྱད་དུ་ཕྱེ་བའི་ཤར་དཀར། ལྷོ་སེར། ནུབ་དམར། བྱང་ལྗང་། མཚམས་བཞི་ཀུན་ཁྱབ་ཀྱི་དབང་དུ་བྱས་པའི་མཛེས་ཚོན་གང་བདེར་བྱ། རྒྱུན་དུ་རྡུལ་ཚོན་མི་ལྕོགས་ན་རས་སམ་ཤོག་བུ་ལ་ཆུ་ཚོན་གྱིས་གོང་གསལ་དཔེའུ་རིས་ལྟར་བྲིས་པའི་མི་གཟུགས་ཀྱི་སྙིང་གར་བསྒྲུབ་བྱ་ཕོ་མོ་གང་ཡིན་གྱི་འདྲ་གླུད་མཐོ་གང་སོར་བཞི་ལས་མི་ཆུང་བ། ངར་ཕྱེ་རིན་ཆེན་སྨན་སྣ་བསྲེས་པར་བཟོས་པ་སྐྱེ་མཆེད་དོད་ཅིང་ཚོན་རྩིས་ཁ་བསྒྱུར་བར་གོན་འཕྲོའི་གོས་བགོ་བ་དང་བཅས་དར་སོགས་གླུད་གོས་བཟང་པོས་གཡོགས་པའི་མདུན་དུ་གླུད་རྫས། ཟེར་མོའི་སྒྲོ། མུ་ཏིག །ཀུ་བ། ལུང་ཐང་། དར་ལེ་བརྒན། འགྲོན་བུ། དུང་། མཚལ། བསེ། རྡོ་རྒྱུས། སྙིང་ཞོ་ཤ། མཁལ་མ་ཞོ་ཤ། དབང་ལག །ཆུ་སྲིན་སྡེར་མོ། ལྕགས། ཟངས། ཟས་སྨན་གོས་དར་སྣམ་བུ་འབྲུ་དང་བཅས་པ་སོ་སོར་སྣ་འདུས་ཚང་བ་དང་། གཡས་སུ་ལྷོ་རྫས་བཙོད། རྒྱ་སྐག །ཞུ་མཁན་སོགས། གཡོན་དུ་བྱང་རྫས་ལན་ཚྭ། བུལ་ཏོག་སོགས་ཡུལ་དེ་དང་དེ་ནས་ཐོན་པའི་རིགས། མདུན་རྒྱབ་ཏུ་ལ་རྫས་ཚྭ་ལ། ལ་བཙས་རྡོ། ཀླུང་རྫས་བྱེ་མ་སྒོག་ཙོང་ཟམ་ཤིང་སོགས་དང་བཅས་པ་རིན་ པོ་ཆེའི་སྣོད་དུ་བཀོད་པའི་ལག་གཡས་སུ་གསེར། གཡོན་དུ་གཡུ། རྒྱབ་ཏུ་ནམ་མཁའ་ཁོང་པ་ཁམས་མཐུན་འཇའ་རིས་ཅན། རྒྱང་བུ། མདའ། འཕང་། ཕོ་ཡིན་ན་ཕྲག་པ་གཡས་སུ་སྟག་པ་དང་མོ་ཡིན་ན་གཡོན་དུ་གླང་མའི་བྱང་བུར་ལོ་གྲངས་ཀྱི་ཁྲམ་རིས་བྲིས་པ་བཅས་གཟུག །གླུད་སྤྱི་འགྲོར་ལུས་ངག་ཡིད་གསུམ་མཚོན་པའི་མར་མེ་གསུམ་མདུན་དུ་བཞག་པའི་སྲོལ་ཡང་སྣང་། ཆེད་དུ་དམིགས་ནས་བསད་པ་མ་ཡིན་པའི་ལུག་གི་བསད་ཤ་གསར་པ་དྲི་ནག་མེད་པ་གཙང་མ། ཕོའི་བླ་བསླུ་ན་ལུག་གི་རྐང་པ་གཡས་ཀྱི་ཤ་དང་། མོའི་བླ་བསླུ་ན་ལུག་གི་རྐང་པ་གཡོན་གྱི་ཤ་དགོས་པ་ཁྱད་པར་བ། ཕོ་མོ་གང་ཡིན་ཡང་ཤ་དེའི་ཁུད་དུ་བླ་གཡུ་དང་ལོ་གྲངས་ཅི་ལོན་གྱི་གྲངས་དང་བསྟུན་པའི་ནས་དཀར་རྡོག་བཅས་དར་དཀར་དྲི་མེད་ཀྱིས་བསྟུམས་ནས་བཅུག་པའི་ཤ་དེའི་ཕྱི་བལ་དང་རས་དཀར་དྲི་མེད་ཀྱིས་དྲིལ་བ་ཡོན་བདག་གིས་ཐེའུས་མནན་ལ་ཕོ་ཡིན་ན་ངར་གླུད་ཀྱི་གཡས་དང་མོ་ཡིན་ན་གཡོན་དུ་འཇོག །ཤིན་ཏུ་དོ་གལ་ཅན་ལ་རྒྱ་ཤོག་ལ་བྱིན་རྟེན་བསྲེས་པའི་མཚལ་གྱིས་ཚེ་བསྙེན་ལྟ་བུའི་ཡི་དམ་གྱི་སྙིང་པོ་དང་བླ་འགུགས་སྔགས་བྱང་གཤམ་དུ་འགུགས་པའི་འདོད་གསོལ་བྲིས་པའི་ཤོག་བྱང་གིས་བླ་རྟེན་དཀྲིས་པའི་རྒྱབ་ཏུ་བལ་སོགས་ཀྱིས་བསྟུམ་པ་དང་། བླ་ལུག་ལའང་ནང་གཞུག་དེ་ལྟར་བྱེད་པ་ཞལ་ཤེས་སུ་སྣང་། དེའི་མཐར་མི་གཟུགས་ཀྱི་ལུས་ཀྱི་ལྷུ་བཅུ་གཉིས་ཏེ། རྐང་པ་གཉིས། བརླ་གཉིས། ལག་གཉིས། གྲུ་མོ་གཉིས། དཔུང་མགོ་གཉིས། སྟོད་སྨད་གཉིས་ཏེ་བཅུ་གཉིས་དང་། མགོ་དང་བཅུ་གསུམ་གྱི་ཁར་སྣོད་སའམ་ཟན་ལ་བཅོས་པར་ནས་ཕུལ་རེ་དང་། ཡོན་བདག་གི་འདྲ་གླུད་ངར་ཟན་ལས་བཟོས་པ་མཛུབ་གང་བ་རེའི་རྒྱབ་ཏུ་ནམ་མཁའ་འཇའ་མ། རྒྱང་བུ། མདའ། འཕང་། ཕོ་མོ་དང་སྦྱར་བའི་སྟག་མ་གླང་མ་གང་བདེའི་བྱང་བུ་སོ་སོའི་གདོང་ཅན་རྣམས་གཟུག །མདུན་དུ་མཐེབ་ཀྱུ་རེ། བཤོས་བུ་རེ། ཆངས་བུ་རེ། རྗེ་ངར་གྱི་ཤ་དུམ་རེ། ཞལ་བུ་ཆང་ཕུད་བླུགས་པ་རེ་རེ་སྟེ་ཚན་བཅུ་གསུམ་ཚང་ངེས་པ་བཞག །མི་གཟུགས་རྐང་ལག་སོགས་ཀྱི་བར་དང་མུ་ཁྱུད་ཀྱི་ནང་བཅས་པར་ཕོ་མོ་གང་ཡིན་གྱི་བླ་རྟགས་སོ་སོའི་མཚན་མ་དང་ལྡན་པའི། རྟ། རྐྱང་། གླ་བ། ཤ་བ། རྣ་བ། གཡག །བ་གླང་། ར། ལུག་རྣམས་ཀྱི་གཟུགས་ཟན་ལས་སྐྱེ་མཆེད་དོད་ཅིང་རང་མདོག་གིས་བསྒྱུར་པ་ཁ་ནང་དུ་བསྟན་ལ་བཞག །དེའི་མཐར་མུ་ཁྱུད་སྤར་ཁའི་གནས་ཡུལ་བརྒྱད་ལ་འཇིམ་སྟེགས་སུ་སྤར་ཁའི་རང་མདོག་གི་ཁོང་པ་བསྒྱུར་ཅིང་མཐའ་འཇའ་རིས་ཅན་གྱི་ནམ་མཁའ། རྒྱང་བུ་འཕན་བཟང་གིས་སྤྲས་པ། མདའ། འཕང་། ཕོ་གདོང་། མོ་གདོང་། མདུན་དུ་ཡོན་བདག་གི་འདྲ་གླུད། རྒྱན་ལྡན་གྱི་བཤོས་བུ། ཆངས་བུ། མཐེབ་ཀྱུ་དང་བཅས་པ་ཚར་བརྒྱད་བཀོད་པའི་ཐོག །སྤར་ཁ་སོ་སོའི་གདོན་གྱི་སྡེ་བརྒྱད་སྡོང་ཟླ་དང་བཅས་པའི་གཟུགས་བརྙན་ཙཀླི་དང་ཤིང་བྱང་གང་བདེར་བཀོད་པར་བྱ་སྟེ། ལྷོར་བཙན་མི་དམར་རྟ་དམར་གོ་ཁྲབ་ཅན་དང་གྲི་བོ་མི་དམར་ནག་ཁྲོ་ཉམས་རལ་པ་གཟེངས་པ། ལྷོ་ནུབ་ཏུ་ས་བདག་སེར་པོ་རྒྱལ་པོའི་ཆས་ལ་ཐོད་ཅན་དང་ཕུ་བདག་མི་དཀར་འདུང་མ་གྱོན་པ། ནུབ་ཏུ་བདུད་མི་ནག་རྟ་ནག་བེར་ ནག་གྱོན་པ་དང་སྐྱེས་བུ་དཀར་པོ་གོས་དཀར་ཅན། ནུབ་བྱང་དུ་རྒྱལ་འགོང་སེར་སྐྱ་བཙུན་གཟུགས་ཞྭ་སེར་ཅན་དང་ཐེའུ་རང་བྱིས་པ་དཀར་སྐྱ་གཙུག་ཕུད་ཅན། བྱང་དུ་ཀླུ་སྔོན་པོ་སྦྲུལ་མཇུག་དང་སྦྲུལ་གདེངས་ཅན་དང་མ་མོ་བུད་མེད་ནག་མོ་དར་ནག་གི་གོ་ཟུ་ཅན་དྲེལ་ནག་ཞོན་པ། བྱང་ཤར་དུ་རྦད་འདྲེ་དང་དཀོར་འདྲེ་གཉིས་ཀ་མི་གཟུགས་གོས་ནག་དང་གོས་སེར་གྱོན་ནས་ལག་པ་གདེངས་པ། ཤར་དུ་རྒྱལ་པོ་བསེ་ཐེབས་དང་གཟན་ཤམ་ཅན་དཀར་པོ་གླང་ལ་ཞོན་པ་དང་ཀླུ་སྨན་གོང་མཚུངས། ཤར་ལྷོར་རྒྱལ་འགོང་གོང་མཚུངས་དང་སྨྱོ་འདྲེ་ནག་པོ་གཅེར་བུ་རལ་པ་གཟེངས་པ། ཐམས་ཅད་ཀྱང་གཟུགས་སྐྱེ་མཆེེད་དོད་ཅིང་ལག་གཉིས་གདེངས་ཏེ་གླུད་ལ་རྔམས་པའི་ཚུལ་ཅན་བཅས་བཀོད། དེ་མཐར་ཕྱོགས་མཚམས་བརྒྱད་དང་སྟེང་འོག་མཚོན་བྱེད་ཤར་ནུབ་བཅས་པར་འཇིམ་སྟེགས་ཐོག་ནམ་རྒྱང་མདའ་འཕང་ཤིང་བྱང་ལ་སྲིད་པ་སྤྱི་རིས་བྲིས་པ་རྣམས་ཚར་བཅུ་བཀོད་པའི་ཐོག །ཕྱོགས་ཀྱི་གདོན་ཆེན་བཅུའི་གཟུགས་དགོས་པས་ལྡིང་ཁྲི་ལྟ་བུ་ཡོད་ན་སྟེང་འོག་སོགས་ཅི་ལྟ་བར་བཀོད་ལ་དེ་ཡང་དེ་བཞིན་མ་ཐུབ་ན་ཕྱོགས་མཚམས་བརྒྱད་སོ་སོ་དང་། སྟེང་ནུབ་དང་འོག་ཤར་དུ་བཀོད་དེ། དེའང་ཙཀླི་ཤིང་བྱང་གང་བདེའམ་འཇིམ་གཟུགས་བྱེད་པ་གང་རིགས་ཀྱིས་གདོན་ཆེན་གྱི་གཟུགས་ཁྲོ་ཚུལ་རྔམ་པ་དར་ཆེན་གྱི་བེར་དང་ཐོད། གཡས་དར་མདུང་ཕྱར་ཞིང་གཡོན་ཞགས་པ་འཛིན་པ། རྟ་མཆོག་སྒ་སྲབ་ཀྱིས་སྤྲས་པར་འགྱིང་ཚུལ་གྱིས་ཞོན་པའི་སྟེང་དུ་བྱ་ལྡིང་ཞིང་རོལ་དུ་ཁྱི་ཁྲིད་པ་རེ་འགོད། བེར་ཐོད་དར་མདུང་ཞགས་པ་རྟ་བྱ་ཁྱི་བཅས་སོ་སོའི་རང་མདོག་དང་མཚུངས་པར་དགོས་པ་སྟེ། སྟེང་ལྷའི་གདོན་སྔོན་པོ། ཤར་དུ་རྒྱལ་པོ་དང་དྲི་ཟའི་གདོན་དཀར་པོ། ལྷོར་གཤིན་རྗེ་དང་གྲུལ་བུམ་གདོན་སེར་པོ། ནུབ་ཏུ་ཀླུའི་གདོན་དམར་པོ། བྱང་དུ་གནོད་སྦྱིན་གདོན་ལྗང་གུ། མཚམས་ཀྱི་ཤར་ལྷོ་མེ་ལྷ། ལྷོ་ནུབ་ཏུ་སྲིན་པོ། ནུབ་བྱང་དུ་རླུང་ལྷ། བྱང་ཤར་དུ་དབང་ལྡན་རྣམས་ཁྲ་བོ། འོག་གི་ས་བདག་ནག་པོའི་གདོན་དུད་ཁ་བྱའོ། །འདི་རྣམས་ཙཀླི་བྱེད་ན་སྤར་ཁའི་གདོན་གཉིས་རེ་གཅིག་ཏུ་བསྡུས་པའི་ཙཀླི་བརྒྱད། ཕྱོགས་བཅུའི་གདོན་བཅུ་སོ་སོ་བཅས་བཅོ་བརྒྱད་དགོས་སོ། །གདོན་གཟུགས་ཐམས་ཅད་མགྲོན་ཐབས་ཡིན་པས་མདུན་ཕྱོགས་ལ་ཁ་བསྟན། དེའི་མཐའ་མདོས་དཀྲིས་ཀྱིས་དཀྲི། དེའི་གཡས་གཡོན་གང་བདེར་ཡོན་བདག་དངོས་ཡོད་ན་དེས་ཁྱབ་ཅིང་། མེད་ན་རས་དྲི་མེད་ཀྱི་ཁར་བླ་རྟེན་གྱི་གོས་བཟང་པོ་དྲི་མ་ཅན་འཇོག་པར་བཤད། དེའང་ལག་ལེན་དུ་སྐྱེས་པ་གཡས་དང་བུད་མེད་གཡོན་ཕྱོགས་སུ་འཇོག་པ་དང་། བླ་དཔོན་ལྟ་བུ་ཆེ་གཉན་གྱི་རིགས་ལ་ཁྲི་རྒྱབ་ཡོལ་ཚུལ་བཞིན་བྱས་པའི་ཁར་ན་བཟའ་དབུ་ཞྭ་ཕྱག་ཕྲེང་སོགས་བཞག་པར་སྣང་། དེའི་མདུན་དུ་ཁུག་རྟགས་བརྟགས་པའི་ཀ་ཊོ་ར་ལྟ་བུའི་སྣོད་བཟང་པོ་ཆག་རྡོལ་སོགས་ཀྱི་སྐྱོན་མེད་པའི་ནང་དུ་རྒྱུན་འབབས་ཀྱི་ཆུ་སྣ་མང་པོས་བཀང་བའི་སྟེང་ཁམས་མཐུན་གྱི་རྩི་དང་ལྡན་པའི་ཤིང་ཕོར་དང་། མར་རམ་ཟན་བཟང་པོ་ལ་བྱིན་རྟེན་དང་དྲི་བཟང་བསྲེས་པའི་བླ་ལུག་ཕོ་མོའི་རྟགས་མཚན་གོ་མ་ལྡོག་པར་སྐྱེ་མཆེད་དོད་ཅིང་ཚོན་རྩིས་སྤྲས་པའང་ལག་ལེན་ལྟར་བཀོད། གཞན་ཡང་སྡེ་བརྒྱད་སྤྱིའི་གཏོར་མ་དང་རྔན་ཆ་གསེར་སྐྱེམས་སོགས་ལེགས་པར་ བཤམ་མོ། །གསེར་སྐྱེམས་ནི་ཚར་རེ་བཞིན་མཆོད་དགོས་པས་འཛོམ་ན་ཕུད་ཕོར་བཅུ་གསུམ། མ་འཛོམ་ན་གཅིག་གི་ནང་འབྲུ་སྣ་དང་རིན་ཆེན་ཕྱེ་མ་བཏབ་ཅིང་ཆང་ཕུད་བླུགས་པ་མདོས་མདུན་བཀོད། ཡས་རྣམས་མ་གཙང་ན་རང་གི་བླ་ཚབ་ཏུ་ཁྱེར་དོགས་ཡོད་པར་བཤད་པས་གཟབ་པར་བྱ་བ་དང་། ཐགས་ནོར་ན་སྡེ་བརྒྱད་འཁྲུགས་པར་འགྱུར་བས་སྤར་ཁ་སོགས་ཀྱི་ནམ་མཁའི་ཁོང་པ་སོ་སོའི་རང་མདོག་དང་འཕྲོད། གྲོགས་ཀྱི་ཁ་དོག་ཅན་མ་ནོར་བ་དང་མཐར་འཇའ་རིས་འབྱུང་འཕྲོད་ལྟར་དཀྲི། གླུད་ནམ་གྱི་ཁོང་པ་ཡོན་བདག་གི་སྲོག་ཁམས་ཀྱི་ཁ་དོག་ལ་འཕྲོད། ནང་ནས་དགྲ་དེད་དང་ཕྱི་ནས་གྲོགས་དེད་འོང་བའི་རིམ་པ་ལྔ། དེ་རྒྱབ་འཇའ་རིས་གོང་མཚུངས་བྱེད་པའི་ཕྱག་ལེན་སྣང་། འགྲུབ་ན་བླ་བསླུའི་འཁོར་ལོ་གསུང་རྒྱུན་མ་བྲིས་ལ་བླ་རྟེན་དང་མཉམ་དུ་བཞག་གོ །ཡང་བཅས་གཤོམ་འབྲིང་པོ་བྱེད་ན་གོང་སྨྲོས་མདོས་ཡས་རྣམས་ཚང་བ་བཀོད། གདོན་རྣམས་དམིགས་པས་གསལ་བཏབ་པ་ཙམ་ལས་གཟུགས་བྲིས་འབུར་མི་དགོས། བསྡུས་པ་མདོས་ཡས་རྣམས་ཀྱང་ཚན་བཅུ་གསུམ་པ་ལ་བསྡུ། སྤར་ཁ་དང་ཕྱོགས་བཅུའི་གདོན་ལ་ཟུར་དུ་མི་བཤམ་པར་བཤད་མོད། བསྒྲུབ་བྱ་དོ་གལ་དང་འབྱོར་པ་ལ་བསྟུན་པར་འོས་སོ། །གཉིས་པ་དངོས་གཞི་ཆོ་གའི་རིམ་པ་ལ་གཞུང་བསྲང་ཞིང་བྱིན་གྱིས་བརླབ་པ་དང་། བླ་བསླུ་དངོས་ལ་འཇུག་པ་གཉིས་ལས། དང་པོ་ནི། དབང་ཆེན་ལྟ་བུ་རང་ཉིད་ཡི་དམ་ཞི་ཁྲོ་གང་བྱེད་ཀྱི་ཕྲིན་ལས་གཞུང་བསྲང་། ཛཔ྄་བསྙེན་ཆོས་སྲུང་སྐོང་གསོ་ཚོགས་དང་བཅས་པ་རྒྱས་པར་སོང་བའི་མཚམས་སུ་མདོས་བྱིན་རླབས་ལ་འཇུག་པར་བཤད་པ་ལྟར་རམ། ད་ལྟ་ཕལ་མོ་ཆེས་ཚེ་སྒྲུབ་བླ་བསླུ་སྦྲེལ་མ་བྱེད་པ་གྲགས་ཆེ་ཞིང་། དེའི་ལག་ལེན་ཡང་ཚེའི་ཕྲིན་ལས་ལན་གསུམ་གཏང་བའི་བསྙེན་བཟླས་ཀྱི་མཚམས་སུ་མདོས་ལ་འཇུག་ཅིང་། བླ་བསླུའི་བཟླས་པ་དང་འགུག་གཞུག་གྲུབ་ནས་ཚེ་འགུགས་བྱེད། ཆོས་སྲུང་དང་ཚོགས་སྐོང་དགོང་མོར་གཏང་བའི་ཕྱག་སྲོལ་འདུག་པ་ཉིད་བྱིན་རླབས་དགེ་འཕྲོད་ཆེ་བ་ཉམས་མྱོང་རྒྱུན་ལྡན་དུ་སྣང་ཡང་། མ་ལྕོགས་ན་སྔ་དྲོ་ཚེའི་ཕྲིན་ལས་རྒྱས་པར་གཏང་ཞིང་བསྙེན་པ་ཅི་འགྲུབ་ཚེ་འགུགས་སྐོང་གསོ་ཚོགས་མཆོད་ལྷག་མའི་བར་གྲུབ་པར་བྱ། ཕྱི་དྲོ་མདོས་གཏང་ཞིང་སྔགས་བཟླ་བའི་ཚར་གྲངས་གང་འགྲོ་བྱ་བ་ཉིད་འདོན་བྱ་ཟོར་ཡང་ཞིང་བཟླས་པའི་གྲངས་འགྲོ་བ་ལ་ལེགས་པར་སྣང་། དེའང་སྨད་ཕྱོགས་སུ་བླ་བསླུ་བརྒྱ་རྩ་དང་སྟོང་རྩ་ལ་སོགས་པའི་ཐ་སྙད་བྱེད་ཅིང་གཞུང་ཚར་གྲངས་གྱེར་བ་གཙོར་བཏོན་པར་སྣང་ཡང་ནུས་པ་འབྱིན་བྱེད་དམིགས་བཟླས་ཁོ་ན་ཡིན་པས་དེ་ཉིད་གཙོར་བྱ་བ་གལ་ཆེ་འོ། ཁ་ཅིག་གིས་རྒྱབ་དཔུང་དུ་སྡེ་བརྒྱད་ཆ་སྙོམས་གཏང་བའི་སྲོལ་འདུག་པ་ལྟར་གཏོང་ན་སྐབས་འདིར་འབྲེལ་བས། གསེར་སྐྱེམས་བཤམ། བྱིན་རླབས་སྤྱི་མཐུན་བྱས་ལ་ཚར་གཅིག་གམ་གསུམ་ཙམ་འབུལ་ཏེ་སྡོངས་གྲོགས་བྱེད་པའི་ཕྲིན་ལས་བཅོལ། གང་ལྟར་མདོས་བྱིན་གྱིས་བརླབ་པ་ནི། ཡས་རྣམས་ལ་ཆབ་བྲན་ཏེ། བདག་ཉིད་བཅོམ་ལྡན་ཤཱཀྱ་ཐུབ། །ཕྱག་རྒྱའི་ཡི་གེ་ཨ་དཀར་ལས། །འོད་འཕྲོས་གཏོར་རྫས་དངོས་འཛིན་གྱི། །དྲི་མ་སྦྱངས་ནས་སྟོང་པར་གྱུར། །ཐལ་མོ་ཁོང་སྟོང་སྦྱར་ལ། ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅་ཧཾ། ལན་གསུམ་རེ་རེ་བཞིན་ཕྱག་རྒྱ་བཀྲོལ་ནས་སེ་གོལ་གཏོགས་པ་ཕྱི་མ་རྣམས་ལའང་འགྲེ། ཆོས་ཉིད་རྣམ་དག་ཕྱག་རྒྱ་སྔགས། །ཏིང་འཛིན་བདེན་པས་གཏོར་རྫས་ཀྱི། །འབགས་བཙོག་ཉམས་གྲིབ་ཉེས་སྐྱོན་དང་། །མཚན་འཛིན་དྲི་མ་དག་གྱུར་ཅིག །རིན་ཆེན་སྣོད་དུ་ཁཾ་ཡིག་ལས། །རྟེན་འབྲེལ་རྫས་ལས་གྲུབ་པའི་མི། །རྐྱེན་ངན་ཟློག་པའི་དཔའ་ངར་ཅན། ཁོག་སྟོད་གསེར་ལ་ཁོག་སྨད་གཡུ། །རྐེད་པ་མཆོང་ལ་རྐང་ལག་ཀུན། །གསེར་དངུལ་ཟངས་དང་ལྕགས་ལས་གྲུབ། །ཞོ་ཤའི་སྙིང་ལ་མུ་ཏིག་ཀླད། །ལུང་ཏང་མིག་ལ་ཟེར་སྒྲོའི་སྐྲ། །བྱེ་རུའི་ལྗགས་ལ་འགྲོན་བུའི་སོ། ཁམས་དང་སྐྱེ་མཆེད་ཡོངས་སུ་རྫོགས། །མདའ་བཀྲ་སྐྱེས་པ་སྟག་ཆས་རྫོགས། །འཕང་བཀྲ་མོ་བཙུན་གསེར་གཡུས་བརྒྱན། །གཅིག་ལས་བརྒྱ་སྟོང་བྱེ་བ་འཕྲོ། །ཤིང་རིས་འཇའ་ཚོན་འོད་དུ་འབར། །ནམ་མཁའ་བདུད་རྩིའི་སྐྱེམས་ཕུད་དང་། །གཏོར་མ་ཆངས་བུ་ཏིང་ལོ་དང་། །ཤ་དུམ་འབྲུ་སྣ་ཡས་སྟགས་རྣམས། །སོ་སོར་ཅི་འདོད་ལོངས་སྤྱོད་རྫས། །སྦྱིན་བདག་ཚེ་གླུད་སྲོག་གི་སྐྱིན། །བུ་ལོན་ལན་ཆགས་འཇལ་བའི་རྫས། །ཟག་མེད་ནམ་མཁའི་མཛོད་དུ་གྱུར། །བདག་ཉིད་བཅོམ་ལྡན་རྣམ་སྣང་མཛད། །ཕྱག་རྒྱའི་ཡི་གེ་ཁཾ་སྔོན་ལས། །འོད་འཕྲོས་གཏོར་རྫས་ཟད་མེད་མཛོད། །ནམ་མཁའི་ཁམས་ཀུན་ཁྱབ་པར་གྱུར། །ཐལ་མོ་སྦུབ་སྟོང་དུ་སྦྱར་བའི་ཚིགས་བར་པ་རྣམས་བཅག་པ་རིན་ཆེན་སྒྲོམ་བུའི་ཕྱག་རྒྱ་སྨིན་མཚམས་སུ་བསྐོར་ཞིང་། ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། ནམ་མཁའ་མཛོད་ཀྱི་ཕྱག་རྒྱ་སྔགས། །ཏིང་འཛིན་བདེན་པས་གཏོར་རྫས་རྣམས། །བསྐལ་པའི་བར་དུ་ཟད་མི་ཤེས། །རྒྱ་ཆེ་ནམ་མཁའ་གང་གྱུར་ཅིག །བདག་ཉིད་བཅོམ་ལྡན་བདུད་རྩི་འཁྱིལ། །ཕྱག་རྒྱའི་ཡི་གེ་ཧྲཱིཿདམར་ལས། །འོད་འཕྲོས་གཏོར་རྫས་ཡེ་ཤེས་ཀྱི། །བདུད་རྩི་ཆེན་པོའི་རང་བཞིན་གྱུར། །མཐེ་བོང་བསྣོལ། སོར་མོ་གཞན་རྣམས་གཤོག་པ་ལྟར་གདེངས་པ་ཁའི་ཐད་དུ་བཞག་ལ། ཨོཾ་བཛྲ་ཨ་མྲྀཏ་ཀུཎྜ་ལཱི་ཧ་ན་ཧ་ན་ཧཱུྃ་ཕཊ། བདུད་རྩི་ཐབས་སྦྱོར་ཕྱག་རྒྱ་སྔགས། །ཏིང་འཛིན་བདེན་པས་གཏོར་རྫས་རྣམས། །བདུད་རྩི་ཡེ་ཤེས་ལྔ་ཡི་དངོས། །འཆི་གསོས་དུག་ལྔའི་སྨན་གྱུར་ཅིག །བདག་ཉིད་བཅོམ་ལྡན་རིན་ཆེན་འབྱུང་། །ཕྱག་རྒྱའི་ཡི་གེ་ཏྲཱཾ་སེར་ལས། །འོད་འཕྲོས་གཏོར་རྫས་འདོད་ཡོན་ལྔ། །སོ་སོའི་མོས་པ་ཇི་བཞིན་གྱུར། །ལག་པ་གཉིས་མཛུབ་མོ་སྒྲེང་བའི་ཁུ་ཚུར་གཡོན་སྙིང་གར་བཞག །གཡས་བརྐྱངས་ཏེ་རྫས་ལ་གཏོད་པའི་ཚུལ་བྱས་ལ། ན་མཿསརྦ་ཏ་ཐཱ་ག་ཏ་ཨ་བ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུྃ། རྒྱ་ཆེན་ཤུགས་ལྡན་ཕྱག་རྒྱ་སྔགས། །ཏིང་འཛིན་བདེན་པས་གཏོར་རྫས་རྣམས། །དབང་པོའི་སྤྱོད་ཡུལ་ཚིམ་བྱེད་པའི། །འདོད་ཡོན་སྣ་ཚོགས་ཆར་འབེབ་ཤོག །བདག་ཉིད་བཅོམ་ལྡན་དོན་ཡོད་གྲུབ། །ཕྱག་རྒྱའི་ཡི་གེ་ཧཱ་ལྗང་ལས། །འོད་འཕྲོས་མཆོག་དམན་སྐལ་པ་བཞིན། །འཐབ་རྩོད་མེད་པར་ཐོབ་པར་གྱུར། །ལག་གཡས་རྡོ་རྗེ་ཁུ་ཚུར་སྙིང་གར་བཅངས། གཡོན་པ་མཆོག་སྦྱིན་གྱི་ཕྱག་རྒྱས་སྣོད་འདེགས་པའི་ཚུལ་བྱས་ལ། ཨོཾ་ཛྙཱ་ན་ཨ་བ་ལོ་ཀི་ཏེ་ས་མནྟ་སྥ་ར་ཎ་རསྨི་བྷ་བ་ས་མ་ཡ་མ་ཧཱ་མ་ཎི་དུ་རུ་དུ་རུ་ཧྲྀ་ད་ཡ་ཛྭ་ལ་ནི་ཧཱུྃ། ཡེ་ཤེས་སྐར་མདའི་ཕྱག་རྒྱ་སྔགས། །ཏིང་འཛིན་བདེན་པས་མགྲོན་རྣམས་ཀུན། །ཕམ་རྒྱལ་འཁྲུག་རྩོད་མེད་པར་ཐོབ། །དགྱེས་ཤིང་རེ་བ་གང་གྱུར་ཅིག །བདག་ཉིད་བཅོམ་ལྡན་རྡོ་རྗེ་འཛིན། །ཕྱག་རྒྱའི་ཡི་གེ་ཛཿདམར་ལས། །འོད་འཕྲོས་མགྲོན་རྣམས་དབང་དུ་འདུས། །ཕྲིན་ལས་གང་འདོད་སྒྲུབ་པར་གྱུར། །ལག་གཉིས་སོར་མོ་ནང་དུ་བསྣོལ་བའི་ཁུ་ཚུར་ངོས་མཐེ་བོང་གཉིས་གཤིབས་ཏེ་བརྐྱང་པ་སྤྱི་བོར་བསྐོར་ཏེ། ན་མཿས་མནྟ་བུདྡྷ་ནཾ་གྲ་ཧེ་ཤྭ་ར་པྲ་བྷ་ཛྱོ་ཏི་ནི་མ་ཧཱ་ས་མ་ཡ་སྭཱ་ཧཱ། དབང་སྒྱུར་འཁོར་ལོའི་ཕྱག་རྒྱ་སྔགས། །ཏིང་འཛིན་བདེན་པས་མགྲོན་རིགས་ཀུན། །བདག་གི་དབང་འདུས་གང་བཅོལ་ལས། །སྒྲུབ་པའི་སྡོངས་གྲོགས་མཛད་གྱུར་ཅིག །ཅེས་སྔགས་དྲུག་ཕྱག་དྲུག་གིས་སྦྱང་སྤེལ་སྒྱུར་ཐོབ་ཚིམ་དབང་དུ་བྱེད་པའི་ནུས་ལྡན་དུ་བྱ། གཉིས་པ་བླ་བསླུ་དངོས་ལ། དང་པོ་སྤྱན་འདྲེན་པ། དེ་ནས་འབྱུང་བ་དང་སྦྱར་ཏེ་སྤྱིར་བསྔོ་བ། སྤར་ཁའི་ཐོག་གི་གདོན་བྱེ་བྲག་པར་བསྔོ་བ། ཕྱོགས་བཅུའི་གདོན་ལ་བསྔོ་བ། ཁྱད་པར་བླ་གཤེད་བདུད་ཀྱི་བདུད་རེ་ཏེ་མགོ་ཡག་དང་བྱང་ཤར་སྲོག་བདག་རྒྱལ་པོ་པེ་ཧར་ལ་བསྔོ་བ། བླ་འགུགས་ཀྱི་སྔགས་བཟླ་བ་དང་དྲུག་ལས། དང་པོ་སྤྱན་འདྲེན་པ་ནི། རང་ཉིད་ལྷར་གསལ་བའི་ཐུགས་ཀའི་འོད་ཟེར་གྱིས་བསྐུལ་བས་མགྲོན་རིགས་རྣམས་སྐད་ཅིག་གིས་སྤྱན་དྲངས་པར་བསམ་ལ། སྤོས་གསུར་གྱི་དུད་པ་འབུལ་བཞིན་དུ་དབྱངས་སྙན་རོལ་སྒྲ་དང་བཅས་པས་འདི་སྐད་དོ། །ཧཱུྃ། བླ་མ་ཡི་དམ་མཁའ་འགྲོ་དང་། །བཀའ་དང་དམ་ལ་གནས་པ་ཡི། །ཆོས་སྐྱོང་སྲུང་མ་འཁོར་བཅས་དང་། །གཙང་མགོན་བདུན་ཅུ་རྩ་ལྔ་རྣམས། །གླུད་ལ་སྤྱན་འདྲེན་གཤེགས་སུ་གསོལ། །འབྱུང་བ་ལྔ་ཡི་ལྷ་ཚོགས་རྣམས། །གླུད་ལ་སྤྱན་འདྲེན་གཤེགས་སུ་གསོལ། །སྤར་ཁ་བརྒྱད་ཀྱི་ལྷ་ཚོགས་རྣམས། །གླུད་ལ་སྤྱན་འདྲེན་གཤེགས་སུ་གསོལ། །སྨེ་བ་དགུ་ཡི་ལྷ་ཚོགས་རྣམས། །གླུད་ལ་སྤྱན་འདྲེན་གཤེགས་སུ་གསོལ། །གཙུག་ལག་སྤྱི་ཡི་ལྷ་ཚོགས་རྣམས། །གླུད་ལ་སྤྱན་འདྲེན་གཤེགས་སུ་གསོལ། །སྡེ་བརྒྱད་དྲེག་པའི་ཚོགས་བཅས་རྣམས། །གླུད་ལ་སྤྱན་འདྲེན་གཤེགས་སུ་གསོལ། །བགེགས་རིགས་སྟོང་ཕྲག་བརྒྱད་ཅུ་རྣམས། །གླུད་ལ་སྤྱན་འདྲེན་གཤེགས་སུ་གསོལ། །ང་རྒྱལ་གདུག་པའི་སེམས་ཀྱིས་མ་བྱོན་པར། །བྱམས་དང་ཞི་བའི་སེམས་ཀྱིས་གཤེགས་སུ་གསོལ། །སརྦ་གུ་རུ་སརྦ་དེ་བ་སརྦ་ཌཱ་ཀི་སརྦ་པྲེ་ཏ་ས་མ་ཡ་ཛཿཛཿ ཞེས་སྤྱན་དྲངས་པས་མགྲོན་རྣམས་ཆར་སྤྲིན་གཏིབས་པ་ལྟར་ལྷགས་ཏེ། དཀོན་མཆོག་རྩ་གསུམ་མདུན་གྱི་ནམ་མཁའ། དཔལ་མགོན་རྣམས་བར་སྣང་ལ་བཞུགས་ནས་དགྱེས་པའི་ཐུགས་ཀྱིས་དགོངས། འབྱུང་ལྔ་སྤར་སྨེ་ལ་སོགས་པ་བགེགས་རིགས་ལན་ཆགས་མགྲོན་རྣམས་ས་གཞི་ལ་ཁྲོམ་ཚོགས་པ་བཞིན་འཁོད་ནས་བྱམས་དང་གུས་པའི་ཚུལ་གྱིས་གནས་པར་བསམ། གཉིས་པ་འབྱུང་བ་དང་སྦྱར་ཏེ་སྤྱིར་བསྔོ་བ་ནི། ཧཱུྃ། སྟོང་གསུམ་སྟོང་གི་འཇིག་རྟེན་ན། །ནམ་མཁའ་སྟོང་གི་འཇིག་རྟེན་ན། །འདུས་པ་ཆེན་པོ་སེམས་ཀྱི་གླུད། །འབྱུང་བ་ཆེན་པོ་མཁའ་ལ་གཏོང་། །མཁའ་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །བྲག་རི་སྟོང་གི་འཇིག་རྟེན་ན། །འདུས་པ་ཆེན་པོ་རུས་པའི་གླུད། །འབྱུང་བ་ཆེན་པོ་བྲག་ལ་གཏོང་། །བྲག་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །ས་ཕྱོགས་སྟོང་གི་འཇིག་རྟེན་ན། །འདུས་པ་ཆེན་པོ་ཤ་ཡི་གླུད། །འབྱུང་བ་ཆེན་པོ་ས་ལ་གཏོང་། །ས་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །རྒྱ་མཚོ་སྟོང་གི་འཇིག་རྟེན་ན། །འདུས་པ་ཆེན་པོ་ཁྲག་གི་གླུད། །འབྱུང་བ་ཆེན་པོ་ཆུ་ལ་གཏོང་། །ཆུ་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །སྲེག་བྱེད་སྟོང་གི་འཇིག་རྟེན་ན། །འདུས་པ་ཆེན་པོ་དྲོད་ཀྱི་གླུད། །འབྱུང་བ་ཆེན་པོ་མེ་ལ་གཏོང་། །མེ་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །རླུང་ཕྱོགས་སྟོང་གི་འཇིག་རྟེན་ན། །འདུས་པ་ཆེན་པོ་དབུགས་ཀྱི་གླུད། །འབྱུང་བ་ཆེན་པོ་རླུང་ལ་གཏོང་། །རླུང་ལ་གནས་པའི་ལྷ་སྲིན་རྣམས། །དེང་གི་རྒྱུ་སྦྱོར་ཡོན་བདག་ལ། །སྔོན་གྱི་ལན་ཆགས་འབྲེལ་པ་ཡིས། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །བཀྲག་མདངས་དབང་བའི་ལྷ་སྲིན་རྣམས། །བླ་གླུད་གཉན་པོ་འདི་བཞེས་ལ། །བུ་ལོན་ལན་ཆགས་བྲལ་བར་མཛོད། །གསུམ་པ་སྤར་ཁའི་གདོན་བྱེ་བྲག་པར་བསྔོ་བ་ནི། ཧཱུྃ། ལྷོ་ཕྱོགས་སྤར་ཁ་ལི་ཐོག་ན། །བཙན་དང་གྲི་བོ་བསྡོངས་པ་ཡིས། །ཐབ་དང་གཞོབ་ལ་སྙད་བཏགས་ནས། །དེ་གཅིག་སྤང་པོ་ཁ་སེར་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ལྷོ་ནུབ་སྤར་ཁ་ཁོན་ཐོག་ན། །ས་བདག་ཕུ་བདག་བསྡོངས་པ་ཡིས། །མི་གཙང་འཁོན་ལ་སྙད་བཏགས་ནས། །དེ་གཅིག་རོལ་པོ་ཁ་ནག་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ནུབ་ཕྱོགས་སྤར་ཁ་དྭ་ཐོག་ན། །བདུད་དང་སྐྱེས་བུ་བསྡོངས་པ་ཡིས། །དམེ་པོའི་བདུད་ལ་སྙད་བཏགས་ནས། ཁ་རིང་འཁྱགས་པ་ཆལ་ཆོལ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ནུབ་བྱང་སྤར་ཁ་ཁེན་ཐོག་ན། །རྒྱལ་འགོང་ཐེའུ་རང་བསྡོངས་པ་ཡིས། །བུ་སྲིང་ནལ་གྱིས་ཉེན་ལངས་ནས། །དེ་གཅིག་གནམ་སྔོ་ས་སྔོ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །བྱང་ཕྱོགས་སྤར་ཁ་ཁམ་ཐོག་ན། །ཀླུ་དང་མ་མོ་བསྡོངས་པ་ཡིས། །ནལ་དང་ཡུགས་ལ་སྙད་བཏགས་ནས། །དེ་གཅིག་ལུ་མ་ཁ་རྒྱས་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །བྱང་ཤར་སྤར་ཁ་གིན་ཐོག་ན། །རྦད་འདྲེ་དཀོར་འདྲེ་བསྡོངས་པ་ཡིས། །བན་བོན་ནོར་ལ་སྙད་བཏགས་ནས། །དེ་གཅིག་ས་འཁྱགས་རྡོ་འཁྱགས་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཤར་ཕྱོགས་སྤར་ཁ་ཟིན་ཐོག་ན། །ཀླུ་དང་རྒྱལ་པོ་བསྡོངས་པ་ཡིས། །རབས་ཆད་ནོར་ལ་སྙད་བཏགས་ནས། ཁ་རིང་རྩི་ཐོག་རྒྱས་དུས་སུ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཤར་ལྷོ་སྤར་ཁ་ཟོན་ཐོག་ན། །རྒྱལ་འགོང་སྨྱོ་འདྲེ་བསྡོངས་པ་ཡིས། །རིམས་དང་ཡམས་ལ་སྙད་བཏགས་ནས། ཁ་རིང་ཉི་མ་ལྡོག་མཚམས་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །ནམ་མཁའ་ཁམས་ཀྱི་མདངས་དང་ལྡན། །རྒྱང་བུ་དེ་ནི་འཕན་བཟང་དང་། །ཕོ་གདོང་མོ་གདོང་འགྲོ་ཤེས་དང་། །ངར་མིའི་ལུས་ལ་རྒྱན་ཆ་ཅན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །བཞི་པ་ཕྱོགས་བཅུའི་གདོན་ལ་བསྔོ་བ་ནི། ཧཱུྃ། སྟོང་གསུམ་སྟོང་གི་འཇིག་རྟེན་ན། །སྟེང་ཕྱོགས་སྟོང་གི་འཇིག་རྟེན་ན། །ལྷ་ཡི་གདོན་ནི་ཆེན་པོ་པ། །མི་ཡང་སྔོན་པོ་ཆས་ཏེ་བྱུང་། །རྟ་ཡང་སྔོན་པོ་ཞོན་ཏེ་བྱུང་། །བེར་ཡང་སྔོན་པོ་གྱོན་ཏེ་བྱུང་། །ཐོད་ཀྱང་སྔོན་པོ་བཅིངས་ཏེ་བྱུང་། །དར་མདུང་སྔོན་པོ་ཕྱར་ཏེ་བྱུང་། །ཞགས་པ་སྔོན་པོ་ཐོགས་ཏེ་བྱུང་། །བྱ་ཡང་སྔོན་པོ་ལྡིང་ཞིང་བྱུང་། ཁྱི་ཡང་སྔོན་པོ་ཁྲིད་དེ་བྱུང་། །སྟེང་ན་གནས་པའི་ལྷ་སྲིན་ཡིན། །སྟེང་གི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །ཤར་ཕྱོགས་སྟོང་གི་འཇིག་རྟེན་ན། །རྒྱལ་པོ་དང་ནི་དྲི་ཟའི་གདོན། །མི་ཡང་དཀར་པོ་ཆས་ཏེ་བྱུང་། །རྟ་ཡང་དཀར་པོ་ཞོན་ཏེ་བྱུང་། །བེར་ཡང་དཀར་པོ་གྱོན་ཏེ་བྱུང་། །ཐོད་ཀྱང་དཀར་པོ་བཅིངས་ཏེ་བྱུང་། །དར་མདུང་དཀར་པོ་ཕྱར་ཏེ་བྱུང་། །ཞགས་པ་དཀར་པོ་ཐོགས་ཏེ་བྱུང་། །བྱ་ཡང་དཀར་པོ་ལྡིང་ཞིང་བྱུང་། ཁྱི་ཡང་དཀར་པོ་ཁྲིད་དེ་བྱུང་། །ཤར་ན་གནས་པའི་ལྷ་སྲིན་ཡིན། །ཤར་གྱི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །ལྷོ་ཕྱོགས་སྟོང་གི་འཇིག་རྟེན་ན། །གྲུལ་བུམ་དང་ནི་གཤིན་རྗེའི་གདོན། །མི་ཡང་སེར་པོ་ཆས་ཏེ་བྱུང་། །རྟ་ཡང་སེར་པོ་ཞོན་ཏེ་བྱུང་། །བེར་ཡང་སེར་པོ་གྱོན་ཏེ་བྱུང་། །ཐོད་ཀྱང་སེར་པོ་བཅིངས་ཏེ་བྱུང་། །དར་མདུང་སེར་པོ་ཕྱར་ཏེ་བྱུང་། །ཞགས་པ་སེར་པོ་ཐོགས་ཏེ་བྱུང་། །བྱ་ཡང་སེར་པོ་ལྡིང་ཞིང་བྱུང་། ཁྱི་ཡང་སེར་པོ་ཁྲིད་དེ་བྱུང་། །ལྷོ་ན་གནས་པའི་ལྷ་སྲིན་ཡིན། །ལྷོ་ཡི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །ནུབ་ཕྱོགས་སྟོང་གི་འཇིག་རྟེན་ན། །ཀླུ་ཡི་གདོན་ནི་ཆེན་པོ་པ། །མི་ཡང་དམར་པོ་ཆས་ཏེ་བྱུང་། །རྟ་ཡང་དམར་པོ་ཞོན་ཏེ་བྱུང་། །བེར་ཡང་དམར་པོ་གྱོན་ཏེ་བྱུང་། །ཐོད་ཀྱང་དམར་པོ་བཅིངས་ཏེ་བྱུང་། །དར་མདུང་དམར་པོ་ཕྱར་ཏེ་བྱུང་། །ཞགས་པ་དམར་པོ་ཐོགས་ཏེ་བྱུང་། །བྱ་ཡང་དམར་པོ་ལྡིང་ཞིང་བྱུང་། ཁྱི་ཡང་དམར་པོ་ཁྲིད་དེ་བྱུང་། །ནུབ་ན་གནས་པའི་ལྷ་སྲིན་ཡིན། །ནུབ་ཀྱི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །བྱང་ཕྱོགས་སྟོང་གི་འཇིག་རྟེན་ན། །གནོད་སྦྱིན་གྱི་ནི་གདོན་ཆེན་པོ། །མི་ཡང་ལྗང་གུ་ཆས་ཏེ་བྱུང་། །རྟ་ཡང་ལྗང་གུ་ཞོན་ཏེ་བྱུང་། །བེར་ཡང་ལྗང་གུ་གྱོན་ཏེ་བྱུང་། །ཐོད་ཀྱང་ལྗང་གུ་བཅིངས་ཏེ་བྱུང་། །དར་མདུང་ལྗང་གུ་ཕྱར་ཏེ་བྱུང་། །ཞགས་པ་ལྗང་གུ་ཐོགས་ཏེ་བྱུང་། །བྱ་ཡང་ལྗང་གུ་ལྡིང་ཞིང་བྱུང་། ཁྱི་ཡང་ལྗང་གུ་ཁྲིད་དེ་བྱུང་། །བྱང་ན་གནས་པའི་ལྷ་སྲིན་ཡིན། །བྱང་གི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །མཚམས་བཞི་སྟོང་གི་འཇིག་རྟེན་ན། །མེ་ལྷ་སྲིན་པོ་རླུང་ལྷ་དང་། །བྱང་ཤར་དབང་ལྡན་འབྱུང་པོའི་གདོན། །མི་ཡང་ཁྲ་བོ་ཆས་ཏེ་བྱུང་། །རྟ་ཡང་ཁྲ་བོ་ཞོན་ཏེ་བྱུང་། །བེར་ཡང་ཁྲ་བོ་གྱོན་ཏེ་བྱུང་། །ཐོད་ཀྱང་ཁྲ་བོ་བཅིངས་ཏེ་བྱུང་། །དར་མདུང་ཁྲ་བོ་ཕྱར་ཏེ་བྱུང་། །ཞགས་པ་ཁྲ་བོ་ཐོགས་ཏེ་བྱུང་། །བྱ་ཡང་ཁྲ་བོ་ལྡིང་ཞིང་བྱུང་། ཁྱི་ཡང་ཁྲ་བོ་ཁྲིད་དེ་བྱུང་། །མཚམས་ན་གནས་པའི་ལྷ་སྲིན་ཡིན། །མཚམས་ཀྱི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཧཱུྃ། སྟོང་གསུམ་སྟོང་གི་འཇིག་རྟེན་ན། །འོག་ཕྱོགས་སྟོང་གི་འཇིག་རྟེན་ན། །ས་བདག་ཆེན་པོ་ནག་པོའི་གདོན། །མི་ཡང་དུད་ཀ་ཆས་ཏེ་བྱུང་། །རྟ་ཡང་དུད་ཀ་ཞོན་ཏེ་བྱུང་། །བེར་ཡང་དུད་ཀ་གྱོན་ཏེ་བྱུང་། །ཐོད་ཀྱང་དུད་ཀ་བཅིངས་ཏེ་བྱུང་། །དར་མདུང་དུད་ཀ་ཕྱར་ཏེ་བྱུང་། །ཞགས་པ་དུད་ཀ་ཐོགས་ཏེ་བྱུང་། །བྱ་ཡང་དུད་ཀ་ལྡིང་ཞིང་བྱུང་། ཁྱི་ཡང་དུད་ཀ་ཁྲིད་དེ་བྱུང་། །འོག་ན་གནས་པའི་ལྷ་སྲིན་ཡིན། །འོག་གི་ཕྱོགས་ལ་དབང་བསྒྱུར་པས། ཁར་སང་ཁ་ཡི་ཉི་མ་ལ། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ལྔ་པ་བླ་གཤེད་ཀྱི་བདུད་རྒྱལ་གཉིས་ལ་སྒོས་སུ་བསྔོ་བ་ནི། ཀྱེ། ཉི་མ་ནུབ་ཕྱོགས་ཕ་ཀི་ན། །བདུད་མཁར་ནག་པོའི་ནང་ཤེད་ན། །བདུད་རྗེ་རེ་ཏེ་མགོ་ཡག་བཞུགས། །སྤྲུལ་པ་ཕོ་བདུད་བཅུ་གསུམ་འགྱེད། །སྐྱེས་པ་ཀུན་གྱི་སྲོག་གཅོད་བྱེད། །ཟ་མ་མོ་ཡི་སྲིད་ལ་རྐུ། །བྱིས་པ་ཆུང་གི་ཚེ་ལ་རྐུ། །བདུད་པོ་བླ་རྐུན་བཅུ་གསུམ་གྱིས། །དེ་རིང་རྒྱུ་སྦྱོར་ཡོན་བདག་གི །བླ་དང་སྲོག་ལ་བརྐུས་བཞམས་སྲིད། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། །ཀྱེ། ཉི་མ་བྱང་ཤར་མཚམས་ཤེད་ན། །སྲོག་བདག་རྒྱལ་པོ་པེ་ཧར་ཁྱོད། །གཙུག་ལག་ཁང་གི་སྲུང་མ་ཡིན། །སྤྲུལ་པ་ཛམ་གླིང་ཀུན་ལ་འགྱེད། །ས་བདག་འགོང་པོ་ཕོ་ཉར་གཏོང་། །ཐེའུ་རང་སྟོང་སྡེའི་རྒྱབ་རྟེན་བྱེད། །སེམས་ཅན་ཀུན་གྱི་སྲོག་དབུགས་ལེན། །དམ་སྲི་སྤུན་དགུའི་ཁ་འཛིན་བྱེད། །བླ་རྐུན་པེ་ཧར་འཁོར་བཅས་ཀྱིས། །རྒྱུ་སྦྱོར་ཡོན་གྱི་བདག་པོ་འདིའི། །བླ་དང་སྲོག་ལ་བརྐུས་བཞམས་སྲིད། །བླ་གླུད་གསེར་སྐྱེམས་འདི་བཞེས་ལ། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །ཞི་བ་ཆེན་པོའི་ངང་ལ་བཞུགས། ཁྱད་པར་བླ་གཤེད་སྡེ་གཉིས་ལ། །རིན་ཆེན་གསེར་སྐྱེམས་དམ་པ་དང་། །རིན་ཆེན་ནམ་མཁའ་སྣ་ཚོགས་དང་། །རིན་ཆེན་རྒྱང་བུ་འཕན་བཟང་སྤྲས། །ངར་མི་ཕོ་མོ་ཆུང་གསུམ་ཕྱུག །རང་རང་མཛེས་པའི་རྒྱན་གྱིས་བརྒྱན། །ཕོ་གདོང་དང་ནི་མོ་གདོང་དང་། །བཤོས་བུ་དང་ནི་མཐེབ་ཀྱུ་དང་། །ཤ་སྣ་དེ་ནི་བཅུ་གསུམ་དང་། །བླ་ཡི་གླུད་ནི་བཅུ་གསུམ་རྣམས། །དེ་རིང་རྒྱུ་སྦྱོར་ཡོན་བདག་གི །གླུད་དང་ཚབ་ཏུ་འབུལ་ལགས་ན། །ལྷུ་མོ་དེ་ནི་བཅུ་གཉིས་དང་། །མགོ་བོ་དང་ནི་བཅུ་གསུམ་གྱི། །ཚབ་ཏུ་དེ་ནི་འབུལ་ལགས་ཀྱི། །ལུས་ངག་ཡིད་གསུམ་གླུད་དུ་འབུལ། །བླ་གླུད་གསེར་སྐྱེམས་འདི་བཞེས་ཤིག །ཡས་སྟགས་བཟང་པོ་འདི་བཞེས་ཤིག །རྔན་ཆ་དར་ཟབ་གསེར་དང་དངུལ། །ལྷོ་བྱང་ལ་ཀླུང་རྫས་དུ་མ། །གཏོར་མ་གསེར་སྐྱེམས་བཅས་པ་བཞེས། །རྒྱུ་སྦྱོར་མི་བུ་རིན་ཆེན་འདིའི། །བླ་ལ་བརྐུས་སམ་བཞམས་སྲིད་ན། །བཟུང་པ་ཐོངས་ལ་བཅིངས་པ་ཁྲོལ། །བསྡམས་པ་གློད་ལ་མནན་པ་ཐེགས། །གནོད་པ་སྡུས་ལ་བླ་ཚེ་གཏོད། །ཞི་བ་ཆེན་པོའི་ངང་ལ་བཞུགས། །མཉམ་པ་ཆེན་པོའི་ངང་ལ་བཞུགས། །ཕན་པ་བྱང་སེམས་བསྐྱེད་དུ་གསོལ། །ཞེས་བསྔོས་པས་སོ་སོ་ནས་ཡས་སྟགས་རྣམས་བདག་གིར་བྱས། མགུ་ཞིང་ཚིམས་ཏེ་ཇི་ལྟར་བསྒོས་པའི་དོན་བདེ་བླག་ཏུ་སྒྲུབ་པར་མོས། དྲུག་པ་བླ་འགུགས་ཀྱི་སྔགས་བཟླ་བ་ནི། རང་ཡི་དམ་དུ་གསལ་བའི་ཐུགས་ཀའི་ཧཱུྃ་ལས་འོད་ཟེར་ལྕགས་ཀྱུའི་རྣམ་པ་དཔག་ཏུ་མེད་པ་འཕྲོས། བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མ་དང་བཅས་པའི་ཐུགས་དམ་གྱི་རྒྱུད་བསྐུལ། སླར་ཡང་འོད་ཟེར་སྣ་ཚོགས་སྟེང་འོག་ཀུན་ཏུ་བ་ཐག་འཛིངས་པ་ལྟར་འཕྲོས་པས་ས་འོག་ས་སྟེང་ས་བླའི་ཁམས་ཐམས་ཅད་ཁྱབ། བླ་ཚེ་ལ་བར་དུ་གཅོད་པའི་སྟེང་གདོན་གཟའ་དང་རྒྱུ་སྐར། འོག་གདོན་ས་བདག་ཀླུ་གཉན། བར་གདོན་བཙན་དང་རྒྱལ་པོ་ལ་སོགས་མདོར་ན་བགེགས་གདོན་གྱི་རིགས་སུ་གྱུར་པས་བརྐུས་པ་དང་། ཕྲོགས་པ་དང་། བཞམས་པ་དང་། ཡར་པ་དང་། འཁྱམས་པ་དང་། སྟོར་བ་སོགས་བཀུག །ཡོན་གྱི་བདག་པོར་བསྟིམས་པས། ཉམས་པ་སོས། ཆད་པ་མཐུད། ཡོ་བ་བསྲངས། སྔར་བས་ཀྱང་གཟི་བྱིན་དང་ལྡན་པས། བླ་ཚེ་སྲོག་གསུམ། མི་ནོར་ཟས་གསུམ་ལ་སོགས་པ་རྒྱས་ཤིང་བརྟན་པར་གྱུར་པར་མོས་ལ་སྤྲོ་བསྡུའི་དམིགས་པ་ཡང་ཡང་བྱ་ཞིང་སྔགས་ཟུར་གསལ་དཀྱུས་སུ་བཀོད་པ་ནི། ཨ་ཧ་རི་ནི་ས་ཛྷབ་ཛྷབ་རྫུབ་རྫུབ་བྷ་དྲ་སློང་སློང་ནྲྀཿཁུག་ཛཿཛཿ བརྒྱ་སྟོང་ཁྲི་འབུམ་སོགས་རྟགས་དང་སྦྱར་ཏེ་བཟླ་འོ། །སྐབས་འདིར་གཏེར་ཆེན་གསུང་ལ་ཁམས་པ་ཀུན་དགའ་བསྟན་འཛིན་གྱིས་ཟིན་བྲིས་མཛད་པ་ལས་ཡི་དམ་གྱི་སྔགས་ཤམ་དུ་སྔགས་འདི་བཏགས་ནས་བཟླ་དགོས་པར་གསུངས་ཤིང་ཕལ་ཆེར་གྱིས་ཕྱག་ལེན་དུའང་མཛད་པར་སྣང་ངོ་། །དེ་ལྟར་ཐུན་དྲུག་གམ་བཞིར་བཅད་པའི་ཆོ་ག་བཟླས་པ་བཅས་བྱེད། དངོས་ཉམས་རྨི་ལམ་གྱི་ལྟས་དང་བསྟུན་ནས་སྐབས་སུ་བླ་འཁྱམས་པའི་གནས་རྣམས་ནས་མི་མིང་ལོ་ཁམས་འདི་ཞེས་བྱ་བའི་བླ་ཚེ་ཉམས་པ་དང་སོགས་འོག་གི་འགུགས་ཚིག་ལྟར་ཁུག་ཅིག་པའི་ཚིག་སྐད་གསང་མཐོན་པོས་འབོད་ཅིང་བསྟིམས་པའི་མོས་པ་བརྟན་པོ་བྱེད་པར་བཤད་པ་ལྟར། ནངས་ནུབ་གུང་གཉིས་སོགས་སུ་ཁང་སྟེང་བསྐོར་ཏེ་ཕྱོགས་ཀུན་ཏུ་ཐོས་ངེས་པའི་སྐད་ཀྱིས་འོག་གི་འགུགས་ཚིག་ལྟར་འབོད་པ་དང་། ཡང་ཆེ་གཉན་གྱི་རིགས་ལ་ཐོག་སྟེང་ནས་མདའ་དར་གཡབ་ཅིང་སྐད་དམའ་བར་འབོད་པའི་ལག་ལེན་སྣང་བའང་བྱས་ན་ལེགས་མོད། དཀྱུས་སུ་ཐུན་མཇུག་སོ་སོར་བདེན་བདར་དགུགས་གཞུག་མཛད་པའི་ཕྱག་ལེན་ལྟར་ན། བཟླས་པ་གྲུབ་པ་དང་། ན་མོ། རིག་འཛིན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། དཀོན་མཆོག་རིན་པོ་ཆེ་རྣམ་པ་གསུམ་གྱི་བཀའ་བདེན་པ་དང་། ཡི་དམ་རྒྱལ་བ་ཞི་ཁྲོ་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང་། གསང་སྔགས་རིག་སྔགས་གཟུངས་སྔགས་སྙིང་པོ་ཕྱག་རྒྱ་ཏིང་ངེ་འཛིན་རྣམས་ཀྱི་བཀའ་བདེན་པ་དང་། ཆོས་ཉིད་རྣམ་པར་དག་ཅིང་ཆོས་ཅན་རྟེན་འབྲེལ་བསླུ་བ་མེད་པའི་བཀའ་བདེན་པ་དང་། བདེན་པ་ཆེན་པོའི་མཐུས། རྒྱལ་པོའི་ཕོ་བྲང་། དགེ་འདུན་གྱི་ཀུན་དགའ་ར་བ་དང་ཆོས་གྲྭ་ཆེན་པོ། གྲོང་ཁྱེར་ཆེན་པོའི་སྲང་མདོ། ཁྲོམ་ཆེན་པོའི་འདུ་ས། ལྷ་སྲིན་གདུག་རྩུབ་ཅན་གནས་པའི་ས་ནས་ཚེ་དང་ལྡན་པ། མིང་རུས་ལོ་ཁམས་སོ་སོར་སྨྲོས་པའི། བླ་ཚེ་ཉམས་པ་དང་། ཡར་པ་དང་། སྟོར་བ་དང་། བྲོས་པ་དང་། འཁྱམས་པ་དང་། གདོན་ཆེན་གྱིས་ཕྲོགས་པ། གདོན་ཕྲན་གྱིས་བརྐུས་པ། བྱད་མ་ལྷ་སྲུང་གིས་བཀུག་པ་ཐམས་ཅད་རང་གནས་སུ་ཁུག་ཅིག །ཅེས་རོལ་མོ་འགུགས་སྔགས་དང་བཅས་པ་ལན་གསུམ་བྱ། སྐབས་མཚམས་སུ་ཡོན་བདག་དངོས་སམ་བླ་རྟེན་གང་རུང་གི་མདུན་དུ་ཁ་གཏད་དེ་བླ་ལུག་ཆུ་དང་བཅས་པ་བཞག །དམོད་བོར་ཏེ་བླ་ལུག་བསྐོར་བས་ཁ་ཡོན་བདག་གི་བླ་རྟེན་ཕྱོགས་སུ་གཏད་དེ་བསྡད་ན་ཁུག་རྟགས་ཡིན་པས་མཇུག་གི་བྱ་བས་འཐུས་ཤིང་། ཕྱིར་ལོག་ཏུ་བསྡད་ན་ཆོ་ག་སྔགས་བཟླས་སོགས་ལ་འབད་ཅིང་བསྐྱར་ལ་བརྟག་གོ །དེ་ལྟར་ཐུན་གསུམ་སོགས་ཚར་གྲངས་དུ་བྱེད་ལ་རེ་རེ་བཞིན་གླུད་མདོས་འབྲུ་སྣ་ཟན་དུམ་སོགས་ཀྱིས་ཁ་གསོ། གསེར་སྐྱེམས་སྔ་མ་ཕྱི་རོལ་དུ་མཆོད་ལ་གསར་དུ་བཤམ། སྔགས་དྲུག་ཕྱག་དྲུག་སྔགས་རྐྱང་པ་ཙམ་བརྗོད་ལ་ཕྱག་རྒྱ་དང་དམིགས་པས་བྱིན་བརླབ། སྤྱན་འདྲེན་ནས་འགུགས་པ་ཡན་ཆད་ལ་གྲངས་གཟུང་། དགོང་མོར་ཆོས་སྲུང་གཏོར་སྐྱོང་ཆད་བརྟན་ནས་ཤིས་བརྗོད་བར་ལྷ་གཞུང་གི་རྗེས་ཆོག་ཚང་བར་བྱའོ། །དེ་ནས་ཉིན་གཅིག་ཡིན་ན་ཚར་རྗེས་མ། ཞག་གྲངས་བྱེད་ན་རྫོགས་པའི་སྐབས་སུ་འགུགས་གཞུག་ཡན་གྲུབ་ནས། གསུམ་པ་མཇུག་གི་ཆོ་ག་སྣང་སྲིད་ལྷ་འདྲེ་སྤྱིར་བསྔོས་ཏེ་གཤེགས་སུ་གསོལ་ལ་ལས་གཞུང་གི་མཇུག་བསྡུ་བ་དང་བཅས་པ་ནི། ཐོག་མར་ཡི་དམ་གྱི་བསྐུལ་ཡོད་ན་གཏང་། ཆོས་སྐྱོང་གཏོར་འབུལ་བྱས་ལ་གླུད་ཀྱི་མར་མེ་སྦར་ཏེ། ཀྱེ། སྣང་ཞིང་སྲིད་པའི་ལྷ་འདྲེ་དང་། །བཀྲག་དང་མདངས་ལ་དབང་བ་རྣམས། །རྒྱུ་སྦྱོར་ཡོན་གྱི་བདག་པོ་ཡིས། །དཀའ་བས་བཙལ་ཅིང་དཀོན་པ་བསྡུས། །ལེགས་དགུ་བསགས་ཤིང་ཞིམ་དགུ་སྤུངས། །བདག་གིས་བསམ་པ་རྣམ་དག་ཅིང་། །སྔགས་དང་ཕྱག་རྒྱས་བྱིན་བརླབས་ཏེ། །སྣང་སྲིད་ལྷ་འདྲེ་དགྱེས་བྱེད་པའི། །འདོད་ཡོན་དྲུག་ལྡན་མཆོད་གཏོར་དང་། །དབུལ་བའི་གླུད་ཆེན་འདི་བཞེས་ལ། །བདེ་བར་གཤེགས་པའི་གསུང་ལ་ཉོན། །ཆོས་ཉིད་བདེན་པའི་དོན་ལ་སོམས། །དབང་གི་རྒྱལ་པོའི་བཀའ་མ་བཅག །རིག་འཛིན་རྒྱལ་པོའི་ངག་ལ་ཉོན། །རང་གི་ལུས་ལ་དཔེ་ལོངས་ལ། །ཕ་རོལ་གཞན་ལ་གནོད་མ་བྱེད། །འཁོར་བའི་རྒྱུ་འབྲས་དྲན་པར་གྱིས། །ལུང་པ་ཡི་ནི་སུམ་མདོ་ན། །ལམ་འཕྲང་དེ་ནི་བཞི་མདོ་ན། །ལྷ་སྲིན་བསྐྱོད་པའི་གནས་ཤིག་མཆིས། །མདོས་གླུད་དམ་པ་འདི་ལོངས་ལ། །འཁོར་འདིར་གནོད་འཚེ་མ་མཛད་པར། །སྐྱོད་ཅིག་གཤེགས་ཤིག་ད་གཤེགས་ཤིག །རང་རང་སོ་སོའི་གནས་སུ་གཤེགས། །ཞེས་བརྗོད་ལ་བླ་རྟེན་བླ་རྐང་སོགས་ལས་གཞུང་གི་གཏོར་མའི་མདུན་དུ་བསྡུ། ཡས་རྣམས་ཕྱོགས་སྐྱེལ་བྱེད་ན་མ་ནོར་བར་སྣོད་བཅུར་བསྡུ། དེ་མིན་བསྒྲུབ་བྱའི་འདྲེ་ལྔ་བདུད་གཅོད་ལྟ་བུའི་ཕྱོགས་གཅིག་ཏུ་བསྐྱལ་ན་ཕྱི་ནས་རིམ་བཞིན་སྣོད་ཆེན་གཅིག་ཏུ་བསྡུས་ལ། ཐོག་མར་དཀར་གཏོར་གསེར་སྐྱེམས་ཁྱེར། དེ་རྗེས་ཡས་རྣམས་ཕྱིར་སྤགས། དེ་རྒྱབ་ས་སྟེགས་ཡིན་ན་བསྡུས་ལ་བཞག །དེ་རྒྱབ་ཆད་ཐོའི་གཏོར་ཟོར་བཤམ། མདོས་སྟན་གཞན་ཡིན་ན་སྤྲུག་པ་དང་བསྟུན། གསེར་སྐྱེམས་གཏང་། དེའང་སྤྱི་འགྲོ་གང་རུང་གིས་ཆོག་ལ། འདོན་བྱ་ངེས་པ་མེད་པའི་རིགས་ལ་ཕྱོགས་འདིའི་ཕྱག་སྲོལ་ཆགས་མེད་རིན་པོ་ཆེས་མཛད་པ་ལྟར་ན། རཾ་ཡཾ་ཁཾ། གསེར་སྐྱེམས་ཟག་པ་མེད་པའི་བདུད་རྩིའི་རྒྱ་མཚོ་འདོད་ཡོན་གྱི་སྤྲིན་ཕུང་འཕྲོ་བར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿ གསུམ། ཧཱུྃ། ང་ནི་ཁྲོ་རྒྱལ་བདུད་རྩི་འཁྱིལ། །ཐམས་ཅད་ང་ཡི་བཀའ་ལ་ཉོན། །སྔོན་མོ་འབྲུ་ཡི་སྙིང་ཁུ་སྟེ། །རིན་ཆེན་དམ་པ་གསེར་བདར་ནས། །བླ་མ་དཀོན་མཆོག་ཡི་དམ་ལྷ། །མཁའ་འགྲོ་ཆོས་སྐྱོང་རྣམས་ལ་འབུལ། །དེ་རིང་གཟུ་དང་དཔང་པོ་མཛོད། །མ་ཧཱ་ཀཱ་ལ་ལྕམ་དྲལ་དང་། །དཔལ་མགོན་བདུན་ཅུ་འཁོར་དང་བཅས། །མ་ཐོགས་ཚུར་མཆིས་སྐྱེམས་ལ་བྱོན། །རིན་ཆེན་གསེར་སྐྱེམས་འདི་བཞེས་ལ། །བར་ཆད་རྐྱེན་རྣམས་ཟློག་ཏུ་གསོལ། །གཟའ་བརྒྱད་གདོང་མོ་རྒྱུ་སྐར་ཚོགས། །དབྱུ་གུ་དྲུག་ཅུ་མཁའ་འགྲོ་བདུན། །ས་བདག་རྗེ་བློན་བཅུ་བདུན་སོགས། །དུས་ཚོད་ཚེས་གྲངས་བདག་པོ་རྣམས། །མ་ཐོགས་ཚུར་མཆིས་སྐྱེམས་ལ་བྱོན། །རིན་ཆེན་གསེར་སྐྱེམས་འདི་བཞེས་ལ། །ཀོ་ལོང་ཕྲག་དོག་མ་མཛད་ཅིག །སྡེ་བརྒྱད་ཡུལ་ལྷ་གཞི་ཡི་བདག །ཡུལ་དང་ས་སྐོར་ཁང་ཁྱིམ་འདིར། །གཉུག་མར་གནས་པ་མ་ལུས་ཀུན། །མ་ཐོགས་ཚུར་མཆིས་སྐྱེམས་ལ་བྱོན། །རིན་ཆེན་གསེར་སྐྱེམས་འདི་བཞེས་ལ། །རུ་ང་ཕྲག་དོག་མ་བྱེད་ཅིག །མཐོ་མཐོ་རྣམས་ཀྱིས་ཞབས་ཡར་སྐུམས། །དམའ་དམའ་རྣམས་ཀྱིས་དབུ་ཆུམས་ཤིག །ཐད་དུ་འདུག་པ་སྐུ་ཟུར་ཅིག །རིན་ཆེན་གསེར་སྐྱེམས་འདི་བཞེས་ལ། །མདོས་དང་ཟོར་གྱི་ལམ་ཕྱེས་ཤིག །བཅོལ་པའི་ཕྲིན་ལས་འགྲུབ་པར་མཛོད། །ཅེས་མདོས་གཏང་ཕྱོགས་སུ་དཀར་གཏོར་བཅས་ཕུལ། ལས་གཞུང་གི་ཆད་ཐོ་བཏང་ལ་མདོས་བཏེགས། ཕྱོགས་སྐྱེལ་སྐབས་ཕྱོགས་མཚམས་སྟེང་འོག་བཅུ་དང་། ཕྱོགས་གཅིག་ལ་བསྒྲུབ་བྱའི་ལོ་ལྷ་མིན་པ་འོས་པའི་ཕྱོགས་སུ་བསྐྱལ་གཞུག །བྷྱོ། གཞན་ཡང་ཟློག་ཅིང་སྒྱུར་བ་ནི། །ཞེས་སོགས་སམ། བྷྱོ། མདོས་ཟོར་ཤ་ཁྲག་གཏོར་མ་འདིས། །ཞེས་པ་ལྟ་བུའི་ཟློག་བྱང་སྤྱི་རྒྱུག་གང་ཤེས་བརྗོད་ལ་ཆད་ཐོའི་གཏོར་མ་མདོས་རྗེས་ཟོར་དུ་འཕེན། སྤྲོ་ན་ལོཀྟྲི་དང་སེང་གདོང་མ་ལྟ་བུའི་ཟློག་པ་ཐལ་རྡེབ་བཅས་པའང་བྱ། རྗེས་སུ་བརྟན་མ་བསྐྱང་ཞིང་བྲོ་བརྡུང་། བསྒྲུབ་བྱ་ལ་སྲུང་འཁོར་བརྟན་པོར་བསྒོམ། ཚེ་འགུགས་རྒྱས་པར་གཏང་། དངོས་གྲུབ་ལེན་པ་སོགས་ལས་གཞུང་གི་མཇུག་ཆོག་དཀྱུས་ལྟར་བྱེད་ཅིང་བཀྲ་ཤིས་པའི་ཚིགས་སུ་གཅད་པ་དང་བསྟུན་མེ་ཏོག་སིལ་མ་ཕྱོགས་ཀུན་ཏུ་འཐོར། ཚེ་སྒྲུབ་དང་སྦྲེལ་སྐབས་རྒྱས་པར་སྤྲོ་ན་བསྒྲུབ་བྱ་གོས་རྒྱན་བཟང་པོ་དང་སྟན་དཀར་གཡུང་དྲུང་གི་རི་མོ་ཅན་ལ་བཞག་སྟེ་ཚེ་དབང་རྒྱས་པར་བསྐུར། ཚེ་རྫས་སྦྱིན། འཁོར་ལོ་ཡོད་ན་དང་བླ་གཡུ་མགུལ་དུ་གདགས། ཞལ་བསྲོའི་ཚུལ་དུ་ཚོགས་འཁོར་གྱི་དགའ་སྟོན་ལ་ལོངས་སྤྱད་དུ་གཞུག །བླ་རྐང་དང་བླ་ནས་རྣམས་ཀྱང་ལྟས་བརྟགས་ཟིན་ནས་བསྒྲུབ་བྱ་རང་ཉིད་ཀྱིས་བཟའ། བླ་རྟགས་བླ་ལུག་རྣམས་བྱི་བ་སོགས་ཀྱི་གནོད་པ་མི་འབྱུང་བའི་སར་སྦའོ། །བླ་གླུད་རྒྱས་པ་ྀཨཚ། རྩ་བའི་གསུམ་པ་རྟགས་ལ་དཔྱད་པ་ལའང་། དང་པོ་བླ་རྐང་ལ་བརྟག་པ། གཉིས་པ་ནས་ལ་བརྟག་པ། གསུམ་པ་རྨི་ལམ་ལ་བརྟག་པ་སྟེ་གསུམ་ལས། དང་པོ་ནི། བླ་རྐང་གི་རྒྱ་བཤིགས་ལ་ལེགས་པར་བལྟ། དེ་ཡང་ཕྱི་རུས་པ་ལ་བརྟག་པ། ནང་ཆུ་སེར་ལ་བརྟག་པ། གསང་བ་དྲི་ལ་བརྟག་པ་སྟེ་གསུམ་ལས། དང་པོ་ནི། རུས་པ་སྣུམ་ལ་འདྲིལ་བ། འཇམ་ལ་ལྕི་བ་རྣམས་བཟང་། གཙང་ལ་སོབ་པ། རྩུབ་ལ་དམར་བ། ཡང་ལ་ཆུང་བ་རྣམས་ངན་པ་ཡིན། ཁྱད་པར་རྐང་ལ་གོག་བཀས་སེར་ག་སྤུ་རིས་བྱུང་ན་ངན་ཞིང་། མ་བྱུང་ན་མཆོག་ཏུ་བཟང་ངོ་། །གཉིས་པ་ནང་ཆུ་སེར་ལ་བརྟག་པ་ནི། ཆུ་སེར་གྱི་སྦུ་གུ་སྟོད་དུ་འདུག་ན་བཟང་། སྨད་དུ་བྱུང་ན་ངན། བར་དུ་བྱུང་ན་འབྲིང་། དེ་ལ་ཡང་ཞིབ་པར་མདོག་ལ་བརྟག་སྟེ། ཆུ་སེར་དམར་ན་བཟང་། སེར་ན་འབྲིང་། ནག་ན་ངན་པའོ། །གསུམ་པ་གསང་བ་དྲི་ལ་བརྟག་པ་ནི། སྣུམ་དྲི། ཚིལ་དྲི། སྨན་དྲི་སྟེ་དྲི་བཟང་བྱུང་ན་བཟང་བ་ཡིན། ནད་དྲི། ཤི་དྲི། རུལ་དྲི་སྟེ་དྲི་ངན་བྱུང་ན་ངན་པ་ཡིན་པས་ལེགས་པར་དཔྱད། གཉིས་པ་ནས་རྡོག་ལ་བརྟག་པ་ནི། བླ་རྐང་གི་ཁྲོད་དུ་ བཅུག་པའི་ནས་སྔར་བས་མང་དུ་ཡོད་ན་བཟང་། ཉུང་ན་ངན། རང་སར་བསྡད་ན་འབྲིང་ཡིན་པས་སྐྱོན་མེད། མདོག་ཀྱང་རང་མདོག །དཀར་སེང་སོགས་ལེགས་ཤིང་། ནག་ནོག་ངན་པར་བཤད། གསུམ་པ་རྨི་ལམ་བརྟག་པ་ནི། རང་ངམ་ཡོན་གྱི་བདག་པོའི་རྨི་ལམ་དུ་གཡུ་བཏགས་པ་དང་། གོས་གསར་གྱོན་པ་དང་། རྡོ་རྗེ་དང་། དུང་དང་། གཡུང་དྲུང་གི་རི་མོ་ལ་སོགས་རྨིས་ན་མཆོག་ཏུ་བཟང་ངོ་། །དེ་ལྟར་ཐམས་ཅད་བཟང་རྟགས་སུ་བྱུང་ན་མཆོག་ཏུ་ལེགས། ཕྱེད་ཙམ་བཟང་ལ་ཕྱེད་ཙམ་ངན་ན་འབྲིང་སྟེ་མ་བསྐྱར་རུང་ཆོག །ངན་པ་མང་ན་སླར་ལན་གསུམ་དུ་བསྐྱར་བར་བྱའོ། །རྟགས་ལེགས་ན་བླ་གཡུ་ལུས་ལ་འབྲལ་མེད་གདགས་ཤིང་། བླ་རྐང་གི་ཤ་ཕྱི་འཁྱར་མེད་པར་བསྒྲུབ་བྱས་བཟའ་བ་དང་བསྟུན་ཕྱེ་མར་གྱིས་ཞལ་བསྲོ་བར་བྱའོ། །ཞེས་སློབ་དཔོན་ཆེན་པོ་སྒེག་པའི་རྡོ་རྗེས་མཛད་པའི་བླ་བསླུ་བཅུ་གསུམ་གྱི་ཡིག་རྙིང་གཞིར་བཞག་གི་སྟེང་ཕྱག་བཞེས་ཟབ་མོས་ཟུར་བརྒྱན་ཏེ་འགྲིགས་ཆགས་གོ་བདེར་བཀོད་པས་འགྲོ་ལ་ཕན་པར་གྱུར་ཅིག །ཆོས་ལྡན་འཚོ་བ་ལྷུན་ཆགས་རི་དབང་བཞིན། །བླ་ཚེ་སྲོག་གི་རྡོ་རྗེའི་ཀ་བ་ཉིད། །མི་འགྱུར་བརྟན་པའི་བཙས་སུ་འདི་གྱུར་ཏེ། །འབྲེལ་ཚད་འཆི་བདག་འཇིགས་ལས་གྲོལ་གྱུར་ཅིག །ཅེས་མཆོག་དམན་ཀུན་ལ་ལན་ཚྭའི་ཟས་བཞིན་འགྲིམ་ཡང་གཞུང་མཐུན་ལག་ལེན་བྱེད་པ་དཀོན་པར་མཐོང་བས། རྩ་གཞུང་ཉིད་ལུང་རྒྱུན་བར་མ་ཆད་པར་སྣང་བས་སོར་བཞག་ཐོག་གཞན་ལ་ཕན་པའི་བསམ་པས་གསལ་བྱེད་ཀྱིས་བརྒྱན་ཏེ། པདྨ་གར་དབང་བློ་གྲོས་མཐའ་ཡས་པའི་སྡེས་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་བཀོད་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-DZI-032&oldid=127073"


by admin | Oct 31, 2021 | ༢༠༢༡ ལོའི་ཁོར་ཡུག་རྩོམ་རིག་འགྲན་སྡུར།\nདཔྱད་རྩོམ་འདིའི་ནང་༧གོང་ས་མཆོག་གིས་བོད་མི་དང་རྒྱལ་སྤྱིའི་ཁྲོད་དུ་བོད་དང་རྒྱལ་སྤྱིའི་ཁོར་ཡུག་སྲུང་སྐྱོབ་ཀྱི་ཐད་ནས་ལམ་སྟོན་བཀའ་སློབ་གནང་བའི་བརྒྱུད་རིམ་དང་། ༧སྐུ་སྒེར་གྱི་ཉིན་རེའི་མཛད་པའི་ཁྲོད་ཁོར་ཡུག་སྲུང་སྐྱོབ་ཀྱི་མཛད་པ་གང་གནང་བ། ཁོར་ཡུག་དང་འབྲེལ་བའི་བརྩམས་ཆོས་དང་གཟེངས་རྟགས་སོགས་ཀྱི་སྐོར་བྲིས་ཡོད།\nབརྡ་ཆད་གཙོ་བོ། བོད་ཀྱི་ཁོར་ཡུག རྒྱལ་སྤྱིའི་གནམ་གཤིས་འགྱུར་ལྡོག ཁོར་ཡུག་སྲུང་སྐྱོབ། ཨེ་ཤ་ཡའི་ཆུ་མཛོད།\nའོ་སྐོལ་འཚོ་གནས་བྱེད་པའི་ལྷོ་འཛམ་གླིང་འདིར་མིའི་འགྲོ་བ་མ་བྱུང་བའི་ལོ་ངོ་དུང་ཕྱུར་མང་པོའི་གོང་ནས་དུད་འགྲོའི་རིགས་བྱུང་བ་དང་། དེའི་ཡར་སྔོན་དུ་རྩི་ཤིང་དང་ནགས་ཚལ། རི་དང་གཙང་པོ་སོགས་ཕྱི་སྣོད་ཀྱི་འཇིག་རྟེན་གྲུབ་ཡོད་པ་ནི་དེང་ཆོས་ཚན་གཉིས་ཀས་ཐུན་མོང་དུ་འདོད། ནང་བཅུད་ཀྱི་སེམས་ཅན་དང་ལྷག་ཏུ་འགྲོ་བ་མིས་ཕྱི་སྣོད་ཀྱི་འཇིག་རྟེན་ལ་ལོངས་སྤྱད་ནས་ལོ་ངོ་ཁྲི་ཕྲག་མང་པོ་འགྲོ་བཞིན་ཡོད་ཀྱང་། དུས་རབས་ཉི་ཤུ་པའི་དུས་དཀྱིལ་ཙམ་ནས་མི་རྣམས་འདོད་རྔམ་གྱི་གཞན་དབང་ཇེ་ཆེར་སོང་ནས་བཟོ་ལས་འཕྲུལ་རིག་དར་རྒྱས་བཏང་རྗེས་འཚོ་བའི་དགོས་མཁོའི་ས་ཐིག་ལས་བརྒལ་བའི་ས་གཏེར་སྔོག་འདོན། ཤིང་ནགས་གཅོད་འབྲེག གཙང་པོ་དང་རྒྱུག་ཆུ་འབག་བཙོག་སོགས་ལོ་ངོ་བརྒྱ་ཕྲག་གཅིག་ཙམ་རིང་བག་མེད་དུ་སྤྱད་འབྲས་སུ་གོ་ལ་ཡོངས་སུ་གནམ་གཤིས་ཚ་དྲོད་རྒྱས་པ་དང་། ཐན་པ་དང་ཆར་ཆུ་དུས་སུ་མ་བབས་པ་སོགས་ཀྱི་དཀའ་ངལ་རྣམས་ཚན་རིག་པ་སོགས་ཀྱིས་ལོ་མང་རིང་ཞིབ་འཇུག་གིས་རྙེད་རྗེས་གོ་ལའི་ཁོར་ཡུག་སྲུང་སྐྱོབ་བྱེད་དགོས་པའི་གནད་དོན་ར་སྤྲོད་བྱུང་། ཤུགས་རྐྱེན་དེའི་འོག་ནས་སྤྱི་ལོ་ ༡༩༧༢ལོར་མཉམ་འབྲེལ་རྒྱལ་ཚོགས་ཀྱིས་འཛམ་གླིང་ཁོར་ཡུག་ཉིན་མོ་གཏན་འབེབས་བྱས་པ་དང་། ལོ་འདིར་རྒྱལ་སྤྱིའི་ནང་གི་རྒྱལ་ཁབ་༡༡༤ལྷག་མཉམ་འཛོམས་ཀྱིས་རྒྱལ་སྤྱིའི་རང་བཞིན་ལྡན་པའི་ཁོར་ཡུག་ཚོགས་ཆེན་ཐེངས་དང་པོ་ ( Earth Summits ) ཚོགས་པ་ནས་བཟུང་ད་ལྟའི་བར་ཐེངས་ ༩ ཚོགས་ཡོད། \nསྟོབས་འབྱོར་ཅན་གྱི་རྒྱལ་ཁབ་དང་ཕྱུག་བདག་ཅན་གྱི་སྒེར་པ་རྣམས་ཀྱིས་འཛམ་གླིང་སྤྱིའི་བདེ་སྡུག་ལ་སེམས་ཁུར་མ་བླངས་པར་སྒེར་སེམས་ཁོ་ནས་ད་དུང་མུ་མཐུད་ནས་ཁོར་ཡུག་ལ་གཏོར་བཅོམ་བྱས་ཚེ་འབྱུང་འགྱུར་ལོ་ངོ་༣༠༠ཡི་ནང་ལ་འཛམ་གླིང་གི་གཏེར་ཁ་ཡོངས་རྫོགས་ཟད་རྒྱུ་ཡིན་པ་ཚན་རིག་པ་རྣམས་ཀྱིས་སྔོན་དཔག་དང་།ད་དུང་ལོ་རེ་ནས་ལོ་རེར་འཛམ་གླིང་ས་ཕྱོགས་གང་སར་ཚ་དྲོད་ཚོད་དཔག་ལས་བརྒལ་ནས་རྒྱས་བཞིན་པའི་སྙན་ཐོ་བཏོན་ཡོད་དེ། དཔེར་ན། སྤྱི་ལོ་ ༢༠༠༣ ནས་༢༠༡༨ ལོའི་བར་སྟོབས་ལྡན་ཡོ་རོབ་ཏུ་དབྱར་དུས་སུ་ཚ་དྲོད་རྒྱས་པའི་རྐྱེན་གྱིས་མི་རྒན་གྲས་༦༠༠༠༠ཤི་བ་དང་རྒྱལ་ཁབ་གཞན་རྣམས་ཀྱི་གནས་སྟངས་འདི་ལས་དཔོག་ནུས། སྤྱི་ལོ་༢༠༡༩ལོ་མཇུག་ནས་༢༠༢༠ལོའི་ལོ་མཇུག་བར་ལོ་གཅིག་ལ་འཛམ་གླིང་ཕྱོགས་གང་སར་སྔོན་བྱུང་མ་མྱོང་བའི་ཤིང་ནགས་ལ་མེ་ཤོར་བའི་དོན་རྐྱེན་དཔེར་མཚོན་ཙམ་ནི། ཨ་རིའི་ཁཱ་ལི་ཧྥོ་ནི་ཡ ( California ) དང་། ཨོ་སི་ཀྲོ་སི་(Australia) དང་། སྦིར་ཛིལ། (Brazil) ཀྲཀ་ཀི་ ( Turkey ) བཅས་སུ་བྱུང་བ་དང་། ལོ་དེ་གཉིས་ནི་སྤྱི་ལོ་ ༡༨༥༠ལོའི་རྗེས་ནས་གོ་ལའི་ཚ་དྲོད་ཆེ་ཤོས་སུ་གྱུར་བས། ཁོར་ཡུག་ལ་དོ་སྣང་དང་ལས་འགུལ་སྤེལ་མཁན་ཇེ་མང་དུ་འགྲོ་བཞིན་ཡོད།\nའོ་ན། རྒྱལ་སྤྱིའི་ཁྲོད་མཚན་སྙན་ཡོད་པའི་གོ་ལའི་ཁོར་ཡུག་སྲུང་སྐྱོབ་པ་དང་དོ་ཁུར་བ་བོད་མི་ཞིག་ཡོད་དམ་ཞེ་ན། ཡོད་དེ། དེ་ནི་༧གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་ཡིན་ཞིང་། འདིར་དེའི་ཚུལ་མདོ་ཙམ་བརྗོད་ན།\n༧གོང་ས་མཆོག་རྒྱ་གར་དུ་བཙན་བྱོལ་དུ་ཕེབས་ནས་རིང་པོ་མ་སོང་བར་བོད་ཀྱི་ཁོར་ཡུག་གི་སྐོར་ནས་གསུང་བཤད་རབ་དང་རིམ་པར་གནང་བར་མ་ཟད། དེ་ཡང་རྒྱ་དམར་གྱིས་བོད་ཀྱི་གཏེར་ཁ་སྔོག་འདོན་དང་། གདོད་མའི་ནགས་ཚལ་གཅོད་འབྲེག་གིས་བོད་ཀྱི་རང་བྱུང་ཁོར་ཡུག་ལ་ལོ་ངོ་སྟོང་ཕྲག་མང་པོའི་རིང་བྱུང་མ་མྱོང་བའི་དོ་ཕོག་དང་། དེའི་མཇུག་འབྲས་སུ་ཨེ་ཤ་ཡའི་རྒྱལ་ཁབ་མང་པོའི་འཐུང་ཆུའི་མགོ་ཁུངས་སུ་གྱུར་བའི་ཁ་འབབ་བཞི་དང་། ཆུ་ཆེན་བཞི་སོགས་ལ་འབག་བཙོག་དང་བྲི་བ་སོགས་བྱུང་དང་འབྱུང་བཞིན་པས། རྒྱ་དཀར་ནག་དང་། འབར་མ། ཐཱེ་ལཎ་ཌ་སོགས་ཀྱི་མི་མང་དུང་ཕྱུར་མང་པོའི་ཉིན་རེའི་འཚོ་བར་གསབ་ཏུ་མེད་པའི་གནོད་སྐྱོན་བྱུང་དང་འབྱུང་བཞིན་པའི་སྐོར། བོད་ཀྱི་སྲིད་པའི་གངས་རི་དང་འཁྱགས་རོམ་རྣམས་ནི་རྒྱ་གར་གཙོས་ཁྱིམ་མཚེས་རྒྱལ་ཁབ་ཁག་གི་གནམ་གཤིས་དྲོད་གྲང་དང་། ཆར་དུས་སོགས་ལ་ཧ་ཅང་གི་ལྟོས་ཚབས་ཆེ་བའི་སྐོར་ལམ་སྟོན་བཀའ་སློབ།གསུང་བཤད་དང་གསུང་འཕྲིན། དུས་དེབ་སོགས་ཀྱི་གླེང་བརྗོད་དང་ཆེད་རྩོམ་མཛད་དང་མཛད་མུས་ཡིན། དཔེར་ན། སྤྱི་ལོ་༡༩༨༧ ལོར་ཝ་ཤིང་ཀྲོན་དུ་ཚོགས་པའི་ཨ་རིའི་གྲོས་ཚོགས་ཀྱི་འགྲོ་བ་མིའི་ཐོབ་ཐང་གི་ཚོགས་འདུའི་ཐོག་དོན་ཚན་ལྔ་ཅན་གྱི་བཀའ་སློབ་ཅིག་བསྩལ་བའི་དོན་ཚན་བཞི་པ་ནི་བོད་ཀྱི་ཁོར་ཡུག་གི་སྐོར་དང་། སྤྱི་ལོ་༡༩༩༢ལོར་མཉམ་འབྲེལ་རྒྱལ་ཚོགས་ཀྱིས་སྦིར་ཛིལ་དུ་གོ་སྒྲིག་གནང་བའི་ཁོར་ཡུག་གི་ཚོགས་ཆེན་ (United Nations Conference On Environment and Development) དུའང་བོད་ཀྱི་ཁོར་ཡུག་གི་སྐོར་དང་བོད་ཀྱི་ལོ་རྒྱུས་ཐོག་ཁོར་ཡུག་སྲུང་སྐྱོབ་ཀྱི་རྩ་ཚིག་དང་རི་རྒྱ་ཀླུང་རྒྱ་བསྡམས་པའི་རྩ་ཚིག་གི་སྐོར་སོགས་བཀའ་སློབ་གནང་ཏེ། བོད་མི་དང་། རྒྱ་གར། རྒྱལ་སྤྱིའི་ཁྲོད་དུ་ལོ་ངོ་༤༠ལྷག་རིང་བོད་ཀྱི་ཁོར་ཡུག་གི་མགྲིན་ཚབ་གནང་ནས་བོད་ཀྱི་ཁོར་ཡུག་ནི་བོད་ཙམ་མ་ཡིན་པར་ལྷོ་ཤར་ཨེ་ཤ་ཡའི་ཁོར་ཡུག་དང་འབྲེལ་བ་ཧ་ཅང་དམ་ཟབ་ཡོད་པའི་སྐོར་རྒྱལ་སྤྱིའི་སྟེང་དུ་སྔར་མེད་གོ་རྟོགས་ཤུགས་སྤེལ་གནང་ནས་བོད་ནི་ཨེ་ཤ་ཡའི་ཆུ་མཛོད་དང་། འཛམ་གླིང་ལྷོ་སྣེ་གསུམ་པ་སོགས་རྒྱལ་སྤྱིའི་ཁོར་ཡུག་གི་སྡེ་ཚན་ཁྲོད་དུ་ཆེས་གལ་གནད་ཅན་གྱི་སྣང་བརྙན་གསར་དུ་བསྐྲུན་ཡོད།\n༡ བོད་ཡུལ་དུ་གཏེར་ཁ་སྔོག་འདོན་དང་ཆུ་རགས། ཤིང་ནགས་གཅོད་འབྲེག་ཚད་བརྒལ་གྱི་མཇུག་འབྲས་སུ་ཁ་འབབ་བཞི་དང་ཆུ་ཆེན་བཞི་ལ་འབག་བཙོག་དང་། དེའི་མཇུག་འབྲས་སུ་དེ་དག་ལ་བརྟེན་པའི་མི་མང་དུང་ཕྱུར་མང་པོའི་ཉིན་རེའི་འཚོ་བར་དོ་ཕོག་བྱུང་བ་སོགས་བོད་ཀྱི་ཁོར་ཡུག་གི་གནད་དོན་ནི་རྒྱལ་སྤྱིའི་ཁོར་ཡུག་གླེང་སྐབས་མི་གླེང་ཐབས་མེད་ཀྱི་ཁོར་ཡུག་གི་གནད་དོན་གལ་ཆེའི་གྲས་སུ་བསྐྱལ་གནང་ཡོད།\n༣ རྒྱ་རིགས་བོད་ཡུལ་དུ་གནས་སྤོས་ཤུགས་ཆེན་ལ་བརྟེན་ནས་བོད་ཀྱི་བྱ་དང་ཉ། རི་དྭགས་གཅན་གཟན་སོགས་ཉུང་དུ་ཕྱིན་ནས་བོད་ཀྱི་སྐྱེས་ཁམས་ཁོར་ཡུག་ལ་གནོད་པའི་སྐོར།\nདེང་འཇིག་རྟེན་འདིར་ཁོར་ཡུག་སྲུང་སྐྱོབ་པ་སྐུ་འཚོ་བཞུགས་ཀྱི་གྲས་སུ་རྒྱལ་སྤྱིའི་ཁྲོད་དུ་ཁོར་ཡུག་སྲུང་སྐྱོབ་ཀྱི་སྐོར་ནས་ལམ་སྟོན་བཀའ་སློབ་མང་ཤོས་དང་ཤུགས་རྐྱེན་ཆེ་ཤོས་ཀྱི་གྲས་སུ་༧གོང་ས་མཆོག་ཡོད་བཞིན། དེ་ཡང་༧མགོན་པོ་མཆོག་ནས་སྤྱི་ལོ་༡༩༨༦ལོར་འཛམ་གླིང་ཁོར་ཡུག་གི་ཉིན་མོར་སྩལ་བའི་རྒྱལ་སྤྱིའི་ཁོར་ཡུག་སྲུང་སྐྱོབ་ཀྱི་སྐོར་གསུང་འཕྲིན་དང་། སྤྱི་ལོ་༡༩༨༨ ལོར་སི་ཌས་སྦག་ (Strasbourg) ཏུ་ཡོ་རབ་གྲོས་ཚོགས་སུ་སྩལ་བའི་བཀའ་སློབ་ལས་བོད་དང་རྒྱལ་སྤྱིའི་ཁོར་ཡུག་གི་སྐོར། སྤྱི་ལོ་༡༩༨༩ལོར་ཎོ་བྷེལ་གཟེངས་རྟགས་ཀྱི་མཛད་སྒོའི་སྐབས་སུ་ཁོར་ཡུག་སྲུང་སྐྱོབ་ཀྱི་སྐོར་ནས་རྒྱལ་ཁབ་ཚང་མ་མཉམ་རུབ་ཀྱིས་ཁོར་ཡུག་གི་དཀའ་ངལ་སེལ་དགོས་པའི་བཀའ་སློབ་དང་། གཟེངས་རྟགས་སུ་གནང་བའི་དངུལ་གྱིས་འབྲས་བུ་ཅན་གྱི་ཤིང་སྣ་མང་པོའི་ས་བོན་ཉོས་ཏེ་འཛམ་གླིང་གི་ས་ཕྱོགས་གང་སར་འདེབས་འཛུགས་གནང་བ། སྤྱི་ལོ་༡༩༩༠ལོར་༧གོང་ས་མཆོག་གིས་ལྗགས་རྩོམ་མཛད་པའི་བཙན་བྱོལ་ནང་གི་རང་དབང་(Freedom In Exile)དང་།བོད་ (My Tibet) ཅེས་པའི་དཔེ་དེབ་དུའང་བོད་དང་རྒྱལ་སྤྱིའི་ཁོར་ཡུག་དམིགས་སུ་བཀར་ནས་བྲིས་ཡོད།\nདེ་བཞིན་དུ། སྤྱི་ལོ་ ༡༩༩༠ ལོར་འཛམ་གླིང་གི་ས་གཞིའི་ཉིན་མོའི་དུས་དྲན་དང་། སྤྱི་ལོ་ ༡༩༩༡ ལོར་ཨ་རིའི་གཞུང་འབྲེལ་ཁོར་ཡུག་དུས་དེབ་དང་། སྤྱི་ལོ་༡༩༩༡ ལོར་འཛམ་གླིང་གཅེས་ཉར་ལྷན་ཚོགས་ཀྱི་སྟེང་དུ་ཁོར་ཡུག་དང་འབྲེལ་བའི་གསུང་འཕྲིན་བསྩལ་བ་ཡོད། སྤྱི་ལོ་ ༡༩༩༢ ལོར་མཉམ་འབྲེལ་རྒྱལ་ཚོགས་ཀྱིས་སྦིར་ཛིལ་དུ་གོ་སྒྲིག་གནང་བའི་ཁོར་ཡུག་གི་ཚོགས་ཆེན་ (United Nations Conference On Environment and Development) ཐོག་དང་། སྐབས་དེར་རྒྱལ་སྤྱིའི་གསར་འགོད་པ་རྣམས་ལ་ཐུག་འཕྲད་ཀྱིས་ཁོར་ཡུག་དང་འབྲེལ་བའི་ལམ་སྟོན་བཀའ་སློབ་རྒྱས་པར་གནང་།སྤྱི་ལོ་ ༢༠༡༥ ལོར་མཉམ་འབྲེལ་རྒྱལ་ཚོགས་ཀྱིས་གོ་སྒྲིག་བྱས་པའི་ ( Paris 2015 UN Climate Change Conference ) ཕཱ་རི་སིར་ཚོགས་པའི་རྒྱལ་སྤྱིའི་ཁོར་ཡུག་ཚོགས་ཆེན་ལ་དྲ་ཐོག་ནས་རྒྱལ་སྤྱིའི་ཁོར་ཡུག་སྲུང་སྐྱོབ་ཀྱི་ལམ་སྟོན་བཀའ་སློབ་གནང་བ་ སོགས་དེང་གི་བར་རྒྱལ་སྤྱིའི་ཁོར་ཡུག་གི་ཚོགས་འདུ་དང་བགྲོ་གླེང་ཆེ་ཆུང་སྣ་ཚོགས་ཀྱི་སྟེང་དུ་ལམ་སྟོན་བཀའ་སློབ་གནང་བར་མགྲོན་འབོད་དང་ཆེས་ཤུགས་རྐྱེན་ཆེ་བའི་ཁོར་ཡུག་སྲུང་སྐྱོབ་མི་སྣར་ངོས་འཛིན་ཞུ་བཞིན་ཡོད།\nWarsaw, Poland in 2013 Photo by Jeremy Russell/OHHDL\n༡ དེང་སྐབས་ཤར་ནུབ་ཀྱི་རྒྱལ་ཁབ་རྣམས་ཕན་ཚུན་གཅིག་ལ་གཅིག་བརྟེན་གྱི་འབྲེལ་བ་སྔར་ལས་ཆེ་རུ་འགྲོ་བཞིན་པ་དང་། རྒྱལ་སྤྱིའི་ཁོར་ཡུག་གནད་དོན་ནི་རྒྱལ་ཁབ་ཅིག་དང་མི་རིགས་ཤིག་གི་དཀའ་ངལ་མ་ཡིན་པར་འཇིག་རྟེན་སྤྱིའི་དཀའ་ངལ་ཡིན་པ་ངོས་འཛིན་གྱིས་རྒྱལ་ཁབ་ཆེ་ཆུང་ཚང་མས་འགན་མཉམ་འཁུར་དགོས་པའི་ལམ་སྟོན།\n༢ རྒྱལ་སྤྱིའི་ཆབ་སྲིད་མི་སྣ་གཙོ་གྲས་ཚོས་ཁོར་ཡུག་སྲུང་སྐྱོབ་ཀྱི་ལས་འགུལ་ནང་མཉམ་ཞུགས་དང་། ཁོར་ཡུག་གི་དཀའ་ངལ་ཕལ་ཆེ་བ་ནི་མིའི་ཀུན་སྤྱོད་ལས་བྱུང་བས་ཀུན་སྤྱོད་ལ་སྒྱུར་བཅོས་ཀྱིས་སྤྱི་སེམས་དང་། གཞན་ཕན། སྙིང་རྗེ་སོགས་ཁོར་ཡུག་སྲུང་སྐྱོབ་ཀྱི་ཤེས་ཡོན་གྱི་སྡེ་ཚན་དུ་འཇོག་དགོས་པའི་ལམ་སྟོན།\n༣ ཁོར་ཡུག་དང་དཔལ་འབྱོར་རྒྱ་སྐྱེད་གཉིས་ཕན་ཚུན་གཅིག་ཕན་གཅིག་གྲོགས་སུ་འགྲོ་དགོས་པ་ལས་མཐའ་གང་རུང་དུ་ལྷུང་མི་རུང་བ་དང་། གོ་ལ་ནི་ང་ཚོ་འགྲོ་བ་མིར་དབང་བའི་ཁྱིམ་གཅིག་པུ་ཡིན་པའི་འདུ་ཤེས་འཛིན་དགོས་པའི་གལ་གནད་ཀྱི་ལམ་སྟོན་གནང་བ་བཅས་ཡིན།\n༧གོང་ས་མཆོག་ནི་བོད་ཀྱི་ཁོར་ཡུག་དང་རྒྱལ་སྤྱིའི་ཁོར་ཡུག་སྲུང་སྐྱོབ་ཀྱི་སྐོར་ནས་རྒྱལ་སྤྱིའི་ཚོགས་ཆེན་དང་བགྲོ་གླེང་སོགས་སུ་རྒྱུན་དུ་ནས་རྒྱལ་སྤྱིའི་ཁོར་ཡུག་དང་སྐྱེ་ཁམས་སྲུང་སྐྱོབ་བྱེད་པར་ཆེས་ཐོག་མར་གང་ཟག་སྒེར་ངོས་ནས་འགོ་འཛུགས་དགོས་པའི་སློབ་སྟོན་གནང་མཁན་ཞིག་ཡིན་པར་མ་ཟད།སྐུ་སྒེར་ནས་ཀྱང་ཉིན་རེའི་མཛད་པའི་ཁྲོད་དུ་ཁོར་ཡུག་སྲུང་སྐྱོབ་ཀྱི་མཛད་པ་གང་མང་ཞིག་མཛད་བཞིན་ཡོད། དཔེར་ན། སྐུ་སྒེར་ལ་མཚོན་ན་གློག་ལ་གྲོན་ཆུང་དང་སེར་སྣ་གནང་མི་དགོས་ཀྱང་ཕོ་བྲང་གི་གཟིམ་ཁང་གང་ཞིག་ལས་ཕྱི་རུ་ཡུད་ཙམ་ཕེབས་སྐབས་ཀྱང་གློག་གཟིམ་གནང་བ་དང་། སྐུ་སྒེར་གྱི་ཆུ་ལ་ཟད་རྒྱུ་དང་སེར་སྣ་གནང་མི་དགོས་ཀྱང་ཁྲུས་གཞོང་(Bath)དུ་སྐུ་གསིལ་མི་གནང་བར་ཆུ་སྦུག་(Shower)ལས་སྐུ་གསིལ་གནང་བ། སྐུ་སྒེར་ལ་མཆོད་རྒྱུར་ཕོངས་པ་མེད་ཀྱང་རྒྱུན་དུ་གསོལ་ཀྲུམ་ཧ་ཅང་ཉུང་བར་མཆོད་གནང་བ། ཕྱག་ཡིག་སོགས་འབྲི་ཆེད་ཤོག་བུར་སེར་སྣ་གནང་མི་དགོས་ཀྱང་ཤོག་སྟོང་ཟུར་ཙམ་ཡང་འཇོག་མི་གནང་བ་སོགས་རྒྱུན་དུ་ཐུགས་སྣང་མཛད་པ། གཞན་ལའང་དེ་ལྟར་གནང་དགོས་པའི་ལམ་སྟོན་བཀའ་སློབ་ཤུགས་ཆེན་གནང་བཞིན་ཡོད། དཔེར་ན། སྤྱི་ལོ་ ༢༠༠༦ ལོར་རྒྱ་གར་ལྷོ་ཕྱོགས་དཔལ་ལྡན་འབྲས་སྤུངས་མཆོད་རྟེན་དུ་དུས་འཁོར་དབང་ཆེན་གནང་སྐབས་སུ་ཁོར་ཡུག་དང་འབྲེལ་བའི་བཀའ་སློབ་ལ་བོད་མི་རྣམས་ཀྱིས་གཅན་གཟན་གྱི་པགས་རིགས་རྒྱན་གོས་གྱོན་པ་ནི་དུས་རབས་དང་མི་འཚམས་ཤིང་བོད་ཀྱི་ཁོར་ཡུག་ལ་གནོད་སྐྱོན་ཆེན་པོ་ཡོད་པའི་བཀའ་སློབ་ལམ་སྟོན་དེ་གཅིག་པུས་ཀྱང་བོད་ནང་པགས་རིགས་རྒྱན་གོས་ཀྱི་ཆེད་བདག་མེད་རི་དྭགས་དང་གཅན་གཟན་རྔོན་རྒྱག་མཁན་དེ་ནས་བཟུང་རྒྱུན་ཆད་པར་གྱུར་བས་༧གོང་ས་མཆོག་གིས་བོད་ནང་དང་རྒྱལ་སྤྱིའི་ཁྲོད་བོད་ཀྱི་ཁོར་ཡུག་སྲུང་སྐྱོབ་དང་མགྲིན་ཚབ་པར་བོད་མི་སུས་ཀྱང་སྒྲུན་དུ་མེད་པའི་མཛད་ཆེན་བསྐྱངས་ཡོད།\n༧གོང་ས་མཆོག་གིས་ཁོར་ཡུག་དང་འབྲེལ་བའི་བཀའ་སློབ་ནི་སྤྱི་ལོ་ ༡༩༥༩ ལོར་བཙན་བྱོལ་དུ་ཞབས་སོར་འཁོད་རྗེས་བོད་མི་རྣམས་ལ་བླང་དོར་གྱི་བཀའ་སློབ་གནང་སྐབས་སུ་འཕྲོད་བསྟེན་དང་འབྲེལ་ནས་ཁོར་ཡུག་གི་སྐོར་བཀའ་སློབ་ཡང་ཡང་ཕེབས་པ་དང་། སྤྱི་ལོ་ ༡༩༧༩ ལོ་ནས་སྤྱི་ལོ་ ༢༠༡༨ ལོའི་བར་རྒྱལ་སྤྱི་དང་རྒྱ་གར་སོགས་སུ་ཁོར་ཡུག་དང་འབྲེལ་བའི་བཀའ་སློབ་གྲངས་ལས་འདས་པ་གནང་བ་རྣམས་བོད་གཞུང་ཕྱི་དྲིལ་ལས་ཁུངས་ནས་ཕྱོགས་བསྒྲིགས་བྱས་པའི་དབྱིན་དེབ་གཉིས་དང་། བོད་ཡིག་གི་དེབ་གཅིག ༧གོང་ས་མཆོག་གི་གསུང་འབུམ་ཕྱོགས་སྒྲིག་ཁང་ནས་ཕྱོགས་བསྒྲིགས་བྱས་པའི་དཔེ་དེབ་གཅིག ༧གོང་ས་མཆོག་སྐུ་ངོ་མས་སྤྱི་ལོ་༡༩༩༢ ལོར་དབྱིན་ཡིག་ཏུ་བོད་ཀྱི་སྲིད་པའི་གངས་རི་རྣམས་བོད་དང་ཁྱིམ་མཚེས་རྒྱལ་ཁབ་ལ་གལ་ཆེ་བའི་ཆེད་རྩོམ་དང་། སྤྱི་ལོ་༡༩༩༣ ལོར་བོད་ཡིག་ཏུ་ལྗོན་ཤིང་ཁོར་ཡུག་ཁྲོད་གལ་ཆེ་བའི་ཆེད་རྩོམ། སྤྱི་ལོ་༡༩༩༠ ལོར་དབྱིན་ཡིག་ཏུ་ལྗགས་རྩོམ་མཛད་པའི་བཙན་བྱོལ་ནང་གི་རེ་བ་དང་། བོད་ཅེས་པའི་དཔེ་དེབ། སྤྱི་ལོ་༡༩༩༩ ལོར་ལྗགས་རྩོམ་མཛད་པའི་སྟོང་ལོ་གསར་པའི་ཀུན་སྤྱོད་དུའང་ཁོར་ཡུག་གི་སྐོར་ས་བཅད་ཟུར་དུ་མཛད་ཡོད། སྤྱི་ལོ་ ༢༠༢༠ ལོར་རྒྱལ་སྤྱིའི་ཁྲོད་ཁོར་ཡུག་སྲུང་སྐྱོབ་གྲགས་ཅན་འཇར་མན་པ་ཕྷན་ཛི་ (Franz Alt) དང་ལྷན་དུ་ང་ཚོའི་ཁྱིམ་གཅིག་པུ་ (Our Only Home : A Climate Appeal To The World) ཞེས་པ་ཁོར་ཡུག་གི་དཔེ་དེབ་གཅིག་ལྗགས་རྩོམ་མཛད་གནང་ཡོད།\n༧གོང་ས་མཆོག་ནི་དེང་རྒྱལ་སྤྱིའི་ཁྲོད་དུ་ཆེས་མཚན་སྙན་ཆེ་བའི་གོ་ལའི་ཁོར་ཡུག་སྲུང་སྐྱོབ་པ་དང་ལམ་སྟོན་པའི་གྲས་སུ་བགྲང་བཞིན་ཡོད། ཡིན་ནའང་། ༧གོང་ས་མཆོག་ལ་རྒྱལ་སྤྱིའི་ཁོར་ཡུག་གི་གཟེངས་རྟགས་ཕུལ་ཡོད་མེད་ཀྱི་སྐོར་ནས། འབྲེལ་ཡོད་ཀྱི་ཡིག་ཆ་མང་པོར་ལྟ་ཀློག་བྱས་ཀྱང་རྙེད་སོན་མ་བྱུང་ཞིང་། དགའ་ལྡན་ཕོ་བྲང་གི་ལས་བྱེད་ལ་དེའི་སྐོར་བཀའ་འདྲི་ཞུས་པར་མེད་སྐོར་གསུངས་བྱུང་། ༧མགོན་པོ་མཆོག་ལ་ཁོར་ཡུག་གི་གཟེངས་རྟགས་གཅིག་ཀྱང་ཕུལ་མེད་པ་ནི་ཕལ་ཆེར་ཁོར་ཡུག་སྐོར་ལ་ལས་འགུལ་དངོས་སུ་རྒྱ་ཆེན་པོ་མ་སྤེལ་བ་དང་། ཡང་ན་འབྲེལ་ཡོད་རྣམ་པས་མཚམས་སྦྱོར་དང་ཐུགས་སྣང་མ་གནང་བས་ཀྱང་ཡིན་སྲིད་སྙམ། ཡིན་ནའང་༧གོང་ས་མཆོག་གིས་འདས་པའི་ལོ་ངོ་ ༤༠ལྷག་རིང་བོད་ཀྱི་ཁོར་ཡུག་དང་རྒྱལ་སྤྱིའི་ཁོར་ཡུག་ཐོག་ཕྱག་ལས་གནང་བའི་མཛད་པ་ནི་བོད་དང་རྒྱལ་སྤྱིའི་ཁོར་ཡུག་གི་ལོ་རྒྱུས་སུ་འཁོད་འོས་པའི་མཛད་ཆེན་ཞིག་དང་། བོད་མི་ཞིག་གི་རྒྱལ་སྤྱིར་ཕུལ་བའི་ཁོར་ཡུག་གི་ལེགས་སྐྱེས་ཤིག་ཀྱང་ཡིན་ནོ། །ཞེས་འདིར་༧གོང་ས་མཆོག་གིས་བོད་དང་རྒྱལ་སྤྱིའི་ཁོར་ཡུག་སྲུང་སྐྱོབ་ཀྱི་ཐད་ལམ་སྟོན་བཀའ་སློབ་དང་། མཛད་པ་སྤྱི་སྤམ་ཙམ་ལས་ཞིབ་པར་མ་སྤྲོས་སོ། ། སྤྱི་ལོ་ ༢༠༢༡ ཟླ་ ༨ ཚེས་ ༢༩ ཉིན།\n Our only home, A Climate Appeal to The Word, by HH.Dalai Lama with Franz Alt page:104\n www.bbc.com/what is climate Change?\n Our only home, A Climate Appeal to The Word, by HH.Dalai Lama with Franz Alt page:103\n གངས་རིའི་སྐོར་གྱི་ཆེད་རྩོམ། དབྱིན་ཡིག་ཏུ་༧གོང་ས་༧སྐྱབས་མགོན་ཆེན་པོ་མཆོག་གིས་མཛད། སྤྱི་ལོ། ༡༩༩༢ ཟླ་༧ ཚེས་༢༦ ཉིན་ཨ་རིའི་བདུན་རེའི་གསར་ཤོག་ ( NewsWeek ) ཏུ་འགྲེམས་སྤེལ་གནང་།\n ༧གོང་ས་༧སྐྱབས་མགོན་ཆེན་པོ་མཆོག་གིས་ཁོར་ཡུག་སྲུང་སྐྱོབ་སྐོར་སྩལ་བའི་བླང་དོར་ལམ་སྟོན། ཤོག་གྲངས། ༤ བོད་གཞུང་ཕྱི་དྲིལ་ལས་ཁུངས་ནས་པར་འགྲེམས་ཞུས། སྤྱི་ལོ ༢༠༠༩\n སི་ཏུ་བྱང་ཆུབ་རྒྱལ་མཚན་གྱིས་སྐྱེ་ཤིང་འདེབས་འཛུགས་དགོས་པའི་རྩ་ཚིག་དང་། ཆོས་རྒྱལ་རབ་བརྟན་ཀུན་བཟང་གིས་རི་རྒྱ་ཀླུང་རྒྱ་བསྡམས་པའི་རྩ་ཚིག ཁོང་གཉིས་དུས་རབས་བཅུ་བཞི་པ་དང་བཅོ་ལྔའི་མི་སྣ་ཡིན།\n ༧གོང་ས་༧སྐྱབས་མགོན་ཆེན་པོ་མཆོག་གིས་སྩལ་བའི་ཁོར་ཡུག་ལམ་སྟོན་དང་། བྱམས་བརྩེའི་ལམ་སྟོན་གྱི་བཀའ་སློབ་ཕྱོགས་བསྡེབས། ཤོག་གྲངས། ༡ དགའ་ལྡན་ཕོ་བྲང་ཡིག་ཚང་ནས་པར་དུ་བསྐྲུན། སྤྱི་ལོ་༢༠༡༥\n www. nobelprize.org/the 14th Dalai Lama-Acceptance Speech\n ༧གོང་ས་༧སྐྱབས་མགོན་ཆེན་པོ་མཆོག་གིས་ཁོར་ཡུག་སྲུང་སྐྱོབ་སྐོར་སྩལ་བའི་བླང་དོར་ལམ་སྟོན། ཤོག་གྲངས། ༥༢ བོད་གཞུང་ཕྱི་དྲིལ་ལས་ཁུངས་ནས་པར་འགྲེམས་ཞུས། སྤྱི་ལོ ༢༠༠༩\n བཙན་བྱོལ་ནང་གི་རང་དབང་། ཤོག་གྲངས། ༥༢༧ བོད་འགྱུར་མ། བོད་ཀྱི་དཔེ་མཛོད་ཁང་། སྤྱི་ལོ་༢༠༡༧\n www.dalailama.com/universal Responsibility and the Global Environment address at the Rio Earth Summit\n www.theguardian.com/cop21:Paris climate change conference 2015\n ༧ གོང་ས་༧སྐྱབས་མགོན་ཆེན་པོ་མཆོག་གིས་སྩལ་བའི་ཁོར་ཡུག་ལམ་སྟོན་དང་། བྱམས་བརྩེའི་ལམ་སྟོན་གྱི་བཀའ་སློབ་ཕྱོགས་བསྡེབས་ལས། འཛམ་གླིང་འདིར་ཞབས་འདེགས་ཀྱི་ལེགས་སྐྱེས་ནི་མུ་མཐའ་མེད་པ་ཞིག་ཡོད། མི་སྒེར་སོ་སོའི་ངོས་ནས་ལེགས་སྐྱེས་འབུལ་རྒྱུ་ནི་ཆུང་ཆུང་ཞིག་ཡིན་ནའང་། དེ་དག་གང་ཐུབ་ཅི་ཐུབ་ཀྱིས་ལེགས་སྐྱེས་འབུལ་རྒྱུ་གལ་ཆེན་པོ་ཡིན། ཤོག་གྲངས། ༩ དགའ་ལྡན་ཕོ་བྲང་ཡིག་ཚང་ནས་པར་དུ་བསྐྲུན། སྤྱི་ལོ་༢༠༡༥\n Our only home, A Climate Appeal to The Word, by HH.Dalai Lama with Franz Alt page:83\n ༧གོང་ས་༧སྐྱབས་མགོན་ཆེན་པོ་མཆོག་གིས་ཁོར་ཡུག་སྲུང་སྐྱོབ་སྐོར་སྩལ་བའི་བླང་དོར་ལམ་སྟོན། ཤོག་གྲངས། ༡༣༨ བོད་གཞུང་ཕྱི་དྲིལ་ལས་ཁུངས་ནས་པར་འགྲེམས་ཞུས། སྤྱི་ལོ ༢༠༠༩\n ༧གོང་ས་༧སྐྱབས་མགོན་ཆེན་པོ་མཆོག་གིས་ཁོར་ཡུག་སྲུང་སྐྱོབ་སྐོར་སྩལ་བའི་བླང་དོར་ལམ་སྟོན། བོད་གཞུང་ཕྱི་དྲིལ་ལས་ཁུངས་ནས་པར་འགྲེམས་ཞུས། སྤྱི་ལོ ༢༠༠༩\n ༧གོང་ས་༧སྐྱབས་མགོན་ཆེན་པོ་མཆོག་གིས་སྩལ་བའི་ཁོར་ཡུག་ལམ་སྟོན་དང་། བྱམས་བརྩེའི་ལམ་སྟོན་གྱི་བཀའ་སློབ་ཕྱོགས་བསྡེབས། དགའ་ལྡན་ཕོ་བྲང་ཡིག་ཚང་ནས་པར་དུ་བསྐྲུན། སྤྱི་ལོ་༢༠༡༥\n སྣོད་བཅུད་རྟེན་འབྱུང་དང་འབྲེལ་བའི་གདམས་ངག་ཉུང་ངུའི་ཚིགས་བཅད་དུ་བསྡེབས་པ་དགེ། སྤྱི་ལོ་༡༩༩༣ ལོར་མཛད། ༧གོང་ས་༧སྐྱབས་མགོན་ཆེན་པོ་མཆོག་གིས་སྩལ་བའི་ཁོར་ཡུག་ལམ་སྟོན་དང་། བྱམས་བརྩེའི་ལམ་སྟོན་གྱི་བཀའ་སློབ་ཕྱོགས་བསྡེབས། དགའ་ལྡན་ཕོ་བྲང་ཡིག་ཚང་ནས་པར་དུ་བསྐྲུན། སྤྱི་ལོ་༢༠༡༥